ތިޔަ ދިން އުފާ6– Esfiya\nހިތާމަ ލޯބި August 28, 2017\nތިޔަ ދިން އުފާ 6\nހަފްތާއެއް ފާއިތުވެގެން ދިޔައިރުވެސް ހުސެންގެ ފަރާތުން އީރަމްއާ ބެހޭ އެއްވެސް މައުލޫމާތެއް ލިބޭގޮތެއް ނުވިއެވެ. ހައިފާ ކައިރީ އެވާހަކަ ދައްކަން ރަނގަޅު ވަގުތަކާ ދިމާނުވަނިއްޔެވެ. ހައިފާ ކައިރީ އެވާހަކަ ދައްކާނެކަމުގެ ޔަގީންކަން ހުސެން ލާމިހްއައް ދިނެވެ. ލާމިހް އައް ހީވަނީ ދުވަސްތައް މާލަހުން ދާހެންނެވެ. ކެތްތެރިކަން ކުޑަ ވެފައިވާ މީހެއް ފަދައިން އެހިތް އެދެމުން ދިޔައީ އެންމެ ކަމަކަށެވެ.\nގޭގެ ޓެރަސްގައި ހުއްޓިހުރި ލާމިހް އައް ހިމަފޮދު ވާރޭ ވެހޭކަން އިހްސާސް ނުވާކަހަލައެވެ. މަގުމަތީ މީހުންތައް ވާރޭބޯކޮއްލަފާނެކަމައް ގޭގެއައް ދިއުމައް އަވަސްވެގަތެވެ. ރެއިލިންގައި އަޅުވާލެވިފައިވާ ދެއަތް ނަގަމުން ލައިގެން ހުރި ސޯޓުގެ ޖީބަށް ޖަހާލިއެވެ. ޖެހެމުންދިޔަ ވައިރޯޅިތަކުން ފިނިކަން އިހްސާސް ކުރެވުނީ ކަންނޭގެއެވެ. ލައިގެން ހުރި އަތްދިގު ދޫ ޓީޝާރޓް އެ ރީތި ހަށިގަނޑުގައި ވަޔާއެކު ބީހިލައެވެ.ދިގުވާންފަށައިވާ އިސްތަށިގަނޑު ނިތްކުރިމައްޗައް އުނދަގޫކުރަން ފެށުމާއެކު އެއް އަތުން ރަނގަޅު ކޮއްލިއެވެ. އޭނާގެ ހަޔާތައް ދުވަހަކުވެސް އަންހެންކުއްޖަކު އައިސްފައެއް ނުވެއެވެ. ރީތި ކުދިން ފެނުނަސް އެ ހިތް އަތުލެވޭ ވަރުގެ ކުއްޖަކާ ދިމާނުވަނީއެވެ. ޖީބުގައިވާ ފޯނު ނަގަމުން އީރަމްގެ ފޮޓޯ ހޯދާލީ ފަރިތަކަމާއެކުގައެވެ. މި އަންހެންކުއްޖާ އެހެން ކުދިންނާ ތަފާތުވާ ސަބަބަކީ ކޮބާ ހެއްޔެެވެ.އެ ރީތި ދެލޮލައް ޖަމާވެފައިވާ ކަރުނަތައް އެތައް ވާހަކައެއް ބުނެދޭން އުޅޭ ކަހަލައެވެ. ލާމިހްއައް އީރަމް ހާއްސަވާ ސަބަބަކީ އެއި ކަންނޭނގެއެވެ. ވާރޭ ބޯކޮއްލުމާއެކު ލާމިހް ޖީބައް ފޯނުލަމުން މޫނުގައި އަތް ކާއްތާލިއެވެ. އެވާރޭވެސް ލާމިހްގެ ހިތައް ފިނިކަމެއް ގެނެސްދޭން މަސައްކަތް ކުރާ ކަހަލައެވެ.\nއޮފީހުގައި އިން އީރަމް ފާރުގައި ހަރުކޮއްފައިހުރި ގަޑިއައް ބަލާލިއެވެ.ގަޑިން ހަވީރު ފަހެއް ޖެހީއެވެ.އޮފީސް ނިމުނުތާވެސް އެތައް ވަގުތެއް ފާއިތުވެހިގައްޖެއެވެ. މީހުން ކައިރީ އުޅޭ އިރު އެ ހިތާމަތަށް ފޮރުވައިން އުޅުނަސް އެކަނި ވުމާއެކު އީރަމްއައް ވިސްނެނީ އޭނާގެ ހަޔާތާމެދުގައެވެ. ދެން ކަންތައް ވާނެގޮތެއް ނޭނގޭތީއެވެ. ދިރިއުޅުމުގައި ނަގަންޖެހޭ ފިޔަވަޅެއް ނަގަންވާނީ އެތައްފަހަރަކު ވިސްނާފައެވެ.ކައިވެންޏަކީ ކުޅޭ ކުޅިވަރެއް ނޫނެވެ. ނާއިލްއާ ކައިވެނިކުރީ މުޅި އުމުރަށް އެކީ އުޅެން ވައުދުވެފައެވެ. ނަމަވެސް ނާއިލްއައް އެވައުދުތައް އެއްވެސް އަގެތްހުރި އެއްޗެއްކަމުގައި ނުވިއެވެ. މިއަދު އީރަމް އައް އިހްސާސްވަނީ ނާއިލްގެ ހަޔާތުން އޭނާ ބާކީ ކޮއްލައިފިކަމެވެ. ފުންނޭވާއަކާ އެކު އީރަމް ތެދުވެގެން ގޮސް ކުރިމަތީ ހުރި ބިއްލޫރިގަނޑުގެ ފަރުދާ ކަހާލިއެވެ. ދުނިޔެ މަތި އަނދިރި ކޮއްލާފައި ވާ އިރު ވެހެމުންދިޔަ ވާރޭ ތުނިކޮއްލާނެ އިރެއް ނޭނގެއެވެ. ހަނާ ބޮލުގައި ރިއްސާތީ މިއަދު އޮފީސް ނިމުމުގެ ކުރިން ގެއައް ގޮއްސިއެވެ. ޓެކްސީއެއްގައި ގެއައް ދާން ނިންމައިގެން އީރަމް ދަބަސްހިފައިގެން ހިނގައިގަތީ އޮފީހުން ނުކުންނާށެވެ.\nމަގުމަތީ ފެންހެދިފައިވާއިރު ކޮޅުކޮޅައް ދުއްވާ އެއްޗެހި އެއްފަރާތުގައި ހިނގާމީހުންނައް ނައް ބަލާލުމެއްނެތެވެ. ކުރިމަތިން ދިޔަ ސައިކަލުން ގަޔައް ފެން ވިއްސާލުމާއެކު އޮފީސް ދޮރުމަތީ ހުރި އީރަމް އެތެރެއައް ޖެހިލިއެވެ. އަރައިގެން ހުރި ބޫޓުގެ ބޮޑުބައެއް ތެމިފައިވާއިރު ލައިގެން ހުރި ޖީންސްގެ ފައިކުރި ވެސް ތެމިއްޖެއެވެ. ފެންތައް ފޮޅާލަމުން ފައިކުރި މައްޗައް އޮޅާލިއެވެ. ޓެކްސީއެއް ލިބޭތޯ ކުރި މަސައްކަތްވީ ނާކާމިޔާބެވެ. ވާރޭ ތުނިކޮއްލުމާއެކު ހިނގާލާފައި ދާން ނިންމައިގެން އީރަމް ނުކުތީ މަގުމައްޗަށެވެ. ޖެހޭ ފިނިރޯޅިތަކުން އިސްތަށިގަނޑު މޫނުމައްޗައް އުނދަގޫކުރަން ފެށުމާއެކު އަތުގައި އަޅާފައިވާ ވޫލްކޮޅުން އީރަމް އިސްތިށިގަނޑު އައްސާލިއެވެ.\nދުވަމުން ކަހަލަ ގޮތަކައް އީރަމް ގޭތެރެއައް ވަދެގަތީވާރޭ ބޯކޮއްލިތަނާއެވެ. އޭރު ކުޑަކޮއް ތެމިއްޖެއެވެ. ދޮރުހުޅުވަން ތަޅުދަނޑި ދަބަހުން ނަގަމުންމައްޗައް އެރި އީރަމް ގޮސް ޖެހުނީ ނާއިލްގެ މޭމަތީގައެވެ. ނާއިލްގެ ގައިން ދުވި ސެންޓްގެ ވަސް އީރަމްއެތެރައް ދަމާލިއެވެ. ނާއިލް އީރަމް ގަޔާ ދުރުކޮއްލަމުން އެ މޫނައް ބަލާލިއެވެ. އެއްވެސް މެކަޕެއް ނުކުރާއިރުވެސް އީރަމްގެ މޫނު ފެންނަނީ ތާޒާ ކޮށެވެ. އެ ބޮޑު ދެލޮލުގައިވާ ދިގު އެސްފިޔަތަކުގަޔާއި މޫނުގައި ވާރޭތިކިތައް ހަރުލާފައިހުރި ގޮތުން މާރީތި ކަމައް ދައްކައެވެ. ތުރުތުރުލަމުންދިޔަ ތުނިތުނި ތުންފަތުން ފިނިވެފައިވާކަން ހާމަކޮއްދެއެވެ. “ތަންކޮޅެއް ބަލާލައިގެން އުޅެބަލަ” ނާއިލް އީރަމް ގަޔާ ދުރައް ކޮއްޕާލަމުން ބުނެލިއެވެ.ފައި ހަމަޖައްސާލަމުން އީރަމް ބަލާލީ ނާއިލްގެ މޫނަށެވެ. އެއީ އޭނާދެކެ ލޯބިވާ ކަމައް ބުނި ނާއިލް ހެއްޔެވެ. “ސޮރީ” އީރަމް އެހެން ބުނެ އެއްފަރާތަކައް ޖެހިލީ ނާއިލްއައް ތަން ދައްކަމުންނެވެ. ނާއިލް ދަމުން އީރަމްގެ ގާތައް ޖެހިލިއެވެ.” ޔޫ ސްޓިލް ލުކް ސޯ ބިޔޫޓިފުލް..އެންޑް ޔެޓް އައި ޑޯންޓް ވޯންޓް ޓު ބީ ވިތް ޔޫ..” ނާއިލް އެހެން ބުނެލަމުން ފައިބައިގެންދިޔައިއެވެ. ނާއިލް އެ ބުނީ ކީކޭކަން އީރަމްއައް އިނގެއެވެ. އެތެރެއައް ވަދެވުމާއެކު އީރަމް ހޫނު މައިލޯއެއް ތައްޔާރުކޮއްލިއެވެ. ނާއިލް އީރަމް ދެކެ ލޯބިވި ނަމަވެސް އެލޯބިވީ އީރަމްގެ ހަށިގަނޑުދެކެއެވެ. ދުވަސްވުމުން އީރަމް މަތިން ފޫހިވި ސަބަބަކީ އެއިއްޔެވެ. އީރަމް އާ ކައިވެނި ކުރުމުގެ ކުރިން ނާއިލް ރައްޓެހިވާއެއްވެސް ކުއްޖަކާ އެކީ މާގިނަދުވަހަކު ނޫޅެވެއެވެ. އެކަކާއެކީ އުޅެމުންވެެސް ކަމުދާ އެހެން ކުއްޖެއް ފެނުމާއެކު އެކުއްޖެއް ކައިރިއައްދެވެނީއެވެ. ހާސްވާންވީ ސަބަބެއް ނެތެވެ. މަސަައްކަތް ނުކުރިޔަސް ބޭނުންވާވަރަކައް ނާއިލްގެ ބައްޕަ ފައިސާ ދެއެވެ. ކޮންމެ އަންހެން ކުއްޖެއްވެސް ހެއްލެނީ ވަގުތީ އުފަލަށެވެ. ނާއިލް ބޭނުންވަނީ އެގޮތެވެ. އީރަމްދެކެ ފޫހިވި ސަބަބަކީ އެއިއްޔެވެ.\nހެނދުނު އޮފީހައް ދާން ތައްޔާރުވެގެން ލާމިހް ސައިބޯންކާގެއައް ވަތް އިރު ލޫނާ ހުރީ ތަށިތައް ނަގާށެވެ. ކައިރީ އާނާ އިނީ ބުއްތައްޓެއް ބޯށެވެ. “އެނީ ދޫނި ހާދައަވަހަކަށް މޯނިންގ ވި ދުވަހެއް.” ލާމިހް ބުނެލީ ވަރަށް ލޯބިންނެވެ. “އެނީ ރޯގާާޖެހިގެން އުޅޭތީ ރޭގަ ނުނިދެޔޭ ދޯ” ލޫނާ އެހެން ބުނުމާއެކު ކުޑަކުޑަ އާނާ ބޯޖަހާލީ އެއްބަސްވުމުގެ ގޮތުންނެވެ. “ދޮންތަބެ ދިޔައީތަ.” ލާމީ ރިހަ ތަށި ކައިރި ކޮއްލަމުން ސުވާލުކޮއްލިއެވެ. “އާނ..މިއަދު މީޓިންގ އެއް އޮތްވާހަކަ ބުނި..” ލޫނާ ޖަވާބުދިނެވެ. ސައިބޮއެ ނިމިގެން ބޭރައް ނުކުމެ ސައިކަލުގެ ސީޓުގައި ހަރުލާފައިވާ ފެންތައް ލާމިހް ފޮޅާލިއެވެ. ފަޒާގައި ހިފާފައިވަނީ ރޭ ވެހުނު ވާރޭގެ ފިނިކަމެވެ. އަދިވެސް އުޑުމަތި ދައްކަނީ ބަނަކޮށެވެ.\nއޮފީހައްވަދެވުމާއެކު ފުރަތަމެސް ލާމިހް ބެލީ ހުސެން ފެނޭތޯއެވެ. ޕްރިންޓަރ ކައިރީ ހުރި ހުސެން ފެނުމާއެކު ލާމިހް އެތަނައްދިޔައެވެ.”އޭތް..ކޮބާ..އެވާހަކަ އެހޭވަރު ވެއްޖެތަ..؟” ލާމިހް ގެ ސުވާލަށް ޖަވާބުދިނުމުގެ ގޮތުން ހުސެން ބޯޖަހާލިއެވެ. “އެކަމަކު ބްރޭކް ގަޑީ އެވާހަކަ ދެއްކެން އޮތީ..މިގަޑީ ވަރަށް ބިޒީ..” ހުސެން އެހެން ބުނެ ޕްރިންޓް ވެނިމިފައި ހުރި ކަރުދާސްތައް ހިފައިގެން ހިނގައިގަތެވެ. ކުރަންހުރި މަސައްކަތްތައް ކުރުމުގެ އެއްވެސް ޝައުގެއް ލާމިހްގެ ނެތެވެ. އީރަމްގެ ވާހަކަތައް އޮޅުންފިލުވާ ހިތުން އިނދެވެނީކީއެއް ނޫނެވެ. މެންދުރު ގަޑިން ބާރަގަޑި ބައިވުމާއެކު ލާމިހް އިންތަނުން ތެދުވެއްޖެއެވެ. ” ހުސެން..ހިނގާދާން..” މަސައްކަތުގައި އިން ހުސެން ކައިރީ ހުއްޓިލަމުން ލާމިހް ބުނެލިއެވެ. “ލާމީ ދާންވީނުން..ގޮސް އޯޑަރ ދީ..އަހަރެން އެބަ ދަން އިރުކޮޅަކުން..މި މަސައްކަތް ނިންމާލާފަ..މާގިނައިރެއް ނުވާނެ..” ލާމިހް ލޯ ކުޑަކޮއްލަމުން ހުސެންއައް ބަލާލިއެވެ. ހުސެން އޭނާ ތަޅުވާލަން ބޭނުން ވަނީ ކަންނޭނގެއެވެ. “އޯކޭ..އޯކޭ..އަވަސް ކުރާތި..”\nލާމިހް ދިޔުމާއެކު އަތުގައި އޮތް ފައިލް ހުސެން ލައްޕާލިއެވެެ. ގޮނޑީގެ ތެރެއައް ހަށިގަނޑު ދޫކޮއްލަމުން ހަމަޖެހިލިއެވެ. ހައިފާގެ ފަރާތުން އީރަމްގެ ވާހަކަ ހޯދިތާ ހަފްތާއެއްވެއްޖެއެވެ. އެވާހަކަ ލާމިހްކައިރީ ބުނާނެގޮތެއް ހުސެންއަކައް ނޭނގުނެވެ. ލާމިހް ދެރަވާނެވަރު އިނގޭތީ ފަސްޖެހެވެނީއެވެ. ލާމިހް އައް ކޮންމެހެންވެސް އިގެން ޖެހޭ ކަަމަކައް ވުމުން ހުސެން ގޮނޑިން ތެދުވެއްޖެއެވެ. އެކަންތައް ހުއްޓުވަން މިހާރު މާ ލަސްވެސްވެއްޖެއެވެ. އާދަވެގެން ދާ ރެސްޓޯރަންޓް ގައި ލާމިހްއިނެވެ. ވަދެގެން އަންނަ ހުސެން ފެނުމާއެކު އަތުން ހަނާ އަޅާލިއެވެ. “އެއީ ހަމަ ހައިގެ ފެެމިލީ ކުއްޖެއްދޯ..” ހުސެން އައިސް އިށީނުމާއެކު ލާމިހް އެހިއެވެ. “ނޫން. އެއީ ހަނާގެ ބެސްޓްފްރެންޑް.” ހުސެން ޖަވާބު ދިނުމާއެކު ލާމިހްގެ މޫނުމައްޗައް ފުޅާ ހިނިތުންވުމެއް ވެރިވެގެންދިޔައެވެ. ” އެއީ އީރަމް.” “ލާމީ.. ލާމީއައް އިނގެންޖެހޭ ވަރަށް ބޮޑު ވާހަކައެއް އެބައޮތް..މިކަންތައް އެނގުމައްފަހު ލާމީއައް މަޖުބޫރުވާނީ އީރަމް މަތިން ހަނދާން ނައްތާލަން..” ހުސެންގެ ވާހަކަ އަޑުއަހަން އިން ލާމީގެ މޫނުމަތިން ހިނިތުންވުން ފިލާ ހިނގައްޖެއެވެ. “ތިބުނީ.؟” ސުވާލުއުފެދިފައި އިނދެ ލާމީހް އަހާލިއެވެ. “މިބުނީ ޝީ އިޒް މެރީޑް އޭ..” ހުސެން އެހެން ބުނެލި އިރު އެ މޫނު މަތިން ސީރިއަސް ކަން ފާޅުވެއެވެ.\nReethi.? make them meeet soon\nThankyou fizzy.. ❤Lets see ?\nGood morning hurihaa kudhinnah. ? Mi bai genesdhevuny dhigukoh kamah mi balany. ? And ummeedhu kurany vaahaka kuriah dhaa goiyy readers ah kamudhaane kamah.. And now i haveaquestion for you all. ? Who is your favourite character from the story so far and why? ???\nSeventh part nufeney\nSalhi ingay varah ??\nހިތަކުން ނުފިލާނެ 45\nލޯބި April 24, 2017\nހިތާމަ ލޯބި March 19, 2016\nލޯބި October 23, 2016\nހިތާމަ މަޖާ ލޯބި March 4, 2017\nއެހެނަސް ހަމަ ލޯތްބޭ ވެވެނީ (ހަވަނަބައި)\nހިތާމަ ލޯބި March 12, 2018


އިސްލާމީ އުންމަތާއި އިޒުރޭލުގެ މައްސަލަ – ތާރީޚުގެ ތެރެއަށް ނަޒަރެއް (16) | #Dhiislam\nއިސްލާމީ އުންމަތާއި އިޒުރޭލުގެ މައްސަލަ – ތާރީޚުގެ ތެރެއަށް ނަޒަރެއް (16)\n5 years ago |0comment| November 23, 2012 |\n8 ވަނަ ބާބު – އިންތިފާޟާއާއި އޭގެ ނަތީޖާތައް (ށ)\nއިންތިފާޟާ ފެށިގެން އައީ ޕީއެލްއޯގެ އެއްވެސް ކަހަލަ އަތެއް ނެތިއެވެ. އިންތިފާޟާގެ ޙަރަކާތްތައް ރާވައި ތަންފީޒުކުރުމުގެ މަސައްކަތް ކުރަމުން ގެންދިޔައީ ހުޅަނގު އައްސޭރިއާއި ޣައްޒާގެ ސަރަޙައްދުގައި ތިބި ފަލަސްޠީނީންގެ ތެރެއިން ބައެކެވެ. އިންތިފާޟާގެ ކަންތައް އިންތިޒާމު ކުރުމަށްޓަކައި “ޔުނައިޓެޑް ނެޝަނަލް ލީޑަރޝިޕް އޮފް ދި އަޕްރައިޒިންގ” ގެ ނަމުގައި އެބައިމީހުން ޖަމާޢަތެއް ކަހަލަ ޙަރަކާތެއްވެސް ހިންގަން ފެށިއެވެ. ނަމަވެސް މާ ލަސްތަކެއް ނުވެ ޕީއެލްއޯގެ ޒައީމް ޔާސިރު ޢަރަފާތު މި ދެންނެވި އިންތިފާޟާގެ ލީޑަރުންނާ ގުޅުން އުފައްދަވައި ޕީއެލްއޯގެ ދަށަށް އެބައިމީހުން ގެންނެވިއެވެ.\nއެގޮތުން އިންތިފާޟާގެ ކަންތައް އިންތިޒާމުކޮށް ކުރިޔަށް ގެންދާ ބަޔަކީ ޕިއެލްއޯ ކަމުގައި ވެގެން ދިޔައެވެ. މިއީ ޕީއެލްއޯއާއި ޔާސިރު ޢަރަފާތުގެ ސިޔާސީ ޙަޔާތުގެ އެންމެ ބޮޑު އެއް ކާމިޔާބީއެވެ. މި ކާމިޔާބީއަށްފަހު ޔާސިރު ޢަރަފާތަކީ ފަލަސްޠީނުގެ ރައްޔިތުންގެ އެންމެ ގިނަ ބައެއްގެ ތާއީދާއި ލޯބިލިބިވަޑައިގެންނެވި ލީޑަރު ކަމުގައި ވެގެން ދިޔައެވެ. ފަލަސްޠީނުގެ ރައްޔިތުން ތަމްސީލުކުރާ ފަރާތެއްގެ ގޮތުގައި ބައިނަލް އަޤުވާމީ މަސްރަޙުގައި ޙަރަކާތްތެރިވެވަޑައިގެންނެވުމަށް އޭނާއަށްވުރެ އެކަށޭނަ އެހެން ފަރާތެއް ނެތް ކަން ގިނަ ބަޔަކު ޤަބޫލު ކުރަން ފެށިއެވެ.\n1988 ވަނަ އަހަރުގެ ޖޫން މަހާއި އޮގަސްޓް މަހާ ދެމެދުގައި ޢަރަފާތާއި ޕީއެލްއޯގެ ވެރީން ފަލަސްޠީނު އިޒްރޭލު މައްސަލައަށް ދާއިމީ ޙައްލެއް ގެނައުމަށްޓަކައި ފަލަސްޠީނުގެ ރައްޔިތުންގެ ފަރާތުން ޚާއްސަ ހުށަހެޅުމެއް ހުށަހެޅުއްވިއެވެ. އެ ހުށަހެޅުމަކީ 1947 ވަނަ އަހަރު އދ. ގެ ބައިކުރުމުގެ ޕްލޭނުގައި އެންމެ ފުރަތަމަ ކަނޑައަޅާފައި އޮތް ފަދައިން ހުޅަނގު އައްސޭރިއާއި ޣައްޒާގައި ފަލަސްޠީނުގެ ދައުލަތެއް އުފައްދައި އެ ދައުލަތް އިޒްރޭލާ އެކުގައި ސުލްޙަވެރިކަމާއެކު ދެމިއޮތުމުގެ ހުށަހެޅުމެވެ. މި ހުށަހެޅުމަށް އިޒްރޭލުގެ ބޮޑުވަޒީރު ޔިޓްޒަކް ޝަމީރު ދެކޮޅު ހެއްދެވިއިރު، މިޞުރާއި އުރުދުނާއި ސީރިޔާގެ ވެރީންވެސް ޢަރަފާތަށް ދެއްވީ ބީރު ކަންފަތެކެވެ. ކޮންމެ ބަޔަކުވެސް އިސްކުރީ އަމިއްލަ އެދުމެވެ. އިޒްރޭލުގެ ޓެރަރިސްޓް ސަރުކާރުން ފަލަސްޠީނީންގެ އެއްވެސް ޙައްޤަކަށް އެއްވެސް މިންވަރަކަށް ރިއާޔަތް ކުރަން ބޭނުމެއް ނުވިއެވެ. މިޞުރާއި އުރުދުނާއި ސީރިޔާގެ ވެރީންވެސް ބައްލަވާފައިވަނީ ފަލަސްޠީނުގެ ދައުލަތެއް އުފެދިއްޖެނަމަ އެ ބޭފުޅުންނަށް ގެއްލިވަޑައިގަންނަވާނޭ އެއްޗެހިތަކާއި ކަންކަމަށެވެ.\nއެނގިވަޑައިގަންނަވާނެ ފަދައިން އުރުދުންގެ ރަސްކަލުން އަބަދުވެސް ބައްލަވާފައިވަނީ ހުޅަނގު އައްސޭރިއަކީ އެ ޤައުމުގެ ބައެއް ކަމުގައެވެ. ޢަބްދުﷲ ރަސްގެފާނުގެ ޒަމާނުއްސުރެ އުރުދުންގެ ސަރުކާރުން އުޅެފައިވަނީ ފަލަސްޠީނުގެ ދައުލަތެއް އުފެއްދުމާ ދެކޮޅު ހަދައި ހުޅަނގު އައްސޭރި އުރުދުންގެ ބަޔަކަށް ހެދޭތޯއެވެ. ފެށުނީއްސުރެ ފަލަސްޠީނުގެ ރައްޔިތުންނާއި ވެރީންނަށް އުރުދުންގެ ވެރީން ޚިޔާނާތްތެރިވެވަޑައިގެންފައިވާ ސަބަބަކީ މިއީއެވެ. ނަމަވެސް 1988 ވަނަ އަހަރުގެ ޖުލައި މަހުގެ ތެރޭގައި ޙުސައިން ރަސްގެފާނު އޭނާގެ ސިޔާސަތު ބަދަލުކުރައްވައި ހުޅަނގު އައްސޭރީގެ މިލްކުވެރިކަމަށް އުރުދުންގެ ސަރުކާރުން ކުރަމުން އައި ދަޢުވާ ދޫކޮށްލެއްވިއެވެ. އަދި އިޒްރޭލުން ހިފާފައިވާ ބިންތަކުގައި ކުރިމަގުގައި ފަލަސްޠީނުގެ މިނިވަން ދައުލަތެއް އުފެއްދުމަށް ތާއީދުކުރައްވާކަން އިޢުލާން ކުރެއްވިއެވެ. މިފަދަ ބަދަލެއް އުރުދުންގެ ރަސްކަމުގެ ސިޔާސަތަށް އަންނަން ޖެހުނު އެންމެ ބޮޑު ސަބަބަކީ ފަލަސްޠީނުގެ އިންތިފާޟާއެވެ. އިންތިފާޟާގެ ސަބަބުން ޙުސައިން ރަސްގެފާނަށް ވިސްނިވަޑައިގެންނެވި ގޮތުގައި ފަލަސްޠީނުގެ ރައްޔިތުންެގެ މިނިވަންކަމުގެ ރޫޙު މަރާލައްވައި އެބައިމީހުންގެ ބިންތައް އުރުދުންގެ ބާރުގެ ދަށުގައި ބާއްވަވަން އޭނާ ކުރައްވާ ކޮންމެ މަސައްކަތެއްގެ ނަތީޖާއަކަށް ވާނީ އުރުދުންގެ ހަމަޖެހުމާއި ސިޔާދަތާއި މިނިވަންކަން ނުރައްކަލުގެ ތެރެއަށް ވެއްޓިގެން ދިޔުމެވެ. މި ނިންމެވުމަށްފަހު ޙުސައިން ރަސްގެފާނު ޕީއެލްއޯއާ ކުރިޔަށްވުރެވެސް ބޮޑަށް ދުރުހެލިވެވަޑައިގަތެވެ. 1988 ވަނަ އަހަރުގެ އޮގަސްޓު މަހުގެ ތެރޭގައި އޭނާ އިޢުލާން ކުރެއްވީ ކުރިމަގުގައި ބޭއްވޭ ސުލްހައިގެ އެއްވެސް ކޮންފަރެންސެއްގައި އުރުދުންގެ މަންދޫބުން ފަލަސްޠީނީ މަންދޫބުންނާ ގުޅިގެން ދެ ފަރާތުގެ ގުޅިފައިވާ ވަފުދެއް ފޮނުވުމުގެ ވިސްނުމެއް ނެތް ކަމުގައެވެ.\nއަނެއްކޮޅުން އިންތިފާޟާއަށް އިޒްރޭލުގެ ސަރުކާރުން ދެމުން އައި ހަރުކަށި އަދި އަނިޔާވެރި ރައްދުގެ ބަދަލުގައި ޕީއެލްއޯއިން ކުރަމުން އައި ޑިޕްލޮމެޓިކް މަސައްކަތްތަކަށް 1988 ވަނަ އަހަރު ބޮޑެތި ކާމިޔާބީތައް ލިބިގެން ދިޔައެވެ. މަޑުމަޑުން ފަލަސްޠީނުގެ ރައްޔިތުންެގެ ކަންތައްތައް އިންތިޒާމުކުރުމުގެ ޒިންމާތައް ޕީއެލްއޯގެ އަތްމައްޗަށް އަރަމުން ދިޔައެވެ. އެންމެ ފަހުން ޕީއެލްއޯއަކީ ޤައުމުން ބޭރުގައި އޮތް ފަލަސްޠީނުގެ ސަރުކާރެއް ފަދަ މުއައްސަސާއަކަށް ވެގެން ދާތަންފެނުމުން އެ ޖަމާޢަތާ ދެކޮޅަށް އިޒްރޭލުގެ ބޮޑުވަޒީރު ޝަމީރު ވަރަށް ހަރުކަށި އިންޒާރުތަކެއް ދެއްވަން ފެއްޓެވިއެވެ. އެގޮތުން ޕީއެލްއޯ ސުންނާފަތިކޮށްލައްވާނެކަމުގެ އިންޒާރުވެސް އޭނާ ދެއްވިއެވެ. ހަމައެއާއެކު އިޒްރޭލުގެ ސަރުކާރުން ހުޅަނގު އައްސޭރިއާއި ޣައްޒާގައި ފަލަސްޠީނުގެ ރައްޔިތުންގެ ކަންތައްތައް އިންތިޒާމު ކުރުމުގައި އިސްކޮށް ހަރަކާތްތެރިވެވަޑައިގަންނަވަމުން ގެންދެވި ޕީއެލްއޯގެ ބޭފުޅުން ޤައުމުން ބޭރުކުރުމުގެ ސިޔާސަތެއް ގެންގުޅެއް ފެށިއެވެ. މި ސިޔާސަތުގެ ދަށުން ސާޅީހަކަށް ބޭފުޅުން ގަދަކަމުން ބޭރުކޮށްލެވުމަށްފަހު އދ. ގެ ސަލާމަތީ މަޖިލީހުން އެކަން ކުށްވެރިކޮށް އެ ބޭފުޅުން އެނބުރި ޤައުމަށް ވަޑައިގަތުމުގެ ފުރުސަތު ދިނުމަށް އިޒްރޭލަށް ގޮވާލިއެވެ. ނަމަވެސް އެ ގޮވާލުމަށް އިޒްރޭލް ސަރުކާރުން އިޖާބަ ދީފައެއް ނުވެއެވެ. 1988 ވަނަ އަހަރުގެ ނޮވެމްބަރު މަހުގެ3ވަނަ ދުވަހު އދ. ގެ ޢާއްމު މަޖިލީހުގައި ފާސްކުރެވުނު ޚާއްސަ ޤަރާރެއްގައި ފަލަސްޠީނުގެ އިންތިފާޟާއާ ދެކޮޅަށް އިޒްރޭލުން ދައްކަމުން ގެންދިޔަ އަނިޔާވެރިކަން ކުށްވެރިކޮށް އިންސާނީ ޙައްޤުތަކަށް ޙުރުމަތްތެރިކޮށް ހިތުމަށް އިޒްރޭލަށް ގޮވާލާފައި ވެއެވެ. މި ޤަރާރާ އެއްކޮޅަށް މަޖިލީހުގެ 130 މެމްބަރުން ވޯޓު ދީފައިވާއިރު އެ ޤަރާރާ ދެކޮޅަށް ވޯޓުދިނީ އިޒްރޭލާއި އެމެރިކާއެވެ.\nއިންތިފާޟާއާ ގުޅިގެން ނިކުތް އެންމެ މުހިއްމު އެއް ނަތީޖާއަކީ ޙަރަކާތުލް މުޤާވަމަތުލް އިސްލާމިއްޔާ ނުވަތަ ޙަމާސް ޖަމާޢަތް އުފެދުމެވެ. ފަލަސްޠީނުގެ ރައްޔިތުންގެ ޙައްޤުތައް ހޯދުމަށްޓަކައި ދީނީ ޝިޢާރުތަކެއްގެ ދަށުން އުފެދުނު ފުރަތަމަ ޖަމްޢިއްޔާއަކީ މިއެވެ. ޙަމާސް އަކީ ޣައްޒާގެ ސަރަހައްދުގައި ސުންނީ މުސްލިމުން އުފެއްދި ޖަމާޢަތެކެވެ. އެ ޖަމާޢަތް އުފެއްދުމުގައި އިސްކޮށް ތިބީ ޣައްޒާގައި ތިބި އިޚްވާނުލް މުސްލިމީންގެ މެމްބަރުންނެވެ. މި ޒަމާނުގެ އިސްލާމީ ތާރީޚުގެ ތެރެއަށް ވެދެވަޑައިގެންފައިވާ ބޭފުޅުންނަށް އެނގިވަޑައިގަންނަވާނޭ ފަދައިން އިޚްވާނުލް މުސްލިމީންއަކީ އިސްލާމީ ޚިލާފަތު އުވި، ޤައުމިއްޔަތާއި ވަޠަނިއްޔަތާއި ޢިލްމާނިއްޔަތުގެ އުޞޫލުތަކުގެ ދަށުން ޚިލާފަތު ބައިބައިކޮށްލެވުމާ ގުޅިގެން މިޞުރުގައި އުފެދުނު ޙަރަކާތެކެވެ. އެ ޙަރަކާތުގެ ބާނީއަކީ އައްޝަހީދު ޝައިޚް ޙަސަނުލް ބަންނާ (ރަޙިމަހުﷲ) އެވެ. އިންތިފާޟާގެ ކުރީން އިޚްވާނުލް މުސްލިމީންގެ ޙަރަކާތްތައް ފަލަސްޠީނުގައި ބިނާވެފައި އޮތީ ދީނީ ތަޢުލީމު ފެތުރުމާއި، ޞިއްޙީ ޚިދުމަތް ފަދަ އިންސާނީ އެހީތެރިކަން ފޯރުކޮށްދިނުމާއި، އިސްލާމީ ޘަޤާފަތް ދިރުވައި ރައްކާތެރިކުރުމުގެ މައްޗަށެވެ. އެގޮތުން އެބައިމީހުންގެ ޙަރަކާތްތައް ޣައްޒާގެ އިތުރުން ހުޅަނގު އައްސޭރީގައިވެސް ވަރަށް ފުޅާ ދާއިރާއެއްގައި ހިންގިފައި ވެއެވެ. އެހެންކަމުން ފަލަސްޠީނީ މުސްލިމުންގެ މެދުގައި، ޚާއްސަކޮށް ފަޤީރު ނިކަމެތީންގެ މެދުގައި އިޚްވާނުލް މުސްލިމީންގެ މެމްބަރުންނާމެދު އުފެދިފައިއޮތީ ވަރަށް ޚާއްސަ ލޯތްބެކެވެ. އިޚްވާނުލް މުސްލިމީނަށް ނިސްބަތްވާ މުސްލިމުން ހަމާސްގެ ކުރީންވެސް ޔަހޫދީ ސަރުކާރާ ދެކޮޅަށް ޖިހާދު ކުރުމަށްޓަކައި ހަނގުރާމަވެރި ޖަމާޢަތެއް އުފައްދާފައި ވެއެވެ. “އިސްލާމިކް ޖިހާދު” ގެ ނަމުގައި މަޝްހޫރުވެފައިވާ ޖަމާޢަތަކީ މިއެވެ. މި ޖަމާޢަތް އުފެދިފައިވަނީ އީރާންގެ ޝީޢީ އިސްލާމީ އިންޤިލާބަށް ފަހުގައެވެ. އިންތިފާޟާ ފެށުނުއިރުވެސް އިސްލާމިކް ޖިހާދު ހަރަކާތްތެރިވަމުން ދިޔައެވެ.\nޙަމާސް ޖަމާޢަތުގެ ބިންގާ އެޅުއްވީ އިޚްވާނުލް މުސްލިމީންގެ އިސް ބޭފުޅެއް ކަމުގައިވާ ޝައިޚް އަޙުމަދު އިސްމާޢީލް ޙަސަން ޔާސީނެވެ. އޭނާއަކީ ދީނީ ޢިލްމުވެރިއެކެވެ. އިންތިފާޟާގެ ޙަރަކާތްތައް ފެށިގެން އައި ދުވަސްކޮޅު އޭނާ ހުންނެވީ އެ ޙަރަކާތްތަކާ ދުރުގައެވެ. ހަރުކަށިކަމާއި ހަތިޔާރުގެ ބޭނުން ކުރުމަކީ އޭނާއަށް ޤަބޫލުފުޅު ކުރެއްވޭ ކަމަކަށް ނުވާތީއެވެ. ނަމަވެސް އިޒްރޭލުގެ އަނިޔާވެރިކަން ހައްދުފަހަނައަޅައިގޮސް ބަލަން ތިބޭ ބައެއްގެ ލަގޮނޑި ފަޅަފަޅައިގެންދާ ހިސާބަށް ދިޔުމުން ޝައިޚް ޔާސީނަށް މަޖުބޫރުވެވަޑައިގަތީ މުސްލިމުންގެ ދިފާޢުގައި ހަތިޔާރުވެސް ނެންގެވުމަށެވެ. 1988 ވަނަ އަހަރުގެ ފެބްރުއަރީ މަހުގެ ތެރޭގައި އޭނާ ލިޔުއްވައި ޢާއްމު ކުރެއްވި އިޢުލާނެއްގެ ދަށުން ޙަމާސްގެ ޙަރަކާތްތައް ފެށިގެން ދިޔައެވެ. އޭނާއާއެކު ހަމާސް ޖަމާޢަތް އުފެއްދުމުގައި އެންމެ އިސްކޮށް ޙަރަކާތްތެރިވެވަޑައިގަތީ ޢަބްދުލް ޢަޒީޒް ރަންތީސީ އެވެ. އެގޮތުން ޕީއެލްއޯގެ ޢިލްމާނީ ސިޔާސަތުތަކަށް ބޮޑު ޗެލެންޖެއް ކުރިމަތިވެގެން ދިޔައެވެ. 1990 ވަނަ އަހަރު ޙަމާސްގެ ޢަސްކަރީ ގޮފި ކަމުގައިވާ ޤައްސާމް ބްރިގޭޑްސް އުފެދުނެވެ. ހަމާސްގެ އަސްކަރީ ގޮތްޕަށް ނަންދެވިފައިވަނީ 1935 ވަނަ އަހަރު އިނގިރޭސި ސިފައިންގެ ޓެރަރިސްޓް ޙަމަލާއެއްގައި އަވަހާރަވި ފަލަސްޠީނުގެ މުސްލިމް ލީޑަރެއް ކަމުގައިވާ ޝައިޚް ޢިއްޒުއްދީނުލް ޤައްސާމަށެވެ. ޙަމާސްގެ މުޖާހިދުންގެ ޙަރަކާތްތައް ފެށުމާއެކު އެބައިމީހުން އިޒްރޭލުގެ ޓެރަރިސްޓް ސިފައިންނާ ދެކޮޅަށް އާދަޔާ ޚިލާފު ހިތްވަރަކާއެކު ޙަރަކާތްތެރިވާން ފެށިއެވެ. އެހެން ކަމުން ކުޑަ ދުވަސްކޮޅެއްގެ ތެރޭގައި ޙަމާސް ޖަމާޢަތް އިޒްރޭލުގެ އެންމެ ނުބައި ދުޝްމަން ކަމުގައި ވެގެން ދިޔައެވެ. އެއިރުއްސުރެ މިހާތަނަށް އިޒްރޭލާއި ހުޅަނގުގެ މީޑިޔާއިން ޙަމާސް ޖަމާޢަތާ ދެކޮޅަށް ފުޅާ ދާއިރާއެއްގައި ޕްރޮޕެގެންޑާ ހިންގާފައިވަނީ މީގެ ސަބަބުންނެވެ. 1991 ވަނަ އަހަރު އިޒްރޭލް ސިފައިން ޝައިޚް އަޙުމަދު ޔާސީން ހައްޔަރުކޮށް ޢުމުރަށް ޖަލަށް ލާން ހުކުމްކުރިއެވެ. ޔަހޫދީންގެ ޖަލުގައި ބޮޑެތި އަނިޔާތަކެއް ތަޙައްމަލުކުރެއްވުމަށްފަހު އޭނާ މިނިވަންވެވަޑައިގަތީ 1997 ވަނަ އަހަރުއެވެ. އިޒްރޭލް ސަރުކާރުން އޭނާ ދޫކޮށްލަން އެއްބަސްވީ އުރުދުންގެ ސަރުކާރުން ހައްޔަރު ކުރި އިޒްރޭލުގެ އިންޓެލިޖެންސް އިދާރާ މޮސާޑްގެ ދެ މެމްބަރުންގެ ބަދަލުގައި ޔާސީން މިނިވަންކުރަން ޖެހޭނެކަމަށް އުރުދުންގެ ސަރުކާރުން ޝަރުތުކުރުމާ ގުޅިގެންނެވެ.\nހަމާސްގެ ހަރަކާތްތައް ފެށިގެން އައި އިރު ޕީއެލްއޯގެ ޒައީމް ޔާސިރު ޢަރަފާތު ގެންދެވީ ފަލަސްޠީނުގެ ދައުލަތް އުފެއްދުމަށްޓަކައި އޭނާ ޤަބޫލުކުރައްވާ ހަމަތަކުގެ މަތީން މެދުނުކެނޑި މަސައްކަތް ކުރައްވަމުންނެވެ. 1988 ވަނަ އަހަރުގެ އޮކްޓޯބަރު މަހުގެ ތެރޭގައި ފަލަސްޠީނުގެ ދައުލަތެއް އުރުދުނާއެކު ފެޑެރޭޝަނެއްގެ ގޮތުގައި އުފެއްދުމަށްވެސް އޭނާ ހުށަހެޅުއްވިއެވެ. މި ކަމާ މެދުގައި މަޝްވަރާ ކުރުމަށްޓަކައި އުރުދުންގެ ޙުސައިން ރަސްގެފާނާއި މިޞުރުގެ ރައީސް ޙުސްނީ މުބާރަކާއެކު އޭނާ ޚާއްސަ ބައްދަލުވުމެއްވެސް ބޭއްވެވިއެވެ. މިގޮތުން ޞުލްޙައާ ވީދިމާޔަށް ޢަރަފާތު އަޅުއްވަމުން ގެންދެވި ފިޔަވަޅުތަކާ ދެކޮޅަށް ޕީއެލްއޯގެ ތެރެއިންނާއި ފަލަސްޠީނުގެ އެހެން ޖަމާޢަތްތަކުން ދެކޮޅުހެދުންތަކާ ކުރިމަތިވެވަޑައިގަތުމާއެކުވެސް ޕީއެލްއޯގެ ގިނަ ބޭފުޅުން ތިއްބެވީ ޢަރަފާތުގެ ފަހަތްޕުޅުގައެވެ. އޭނާގެ ޒައާމަތަށް ފުރިހަމަޔަށް ތަބާވެވަޑައިގެންނެވެ.\n1988 ވަނަ އަހަރުގެ ނޮވެމްބަރު މަހުގެ ތެރޭގައި އަލްޖީރިޔާގެ ވެރިރަށް އަލްޖިއަރސްގައި ޢަރަބި ލީގުގެ ސަމިޓެއް ބޭއްވުނެވެ. މި ސަމިޓުގެ ހަވާސާގައި ޕީއެލްއޯގެ އިދާރީ ޖިސްމު ކަމުގައިވާ ޕެލަސްޓައިން ނެޝަނަލް ކައުންސިލްގެ ނަވާރަ ވަނަ އަހަރީ ޖަލްސާވެސް ބޭއްވުނެވެ. މި ޖަލްސާގައި ހާޒިރުވެވަޑައިގެން ތިއްބެވި 299 މެމްބަރުންގެ ތެރެއިން 253 މެމްބަރުންގެ ވޯޓުން ފާސްކުރެވުނު ޤަރާރެއްގެ ދަށުން ފަލަސްޠީނުގެ މިނިވަން ދައުލަތެއް އިޢުލާން ކުރެވިގެން ދިޔައެވެ. މި ޤަރާރު މަޝްހޫރުވެފައި ވަނީ ޕީއެލްއޯގެ މިނިވަންކަމުގެ ޤަރާރު ނުވަތަ ޕީއެލްއޯ ޑެކްލަރޭޝަން އޮފް އިންޑިޕެންޑެންސް ގެ ނަމުންނެވެ. ޤަރާރުގެ ދަށުން ޕީއެލްއޯގެ ކައުންސިލަކީ ޤައުމުން ބޭރުގައި އޮންނަ ފަލަސްޠީނުގެ ސަރުކާރު ކަމުގައި ކަނޑައެޅިގެން ދިޔައެވެ. ޤަރާރު ފާސްކުރެވުމާއެކު އެކަން މުޅި ދުނިޔޭގެ ސަމާލުކަމަށް އައެވެ. ތިން ދުވަހުގެ ތެރޭގައި ހަތާވީސް ޤައުމު އެ ޤަރާރާއި އޭގެ ދަށުން އިޢުލާން ކުރެވުނު ފަލަސްޠީނުގެ ދައުލަތް ޤަބޫލުކުރިއެވެ. މީގެ ތެރޭގައި ގިނައިން ހިމެނުނީ ޢަރަބި އަދި އިސްލާމީ ޤައުމުތަކެވެ. އަދި މީގެ ތެރޭގައި ރޫސީ ވިލާތްވެސް ހިމެނުނެވެ. އިޒްރޭލުން ވަގުތުން އެންގީ ޕީއެލްއޯގެ ޤަރާރަކީ ތާކުންތާކުނުޖެހޭ އެއްޗެއް ކަމުގައެވެ. އެމެރިކާ ސަރުކާރުންވެސް އެ ޤަރާރާ ދެކޮޅުހެދިއެވެ. އެމެރިކާއިން އެންގި ގޮތުގައި އިޒްރޭލުން ހިފާފައިވާ ބިންތަކާ މެދުގައި ގޮތެއް ނިންމުމުގައި ޕީއެލްއޯ އަމިއްލަ އަމިއްލައަށް ނިންމާ ގޮތެއް ނުވަތަ ގޮތްތަކެއް ޤަބޫލެއް ނުކުރެވޭނެއެވެ. އެހެން ޢިބާރާތަކުން ދަންނަވާނަމަ، އެމެރިކާގެ ނަޒަރުގައި ފަލަސްޠީނުގެ ރައްޔިތުންނަށް “އަހަރެމެންނަކީ އިޒްރޭލުގެ އަޅުވެތިކަމުން މިނިވަންވެގެންވާ މިނިވަނުން” ނޭ ބުނުމުގެ ޙައްޤެއް ނެތެވެ.\nޕީއެލްއޯ ޑިކްލަރޭޝަން އޮފް އިންޑިޕެންޑެންސް އިޢުލާން ކުރުމަކީ ފަލަސްޠީނާއި އިޒްރޭލުގެ މައްސަލައިގެ ތާރީޚުގައި ފެށުނު މުޅީން އާ ބާބެކެވެ. މި ޤަރާރުގެ ދަށުން ޕީއެލްއޯގެ ލީޑަރުން އެ ޖަމާޢަތުގެ ކުރީގެ ވަރަށް ގިނަ ވިސްނުންތަކެއް ދޫކޮށްލިއެވެ. އޭގެ ތެރޭގައި އިޒްރޭލުގެ ދައުލަތް ޤަބޫލުކުރާ އދ. ގެ 181 ވަނަ ޤަރާރާއި 242 ވަނަ ޤަރާރާއި 338 ވަނަ ޤަރާރު ރަސްމީ ސިފައެއްގައި ޤަބޫލުކުރުން ހިމެނެއެވެ. ނަމަވެސް މިގޮތުން އެންމެ ފާހަގަކޮށްލެވޭ ކަމަކީ އިޒްރޭލާ ދެކޮޅަށް ހަތިޔާރުގެ ބޭނުންކޮށްގެން ހަމަލާތައް ދިނުމާއި އަސްކަރީ ވަސީލަތްތައް ބޭނުންކުރުމަކީ ޕީއެލްއޯގެ ސިޔާސަތެއް ނޫންކަމަށް ނިންމުނު ނިންމުމެވެ.\nޤަރާރު ފާސްކުރެވުނުތާ ހަފުތާއެއްހައި ދުވަސް ފަހުން، ނޮވެމްބަރު މަހުގެ 22 ވަނަ ދުވަހު ޕީއެލްއޯގެ މަންދޫބު ޚާލިދު އަލްޙަސަން ސްވިޑްންގެ ވެރިރަށް ސްޓޮކްހޯލމްގައި އެމެރިކާގެ ޔަހޫދީންގެ ވަފުދަކާ ބައްދަލުކުރެއްވިއެވެ. މި ބައްދަލުވުމުގައި ޔަހޫދީ މަންދޫބުންނަށް ޚާލިދު ޔަޤީންކޮށްދެއްވީ އިޒްރޭލާއެކު ސުލްހަވެރިކަމުގައި އުޅޭނޭ ދައުލަތެއް އުފެއްދުމަކީ ޕީއެލްއޯގެ މަޤުޞަދު ކަމުގައެވެ. އޭގެ ދުވަސްކޮޅެއް ފަހުން، ޑިސެމްބަރު މަހުގެ6ވަނަ ދުވަހާއި7ވަނަ ދުވަހު ޔަހޫދީ މަންދޫބުންނާއެކު ޚާލިދު ބޭއްވެވި ބައްދަލުވުމުގައި ސްވިޑްންގެ ޚާރިޖީ ވަޒީރުގެ އިތުރުން ޚުދު ޔާސިރު ޢަރަފާތުވެސް ބައިވެރިވެވަޑައިގެންނެވިއެވެ. މި ބައްދަލުވުމަށްފަހު ތިންބައިމީހުން ސޮއިކޮށްގެން ނެރެވުނު ސްޓޮކްހޯލމް ޑެކްލަރޭޝަންގައި ޕީއެލްއޯގެ ކައުންސިލުން އިޒްރޭލަކީ މިނިވަން މުސްތަޤިއްލު ދައުލަތެއް ކަމަށް ޤަބޫލުކުރާކަން ބަޔާން ކުރެވިފައި ވެއެވެ. ހަމަ އެއާއެކު މި ޤަރާރުގައި ޓެރަރިޒަމްގެ ހުރިހާ ބާވަތެއް ހަރުކަށި އިބާރާތުން ކުށްވެރިކޮށްފައިވެސް ވެއެވެ.\nމި ފިޔަވަޅުތަކަށްފަހު ޔާސިރު ޢަރަފާތަށް ދެވަނަ ފަހަރަށް އދ. ގެ ޢާއްމު މަޖިލީހަށް ހާޒިރުވެވަޑައިގެން ފަލަސްޠީނުގެ ދައުލަތެއް އުފެއްދުމަށްޓަކައި ޕީއެލްއޯއިން ކުރަމުންދާ މަސައްކަތްތަކާ ބެހޭގޮތުން މަޖިލީހުގެ މެމްބަރުންނާ ވާހަކަދެއްކެވުމުގެ ފުރުސަތު ދޭން އދ. އިން ނިންމިއެވެ. ބައްދަލުވުމަށް ހާޒިރުވެވަޑައިގަތުމަށްޓަކައި ޢަރަފާތު ނިއު ޔޯރކަށް ވަޑައިގެންނެވުމަށް ޓްރާންސިޓް ވިޒާ ދޭން އެމެރިކާ ސަރުކާރުން ދެކޮޅު ހެދުމުން އދ. އިން ނިންމީ ޢާއްމު މަޖިލީހުގެ ބައްދަލުވުން ސްވިޓްޒަރލޭންޑްގެ ޖެނީވާގައި ބޭއްވުމަށެވެ. މިއީ އދ. ގެ ޢާއްމު މަޖިލީހުގެ ޖަލްސާއެއް މިގޮތުން އެ މަޖިލީހުގެ އިދާރާ ފިޔަވައި އެހެން ތަނެއްގައި ބޭއްވުނު ފުރަތަމަ ފަހަރެވެ. 1988 ވަނަ އަހަރުގެ ޑިސެމްބަރު މަހުގެ 13 ވަނަ ދުވަހު ޖެނީވާގައި އޮތް ޢާއްމު މަޖިލީހުގެ ޖަލްސާގައި ޢަރަފާތު ޕީއެލްއޯ ޑެކްލަރޭޝަން އޮފް އިންޑިޕެންޑެންސްގެ ނުކުތާތައް މެމްބަރު ޤައުމުތަކަށް ތަފްސީލުކޮށްދެއްވިއެވެ. ހަމައެއާއެކު ސުލްޙަ ޤާއިމުކުރުމަށްޓަކައި ތިން ނުކުތާގެ ހުށަހެޅުއްވުމެއްވެސް ޢަރަފާތު ހުށަހެޅުއްވިއެވެ. އެ ހުށަހެޅުމުގެ ފުރަތަމަ ނުކުތާގައި ހުށަހެޅިފައިވަނީ ސުލްޙައިގެ ކޮންފަރެންސެއް ބޭއްވުމަށްޓަކައި އދ. ގެ ޚާއްސަ ކޮމިޝަނެއް އުފެއްދުމަށެވެ. ދެވަނަ ނުކުތާގައި ހުށަހެޅިފައިވަނީ އދ. ގެ ބެލުމުގެ ދަށުން ފަލަސްޠީނާއި އިޒްރޭލާއި ދެ ޤައުމުގެ އަވަށްޓެރީންގެ ބައިވެރިވެގެން ފުރަތަމަ ނުކުތާގައި ނަންގަނެވުނު ކޮންފަރެންސް ބޭއްވުމަށެވެ. ތިންވަނަ ނުކުތާގައި ހުށަހެޅިފައިވަނީ ހުޅަނގު އައްސޭރިއާއި ޣައްޒާއިން އިޒްރޭލު ސިފައިން ފައިބައި އެ ސަރަޙައްދު އދ. ގެ ސުލްޙަ ބަލަހައްޓާ ވަގުތީ ލަޝްކަރަކާ ޙަވާލު ކުރުމަށެވެ.\nޢަރަފާތުގެ ހުށަހެޅުއްވުމަށް އިޒްރޭލުގެ ރައްދު އައީ އިންކާރުގެ އެންމެ ހަރުކަށި ބަހުރުވައިންނެވެ. އިޒްރޭލުގެ ބޮޑުވަޒީރު ޔިޓްޒަކް ޝަމީރު ވިދާޅުވި ގޮތުގައި ޢަރަފާތުގެ ވާހަކަފުޅުތަކާއި ހުށަހެޅުއްވުމަކީ މަކަރުވެރިކަމުގެ އެންމެ މަތީ ދަރަޖައަށް ފެތޭ ބޮޑުވެގެންވާ މަކަރެކެވެ. ” ޕީއެލްއޯއާއެކު އެއްވެސް ވާހަކައެއް ދައްކާކަށް އަހަރެމެން ބޭނުމެއް ނޫން. ދުވަހެއްގެ ކޮޅުންވެސް ޕީއެލްއޯއާއެކު އެއްވެސް މަޝްވަރާތަކެއްގައި ބައިވެރިއެއް ނުވެވޭނެ.” އޭނާ ގުގުރާވަޑައިގެންނެވިއެވެ. އެމެރިކާގެ ސެކްރެޓަރީ އޮފް ސްޓޭޓް ޖޯރޖް ޝުލްޓޒްވެސް އެންމެ ފުރަތަމަ ވިދާޅުވީ ޢަރަފާތުގެ ވާހަކަފުޅުތަކަށް އިތުބާރެއް ނެތް ކަމުގައެވެ. ނަތީޖާއެއްގެ ގޮތުން ސްވިޑްނާއި މިޞުރާއި ސަޢޫދީ ޢަރަބިޔާގެ މަންދޫބުންނާއެކު ވަރަށް ހޫނު މަޝްވަރާތަކެއްގައި ބައިވެރިވެވަޑައިގަންނަވަން އޭނާއަށް ޖެހިވަޑައިގަތެވެ. ބައްދަލުވުން އޮތް ދުވަހުގެ ފަހު ދުވަހު އޮތް ނޫސް ކޮންފަރެންސެއްގައި ޢަރަފާތު ވަރަށް ސަރީޙަ ބަހުން އދ. ގެ 242 ވަނަ ޤަރާރާއި 338 ވަނަ ޤަރާރު ޤަބޫލުކުރައްވާކަމާއި، އިޒްރޭލުގެ ދައުލަތަށް ފުރިހަމަޔަށް އިޙުތިރާމް ކުރައްވާ ކަމާއި، ޓެރަރިޒަމް ކުށްވެރިކުރައްވާކަމަށް ވިދާޅުވިއެވެ. މި ހިސާބަށް ދިޔުމުން އެމެރިކާއަށް މަޖުބޫރުވީ އެ ޤައުމުގެ ސިޔާސަތަށް ކޮންމެވެސް ކަހަލަ ބަދަލުތަކެއް ގެންނާށެވެ. އެހެންކަމުން ޕީއެލްއޯއާއެކު އެމެރިކާގެ ސަރުކާރުން މަޝްވަރާތައް ފަށާނެކަން ޝުލްޓޒް އިޢުލާން ކުރެއްވިއެވެ. އެއީ ޑިސެމްބަރު މަހުގެ 14 ވަނަ ދުވަހުއެވެ.\nމި ހިސާބަށް ދިޔައިރުވެސް އިޒްރޭލުގެ ބޮޑުވަޒީރު ޔިޓްޒަކް ޝަމީރު ގަދަބަހުން ވިދާޅުވަމުން ގެންދެވީ ފަލަސްޠީނީންނަށް އެއްވެސް ދުލެއް ނުދެއްވާނެ ކަމުގައެވެ. ޢަރަފާތުގެ ހުށަހެޅުއްވުމަށް ގިނަ ބައެއްގެ ތާއީދު ލިބިގެން ދިޔަ ނަމަވެސް ޝަމީރު އެއާ ދެކޮޅު ހައްދަވައި އަމިއްލަފުޅު ޕްލޭނެއް އިޢުލާން ކުރެއްވިއެވެ. އެ ޕްލޭންގެ ފުރަތަމަ ފިޔަވައްސެއްގެ ގޮތުގައި ހުށަހެޅިފައި އޮތީ ސުލްހައިގެ ވާހަކަތަކުގައި ފަލަސްޠީން ތަމްސީލު ކުރާނީ ކޮން ބައެއްތޯ ބެލުމަށްޓަކައި އިޒްރޭލުގެ ބެލުމުގެ ދަށުން އިޒްރޭލުގެ އޮފިޝަލުން ފަލަސްޠީނީންގެ މެދުގައި ވޯޓެއް ނެގުމަށެވެ. ޝަމީރުގެ މި ހެއްވާ ޕްލޭނަށް އެމެރިކާގެ އާ ރައީސް ޖޯރޖް ބުޝް ތާއީދު ކުރެއްވިއެވެ. ނަމަވެސް ފަލަސްޠީނުގެ ރައްޔިތުންނާއި ލީޑަރުން އެއް އަޑަކުން މި ހުށަހެޅުމާ އިންކާރު ކުރިއެވެ. ދެން އެމެރިކާގެ ސެކްރެޓަރީ އޮފް ސްޓޭޓް ޖޭމްސް ބޭކަރ އިޒްރޭލުގެ ހުށަހެޅުމަށް ބައެއް ކަހަލަ އުނިއިތުރު ގެންނަވައިގެން އޭނާގެ އަމިއްލަފުޅު ޕްލޭނެއް ހުށަހެޅުއްވިއެވެ. އޭނާ ހުށަހެޅުއްވީ ފަލަސްޠީނުގެ ރައްޔިތުން ތަމްސީލުކުރާނީ ކޮންބައެއްތޯ ކަނޑައެޅުމަށްޓަކައި އެމެރިކާއާއި އިޒްރޭލާއި މިޞުރުގެ ވެރީން މަޝްވަރާ ކުރުމަށެވެ. ގިނަ ދުވަސްތަކެއް ވަންދެން ވާހަކަދެކެވުމަށްފަހު ޕީއެލްއޯއާއި އިޒްރޭލުންވެސް މި ގޮތާ އެއްބަސްވިއެވެ. ނަމަވެސް މި ޕްލޭންވެސް އެންމެ ފަހުން ދޫކޮށްލެވުނީއެވެ.\nސިޔާސީ މަސްރަޙުގައި މި ކަހަލަ ގޮތަކަށް ކަންތައްތައް ހިނގަމުން ދިޔައިރު އިންތިފާޟާގެ ޙަރަކާތްތައް ދިޔައީ ހުއްޓުމެއް ނެތި ކުރިޔަށެވެ. ދޭތެރެއަކުން މުޖާހިދުންގެ ޙަރަކާތްތައް ހިސާބަކަށް މަޑުޖެހިލިއެވެ. ނަމަވެސް އެ ހަރަކާތްތައް އާ ޖޯޝަކާއެކު ފެށުނީ 1990ވަނަ އަހަރުގެ މޭ މަހުގެ 20 ވަނަ ދުވަހު އިޒްރޭލުގެ ހައްދު ފަހަނައަޅާފައިވާ ޔަހޫދީއަކު ފަލަސްޠީނުގެ7މީހަކަށް ހަމަލާދީ މަރާލުމާ ގުޅިގެންނެވެ. އެއްވެސް ސަބަބަކާ ނުލައި މި އަނިޔާވެރި އަމަލު ހިންގީ އިޒްރޭލުގެ ސިފައިންގެ ތެރޭގައި އުޅެފައި ހުރި މީހެކެވެ. މި ހާދިސާއާ ގުޅިގެން އިންތިފާޟާގެ ތާރީޚުގައިވެސް ހިނގި އެންމެ ވަރުގަދަ ހަމަނުޖެހުންތައް ފެށިގެން ދިޔައެވެ. އިޒްރޭލްގެ ސިފައިން ހަމަނުޖެހުންތައް ހުއްޓުވުމަށްޓަކައި ކުރި މަސައްކަތްތަކުގައި އެތައް ހާސް ފަލަސްޠީނީންނެއް ޒަޚަމްވެ އެތައް ބަޔަކު މަރުވިއެވެ.\nއިންތިފާޟާ ކުރިޔަށް ދިޔަ ވަރަކަށް އިޒްރޭލް ސިފައިންގެ އަނިޔާވެރިކަމުގެ ސިލްސިލާވެސް ދިޔައީ ދެމެމުންނެވެ. 1990 ވަނަ އަހަރު ނިމިގެން ދިޔައިރު އެބައިމީހުންގެ ހަމަލާތަކުގައި ފަލަސްޠީނުގެ 1000 އަށްވުރެ ގިނަ މީހުން މަރުވެފައިވާ ކަމަށް އިންޓަރނޭޝަނަލް ރެޑް ކްރޮސްގެ ތަފާސް ހިސާބުތަކުން ދައްކައެވެ. އޭގެ ތެރެއިން މަދުވެގެން 300 އަކީ ފަނަރަ އަހަރު ނުފުރޭ ކުޑަކުދީންނެވެ. ނަމަވެސް އެކަށީގެންވާ ގޮތުގައި މިއީ މަރުވި މީހުންގެ އަސްލު އަދަދަށްވުރެ މާ ބޮޑުތަންވެސް ކުޑަ އަދަދެކެވެ. ރެޑް ކްރޮސްއިން ބުނާ ގޮތުގައި އިންތިފާޟާ ފެށުމަށްފަހު 1990 ވަނަ އަހަރާ ހަމަޔަށް ވެއަތުވެގެން ދިޔަ ތިން އަހަރެއްހައި ދުވަހުގެ މުއްދަތުގެ ތެރޭގައި ފަލަސްޠީނީންގެ 16 ހާސް މީހުން އިޒްރޭލުގެ ޖަލުތަކުގައ ހައްޔަރު ކުރެވިފައި ވެއެވެ. އެއީ އިދާރީ ގޮތުން ބަންދު ކުރެވުނު 1100 ވަރަކަށް މީހުންގެ އިތުރުންނެވެ. މި މުއްދަތުގެ ތެރޭގައި ފަލަސްޠީނުގެ ރައްޔިތުންގެ ހަމަލާތަކުގައި މަރުވެފައިވަނީ ޔަހޫދީންގެ 47 މީހުންނެވެ. ހުޅަނގުގެ ސަރުކާރުތަކާއި މީޑިޔާއިން ފަލަސްޠީނުގެ ޓެރަރިސްޓުން ފަދަ ނުރައްކާތެރި، ނުބައި ނުލަފާ ބަޔަކު ނެތް ކަމަށް ހަދައި، ފަލަސްޠީނުގެ ޓެރަރިސްޓުންގެ ސަބަބުން އިޒްރޭލަށް ކެކުޅުން ގަދަ އަދި އެހާމެ ހިތި ހިތާމަތަކާއި ހިތްދަތިކަން ކުރިމަތިވެފައިވާ ކަމަށް ބުނެ ކަރު ފަޅައިގެންދާވަރަށް ލަވަމުންދާ ހަޅޭކުގެ ބުރަދަން ހުރި މިންވަރާ މެދު ކޮންމެ ބޭފުޅަކުވެސް އަމިއްލަފުޅަށް ވިސްނާވަޑައިގަންނަވަންވީއެވެ!


އިންޑިއާގެ ސްކޫލް އޮފް ޑްރާމާގެ ޗެއާމަނަކަށް ޕަރޭޝް ރަވަލް – Haftha\nThu, 1 October, 2020, 9:40 pm\nބޮލީވުޑްގެ މަޝްހޫރު އެކްޓަރު ޕަރޭޝް\nއިންޑިއާގެ ސްކޫލް އޮފް ޑްރާމާގެ ޗެއާމަނަކަށް ޕަރޭޝް ރަވަލް\nއިންޑިއާގެ ނިއު ދެއްލީގައި ހުންނަ ތިއޭޓާ ދަރިވަރުންގެ މައި އިންސްޓިޓިއުޓް، ނެޝަނަލް ސްކޫލް އޮފް ޑްރާމާގެ ޗެއާޕާސަން އަކަށް ބޮލީވުޑްގެ މަޝްހޫރު އެކްޓަރު ޕަރޭޝް ރަވަލް އައްޔަންކޮށްފި އެވެ.\nއެކަން އިއުލާން ކުރައްވާ ޔޫނިއަން މިނިސްޓަރު އޮފް ކަލްޗަރު ޕްރާލަދް ސިންގް ޕަޓޭލް ވިދާޅުވީ، ޕަރޭޝް ރަވާލުގެ ހުނަރުގެ ބޭނުން ދަރިވަރުންނާއި އާޓިސްޓުންނަށް ފުރިހަމައަށް ހިފޭނެ ކަމަށެވެ.\nޕަރޭޝް ފިލްމީ ދުނިޔެއަށް ވަނީ 1985 ވަނަ އަހަރު ރިލީޒް ކުރި ފިލްމު، "އަރުޖުން"ގެ ސަޕޯޓިން ރޯލަކުންނެވެ. ނަމަވެސް އޭނާ މަޝްހޫރު ވެގެން ދިޔައީ ޖެހިގެން އައި އަހަރު ނެރުނު ބްލޮކްބަސްޓާ ފިލްމު، "ނާމް" އިންނެވެ. އޭރު އޭނާ އެންމެ މަޝްހޫރު ވެފައިވަނީ ވިލަން ރޯލު ކުޅޭ އެކްޓަރެއްގެ ގޮތުގަ އެވެ.\nނެޝަނަލް އެވޯޑު ހޯދާފައިވާ ޕަރޭޝް ކުޅެފައިވާ ފިލްމުތަކުގެ ތެރެއިން އެންމެ 2000 ވަނަ އަހަރު ނެރުނު ކޮމެޑީ މިއުޒިކަލް ފިލްމު "ހޭރާ ޕެރީ" އަދި 2012 ވަނަ އަހަރު ރިލީޒްކުރި "އޯއެމްޖީ – އޯ މައި ގޮޑް" ފާހަގަކޮށްލެވެ އެވެ.\nއޭގެ އިތުރުން މުނިފޫހިފިލުވުމުގެ ދާއިރާއަށް ކޮށްދީފައިވާ ހިދުމަތުގެ އަގުވަޒަންކޮށް 2014 ވަނަ އަހަރު ޕަރޭޝް އަށް ވަނީ ޕަދްމާ ޝްރީ އެވޯޑް ދީފަ އެވެ. އެއީ އިންޑިއާގައި ހަތަރު ވަނަ އަށް ދެވޭ އެންމެ މަތީ އެވޯޑެވެ.\nއެކްޓަރެއްގެ އިތުރުން ޕަރޭޝް އަކީ އިންޑިއާގެ ގާނޫނުހަދާ މަޖިލީހުގެ ތިރި ގޭގެ ކުރީގެ މެންބަރެކެވެ. ބީޖޭޕީގެ މެންބަރެއްގެ ގޮތުގައި އޭނާ ގާނޫނު ހަދާ މަޖިލީހަށް އިންތިހާބުވީ 2014 ވަނަ އަހަރު ބޭއްވި އިންތިހާބުގައި އަހުމަދުއާބާދު އިރުމަތީ ދާއިރާއިންނެވެ.


ދާހިއްލާ ފޯވަމުން ދިޔަ އަހަރެންގެ ހަށިގަނޑަށް ހަމަޖެހުމެއް ލިބުނެވެ. ސިކުނޑިއަށް ގިނަވެފައިވާ ސުވާލުތަކަށް ނިމުމެއް ލިބުނުހެން ހީވިއެވެ. އަހަންނަށް ބަލައިލެވުނީ ދިއްލެމުން ދިޔަ ލިފުޓުގެ ނަންބަރަށެވެ. ހައިރާންވެ އަނގަ ހުޅުވުނެވެ. ކަޅި ޖަހައިނުލައި ނަންބަރު ބޯޑަށް ބަލަންހުރެވުނެވެ. މިއީ ހަތް ފަންގިފިލާގެ އިމާރާތެކެވެ. ނަމަވެސް، ނަންބަރު ދައްކަނީ މުޅީން އެހެން މަންޒަރެކެވެ. ފެންނަމުން ދިޔައީ އަށްވަނަ ނަންބަރެވެ. މިއީ ކިހިނެއް ވާނެ ކަމެއް ހެއްޔެވެ؟ މިއީ ވެދާނެ ގޮތެއް ހެއްޔެވެ؟\nނޫނެކެވެ. ވެގެންވާނެ ގޮތެއް ނޫނެވެ. ވެދާނެ ގޮތެއް ވެސް ނޫނެވެ. އަނެއްކާ ވެސް ފަރުވާ ތެރިކަމާއެކު ބަލައިލީމެވެ. ނަންބަރު ބޯޑަށެވެ. އަށެއް ފެނޭތޯއެވެ. ނުފެނުނެވެ. މިފަހަރު ފެނުނީ މުޅީން ތަފާތު ކަމެކެވެ. ނަންބަރު ބޯޑުވަނީ ނިވިފައެވެ. ހިތުގައި ބިރުވެރިކަން އިތުރުވާން ފެށިއެވެ. މަންމަ ދިން ކޮތަޅު ލިފުޓުގައި ބަހައްޓައިލީމެވެ. ކޮނޑުގައި އަޅުވާލެވިފައިވާ އަތްދަބަހުގެ ޒިބު ކަހައިލަމުން ފޯނު ނެގީމެވެ.\nފޯނަށް ބަލައިލެވުނީ ދެނެވެ. ނެޓުވޯކެއް ނުލިބެއެވެ. ގުޅޭނެ ގޮތް ވެސް ނެތުނީއެވެ. ކުރާންވީ ކަމެއް ސިކުނޑިއަކަށް ނައެވެ. ހަދަންވީ ގޮތެއް ނޭނގުނެވެ. ލިފުޓުގެ ދޮރާ ދިމާއަށް ޖެހިލެވުނެވެ. ދޮރުގައި ދެ އަތުން ޖަހައިލެވުނެވެ. ގައިގާ ހުރި ބާރެއް ލައިފައި ދެ ފަހަރު ޖަހައިލީމެވެ. އަހަންނަށް ޖަހައިލެވުނުހެން ހީނުވެ ކުއްލި އަޑުފަށްގަނޑެއް ލިފުޓުގެ ތެރޭގައި ފެތުރިގަތެވެ. އެއާއެކު ލިފުޓަށް ގުޑުން އައެވެ. ކުއްލި ގުޑުމެކެވެ. ފަސް އެނބުރި ބަލައިލެވުނެވެ. ސިހިފައި އެއްލިގެން ދިޔައެވެ. ފެނުނު މަންޒަރުންނެވެ.\nހުދު ހެދުމުގައި ހުރީ އަންހެނެކެވެ. ހެދުންވަނީ ކަޅު ވެފައެވެ. ބައެއް ތަންތަންކޮޅުން ގަދަ ރަތްކުލަ ފާހަގަވަމުން ދިޔައެވެ. އިސްތަށިގަނޑުވަނީ ހުދުކުލައަށް ބަދަލުވާން ފަށައިފައެވެ. އެމީހާގެ ދެ އަތްވަނީ ކައިރިކޮށްލެވިފައެވެ. ހެދުމުގެ އަތްކުރީން ފެންނަނީ އެ މީހާގެ ހިމަ ދިގު އިނގިލިތަކެވެ. އިނގިލިތަކުގެ ކުރީން ފެންނަމުން ދިޔައީ ދިގުވެ ބުޅިވެފައިވާ ނިޔަފަތިތަކެވެ. ނިޔަފަތިތަކުގެ ކުރީން ލޭގެ ކުލަ ފެންނަން ހުއްޓެވެ. އެމީހާގެ އިސްތަށިގަނޑުވަނީ މޫނު މައްޗަށް ވައްޓާލައިފައެވެ. އެއީ ކާކުގެ މޫނެއްކަމެއް ސާފުވާވަރެއް ނޫނެވެ. އިސްތަށިގަނޑުން މޫނުވަނީ ނިވާވެފައެވެ. މޫނުން ފެންނަމުން ދިޔައީ ނޭފަތުގެ ކޮޅެވެ. އެއީ ހިމަ ދިގު ނޭފަތެކެވެ.\n"ކާކު؟" އަހަންނަށް ލިފުޓުގެ ބިތުގައި ލެނގިލެވުނެވެ.\nއެމީހާ ހުރިގޮތަށް ހުރީއެވެ. ހަރަކާތެއް ވެސް ކޮށް ނުލައެވެ.\n"ކާކުތަ؟ ތި ކާކުތަ؟،" އަހަރެންގެ ވާހަކަތައް އެމީހާއަށް އަޑު އިވޭހެން ހިއެއް ނުވެއެވެ. "ކަލޭ ތި ކާކުހޭ؟ މި ތަނުގައި ކީއްހޭ ތި ކުރަނީ؟"\nއެމީހާ ހޭން ފެށިއެވެ. ބާރުބާރަށެވެ. ކަންފަތް ހީވަނީ ފަޅައިގެން ހިނގައިދާނެ ހެންނެވެ. ދެ ކަންފަތުގައި އަތް އަޅައިލެވުނެވެ. އެއާއެކު ލޯ މަރައިލީމެވެ. ދެ ލޮލަށް ބާރުކޮށްލަމުންނެވެ. ނިތަށް ވާންކޮށްލެވުނެވެ. ކުއްލިއަކަށް ހުނުމުގެ އަޑު ކެނޑުނެވެ. މޫނުގައި އަޅައިލެވިފައިވާ ދެ އިނގިލި ދޭތެރެއިން އަހަންނަށް ބަލައިލެވުނެވެ. އެމީހާ ފެނޭތޯއެވެ. އޭރު ވެސް އެމީހާ ހުރީ އަހަންނާ ދިމާއަށް ބަލާށެވެ.\n"ތި ކާކުތަ؟" މޫނުމަތީ އަތް އަޅައިގެން އިނދެ އަހަރެން ސުވާލުކޮށްލީމެވެ.\n"ކަލޭއަށް ނޭނގިގެންތަ ތި އަހަނީ؟" އަޑު އައީ އަހަރެން ލެނގިގެން ހުރި ބިތުންނެވެ. ސިހިފައި އަހަންނަށް ދުރަށް ޖެހިލެވުނެވެ. އަނެއްކާ ވެސް އެމީހާ ހޭން ފެށިއެވެ. ބާރު ބާރަށެވެ.\n"މާ ނޭނގޭ ކަމަށް ހެދޭނެ ކަމެއް ނެތް،" މި ފަހަރު އަޑު އައީ މަތިންނެވެ. "ކަލޭއަށް އެނގޭ ކަމެއް ވެސް ނޭނގޭ ކަމެއް ވެސް ނޯންނާނެ. ނޭނގޭކަމަށް ހެދިގެން ހުރިހާ ކަމެއް ވެސް ކުރަނީ"\nއަހަންނަށް މައްޗަށް ބަލައިލެވުނެވެ. އާދަޔާ ޚިލާފު އެއްވެސް ކަމެއް ފާހަގައެއް ނުކުރެވުނެވެ. އަނެއްކާ ވެސް ބަލައިލެވުނީ އެ މީހާ ހުރިތޯއެވެ. އެމީހާ ފެންނާކަށް ނެތެވެ. ލިފުޓު ތެރެއިން އިވެމުން ދިޔައީ އަހަރެންގެ ނޭވާގެ އަޑު އެކަންޏެވެ. އަވަސްވެފައިވާ ނޭވާތަކުގެ އަޑެވެ. އަހަންނަށް ބަލައިލެވުނީ ނަންބަރު ބޯޑަށެވެ. ބޯޑަށް އަރާފައިވަނީ ހަވަނަ ނަންބަރެވެ. އެއާއެކު ލިފުޓުގެ ދޮރު ހުޅުވުނެވެ.\nލިފުޓުން ނުކުންނަންވީ އޭ ހިތަށް އެރިއެވެ. ސިކުންތެއް ނުވަނީސް ޚިޔާލު ދެ ކަފިވިއެވެ. މި ދަންވަރު ނުކުމެގެން ދާނެ ތަނެއް ނެތްކަމަށް ހިތްބުނެލިއެވެ. އަހަންނަށް ބޯދިއްކޮށްލާ ބަލައިލެވުނެވެ. މީހެއްގެ ނިޝާނެއް ވޭތޯއެވެ. އެއްވެސް މީހަކު ފެންނާކަށް ނެތެވެ. ލިފުޓުގެ ދޮރު ލެއްޕެން ފެށިއެވެ. ދުރުން ކައިރިވަމުން އާ މީހެއްގެ ފިޔަވަޅުގެ އަޑު އިވެން ފެށިއެވެ. ހީވަނީ ލިފުޓާ ދިމާއަށް މީހަކު އަންނަހެންނެވެ. ފިޔަވަޅުތައް އަވަސްވަމުންދާ ކަމުގެ އިހުސާސް ކުރެވެމުން ދިޔައެވެ. ފިޔަވަޅުތައް ކައިރިއަށް އަންނަކަމުގެ އިހުސާސްވަމުން ދިޔައެވެ. އަހަންނަށް ބޭރަށް ބަލައިލެވުނެވެ.\nހީވީ ރަނގަޅަށެވެ. ދުވެފައި އައީ އަންހެނެކެވެ. އަހަންނަށް ބަލައިލެވުނީ ފައިން ފެށިގެން އެމީހާގެ މޫނަށެވެ. މުޅި މީހާ ނިވާވެފައިވަނީ ކަޅުކުލައިންނެވެ. ކަޅު ހެދުމުންނެވެ. ގަޔަށްދޫ ހެދުމަކުންނެވެ. ހަމައެކަނި ފެންނަން ހުރީ އެމީހާގެ ދެ ލޮލެވެ. އަނެއްކާ ވެސް އިތުރަށް ސިހޭ ކަމެއް ފާހަގަވީއެވެ. އެމީހާގެ ލޮލަށް ބަލައިލެވުނީމައެވެ. ފެންނަމުން މިދަނީ މުޅީން ވެސް އާދަޔާ ޚިލާފު ކަންކަމެވެ. ކަޅި ޖަހައި ނުލައި އަހަންނަށް ބަލައިލެވުނެވެ. އެމީހާގެ ދެ ލޮލަށެވެ. އެއާއެކު ހިތް ބިރު ގަންނަން ފެށިއެވެ. އެ މީހާގެ ކަޅުކަޅި ވަނީ މަޑު ނޫކުލައިންނެވެ. މުޅި ލޯ ފެންނަނީ ތަފާތުކޮށްނެވެ. އަހަންނަށް ކަނާއަތުގެ ޝަހާދަތް އިނގިލި ހިއްލައިލެވުނެވެ. ކަމެއް ހަނދާންވާން ފެށުމުންނެވެ. ހަނދާނުގެ ސަފުހާތަކެއް އުކެމުން ދިޔަހެން ހީވާތީ އަނގަ ހުޅުވާލެވުނެވެ.\n"ޝަފުޤާ ތަ؟" ބޭއިޚްތިޔާތުގައި އަހަންނަށް އަހައިލެވުނެވެ.\nއާއެކޭ ބުނުމުގެ ގޮތުން ޝަފުޤާ ބޮލުން ހަރަކާތްކޮށްލިއެވެ.\n"އެކަމަކު ކިހިނެއްވާނެ ކަމެއް؟" ހައިރާންވެ ބަސްހުއްޓޭވަރުވިއެވެ.\nޝަފުޤާ އަހަންނާ ދިމާއަށް އެނބުރިލިއެވެ.\n"ނުވާނެ. ތީ ޝަފުޤާއެއް ނޫން. ތީ އޭނާއެއް ނޫން. އަހަރެން ޤަބޫލެއް ނުކުރަން" އަހަންނަށް ފަހަތަށް ޖެހިލެވުނެވެ.\nޝަފުޤާ އަހަންނާ ދިމާއަށް ޖެހެމުން ޖެހެމުން އައެވެ. އޭނާ އެއްވެސް ވާހަކައެއް ނުދައްކައެވެ. އަހަންނަށް ފެންނަނީ އޭނާގެ ނޫކުލައަށްދާ ހުދު ދެ ލޯ އެކަންޏެވެ.\n"ޝަފުޤާވީ ޖަލުގައި. ހައްޔަރުކޮށްފަ. އޭނާއަކަށް ސަލާމަތެއް ނުވެވޭނެ. ތިއީ އޭނާއެއް ނޫން." ބާރުބާރަށް އަހަންނަށް ހަޅޭއްލަވާ ގަނެވުނެވެ.\nއޭރު ޝަފުޤާ އަހަންނާ އަރާ ހަމަވަނީއެވެ. އަހަރެން ފަހަތަށްފަހަތަށް ގޮސް ލިފުޓުގެ ބިތުގައި ފުންނާބު ޖެހުނެވެ. އެއާއެކު އަހަންނަށް ހުއްޓެވުނެވެ. ޝަފުޤާ އަހަރެންގެ ކުރިމައްޗަށް ހުއްޓުނެވެ. އަނެއްކާ ވެސް އޭނާ ކުރިއަށް ޖެހެން ފެށިއެވެ. ހީވަނީ އަހަރެން ފިއްތާލަން އުޅޭހެންނެވެ. އަހަރެން ނޭވާގެ ހޫނުކަން އޭނާއަށް ފޯރާވަރަށް ޖެހުމުން އަހަރެންގެ ދެއަތް ހިއްލައިލެވުނެވެ. ހާސްވާން ކަމުގެ އިހްސާސްވާން ފެށުމުންނެވެ. އެއާއެކު ޝަފުޤާ ކޮށްޕާލުމަށް ހިތް ބުނެލިއެވެ.\nއަނެއްކާ ވެސް އަހަންނަށް ސިހުން ލިބުނެވެ. އަހަރެންގެ އަތަށް އައީ ޝަފުޤާ ލައިގެން ހުރި ހެދުމެވެ. އެއީ ކަޅު ފޮތިގަނޑެކެވެ. އެއާއެކު ޝަފުޤާ ގެއްލުނެވެ. އަހަންނަށް ވަށައިގެން ހޯދައިލެވުނެވެ. މީހާ ބިރުން ތުރުތުރު އަޅާން ފެށިއެވެ. އަތުގައި ފޮތިގަނޑެއް އޮތްކަން ވެސް ހަނދާންވީ އެހައި ހިސާބުންނެވެ. އަވަސް އަވަހަށް އަތްފޮޅުވާލެވުނެވެ.\nފުންނޭވާތަކެއް ދޫކޮށްލެވުނެވެ. މިރޭ މި ފެންނަނީ ކޮން ކަންތައް ތަކެއް ބާއޭ ހިތަށް އަރަމުން ދިޔައެވެ. ހުދު ހެދުމުގައި އެ ފެނުނީ ކޮން އަންހެނެއް ހެއްޔެވެ؟ ޝަފުޤާ މި ފެނުނީ ކީއްވެ ހެއްޔެވެ؟ އެއީ ޝަފުޤާ ހެއްޔެވެ؟ އޭނާ އަހަންނަށް ޖެއްސުން އެކުރީ ކީއްވެ ހެއްޔެވެ؟ އަހަންނަށް ޝަފުޤާއަށް ގޯނާއެއް ކުރެވުނު ހެއްޔެވެ؟ އޭނާއަށް އެ އަނިޔާ ދިނީ އަހަރެން ހެއްޔެވެ؟ އެކަމުގައި އަހަންނަށް ބައިވެރި ވެވުނު ހެއްޔެވެ؟\nނޫނެކެވެ. އަހަރެން ނުކުރަމެވެ. އޭނާއަށް ދެރައެއް ނުދެމެވެ. އެއީ އޭނާ އަމިއްލައަށް ފޭހުނު އިލޮށްޓެކެވެ. އެ މަޅި ޖެހީ ވެސް އޭނާއެވެ. އެ މަޅިއަށް މެހުނީ ވެސް އޭނާއެވެ.\nސާޖިދަކީ މާބުރެއްކަން ޝަފުޤާއަށް ނޭނގެނީއެއް ނޫނެވެ. އޭނާ ބޭނުންވީ ދުނިޔެއެވެ. ތަނަވަސްކަމެވެ. ފައިސާއެވެ. ޝަފުޤާ ބޭނުންވީ ސާޖިދުގެ ހިޔަނިން ފެންވަރާށެވެ. އޭނާގެ މުއްފަތުން މަންފާ ހޯދާށެވެ. ސާޖިދު ކޮންމެ ކަމެއް ކުރިޔަސް، ކޮންމެ ގޮތަކަށް އުޅުނަސް ޝަފުޤާއަށް މައްސަލައަކަށް ނުވީއެވެ. ސާޖިދުގެ ގާތަށް ރަންޑީން ގެނުވީ ޝަފުޤާއެވެ. އެމީހުންނަށް ދައުވަތު ފޮނުވަނީ ޝަފުޤާއެވެ. އެއްމެ މީހެއް، ދެމީހެއް ނޫނެވެ. އެތައް ބަޔަކެވެ.\nކާވެނިކުރެވުނީ ނަމަކަށެވެ. މައިންބަފައިންގެ ލޮލުގައި އަނދުން އެޅުވުމަށެވެ. ޝަފުޤާގެ ތަންމަތި އޮތީ ހަރާބުކޮށްފައެވެ. އެ ތަންމަތީގެ ހުރުމަތް ގެއްލުވާލީ ޚުދު އޭނާއެވެ. ފައިސާއަށެވެ. ސާޖިދުގެ ރީތިކަމުގެ ފައިދާ ހޯދީ ވެސް ޝަފުޤާއެވެ. ގިނަ ކޮފީގެ ރަހަބެލުމަކީ އުފަލެއް ކަމަށް ބުނީ ޝަފުޤާއެވެ. ސާޖިދަށް އެ ދުނިޔެ ދެއްކީ ޝަފުޤާއެވެ. ސާޖިދު މި ދުނިޔެއިން ބޭރުކޮށްލީ ވެސް ޝަފުޤާއެވެ. ވިޔާނުދާ އެތައް ކަމެއްގެ ތެރެއަށް އޭނާ ފައްތާލުމަށްފަހު، އެ ކަން ހިންގީ ޝަފުޤާއެވެ. އެކަން އެނގޭނެ މީހަކަށް އަހަރެން ވުމަކީ އަހަރެންގެ ކުށެއް ހެއްޔެވެ؟ އަހަރެން ކޯޓުގައި ހެކި ބަސްދިނީ ޝަފުޤާއާ ދެކޮޅަކަށް ނޫނެވެ. އޭނާގެ ހިންގި ލާއިންސާނީ ޢަމަލަށެވެ. ސާޖިދަށް އިންސާފު ހޯދައިދޭށެވެ. ސާޖިދުގެ ހައްޤުގައެވެ. ހިތުގައި ދިއްލިފައިވާ ހުޅުކޮޅުގެ ސަބަބުންނެވެ.\nމިއަދު ކަޅު ހެދުމުގައި ޝަފުޤާ އަޔަސް އެއީ އަލިފަކަށް ވާނެ ހެއްޔެވެ؟ އޭނާގެ ބޮލަށް ހެޔޮވަރުވި ތާޖު ނެގޭ ހެއްޔެވެ؟ އޭނާ އަހަރެން ދެކެ ރުޅި އަންނަން ޖެހޭ ކަމެއް އަހަންނަށް ކުރެވުނު ހެއްޔެވެ؟ އެ ކުށުގެ މަތި ޖަހައި، ފަސް އެޅުނަ ނުދީ އެކަން ފުލުހުންނަށް އެންގުން އެއީ އަހަރެންގެ ކުށެއް ހެއްޔެވެ؟ ޤާނޫނުގެ ދިގު އަތް ޝަފުޤާގެ ވަށައިގެން އޮޅައިލީ އަހަރެން ހެއްޔެވެ؟ ނޫނެކެވެ. އަހަރެން ދިޔައީ އިންސާފުގެ މަގުންނެވެ. އަހަންނަށް ކަމު ނުދިޔައީ ޝަފުޤާ ކުރި ކަންތަކެވެ. ޒުވާންކަމުގެ އަވާގައި ޖެހިފައިވާ ސާޖިދަށް އޭނާ ދެއްކި ދެވަނަ މަގެވެ. އެ މަގުން ގެން ގޮސް ސާޖިދުގެ ވަސް ފޮހެލި ގޮތެވެ.


Dhaaandhooge Gondudhoh Himaayah Kurumah Beynunvaa Bodu Hilaige Furathama Shipment Libihjje- MTCC ދާންދޫގެ ގޮނޑުދޮށް ހިމާޔަތް ކުރުމަށް ބޭނުންވާ ބޮޑުހިލައިގެ ފުރަތަމަ ޝިޕްމެންޓް ލިބިއްޖެ: އެމް.ޓީ.ސީ.ސީ – Huvadhoo News Dhaaandhooge Gondudhoh Himaayah Kurumah Beynunvaa Bodu Hilaige Furathama Shipment Libihjje- MTCC Huvadhoo News\nދާންދޫގެ ގޮނޑުދޮށް ހިމާޔަތް ކުރުމަށް ބޭނުންވާ ބޮޑުހިލައިގެ ފުރަތަމަ ޝިޕްމެންޓް ލިބިއްޖެ: އެމް.ޓީ.ސީ.ސީ\nގއ ދާންދޫގެ ގޮނޑުދޮށް ހިމާޔަތް ކުރުމަށް ބޭނުންވާ ބޮޑުހިލައިގެ ފުރަތަމަ ޝިޕްމަންޓް އެރަށް ގެންދިޔުން / ފޮޓޯ: އެމްޓީސީސީ\nގއ.ދާންދޫގެ ގޮނޑުދޮށް ހިމާޔަތްކުރުމުގެ މަޝްރޫއުގެ ދަށުން ބޭނުންނާ ބޮޑުހިލައިގެ ފުރަތަމަޝިޕްމަންޓް ލިބިއްޖެ ކަމަށް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ (އެމްޓީސީސީ) އިން ހާމަކޮށްފިއެވެ.\n2020 ވަނަ އަހަރުގެ ނޮވެމްބަރު މަހުގެ 10 ވަނަ ދުވަހު ދާންދޫގެ ބިންހިއްކައި ރަށުގެ ގޮނޑުދޮށް ހިމާޔަތްކުރުމުގެ މަޝްރޫއު ވަނީ އެމްޓީސީސީއާ ހަވާލުކުރެވިފައެވެ. މިދިޔަ އޮގަސްޓުމަހުގެ 10 ވަނަ ދުވަހު އަމަލީ މަސައްކަތް ފެށިގެންދިޔަ މިމަޝްރޫއުގެ ދަށުން އެރަށު ގޮނޑުދޮށުގައި ޖަހަން ބޭނުންވާ ބޮޑުހިލައިގެ ފުރަތަމަ ޝިޕްމަންޓް އިއްޔެވަނީ އެރަށަށް ގެންދެވިފައެވެ.\nއެމްޓީސީސީން ހާމަކޮށްފައިވާ ގޮތުގައި މި މަޝްރޫޢުގެ ދަށުން، 25 ހެކްޓަރުގެ ބިންހިއްކުމާއި، 1238 މީޓަރުގެ ސަރަޙައްދެއްގައި ބޮޑުހިލައިގެ ރިވެޓްމެންޓް ޖެހުމާއި، 240 މީޓަރުގެ ސަރަޙައްދެއްގައި ގްރޮއިން ޖެހުމުގެ މަސައްކަތް ހިމެނެއެވެ. އަދި މިއީ 186.6 މިލިޔަން ރުފިޔާގެ ޕްރޮޖެކްޓެއް ކަމަށް އެކުންފުނިންވަނީ ވިދާޅުވެފައެވެ.\nދާންދޫގެ ބިންހިއްކައި ގޮނޑުދޮށް ހިމާޔަތްކުރުމުގެ މަޝްރޫއު ސަރުކާރުން އެމްޓީސީސީ އާ ހަވާލުކުރެވުނީ 350 ދުވަހުގެތެރޭގައި ނިންމާ ގޮތަށެވެ. އެހެންނަމަވެސް މުޅި ދުނިޔެއަށް ކުރިމަތިވި ނުރައްކާތެރި ކޮވިޑް-19 ގެ ސަބަބުން މިމަޝްރޫއުގެ އަމަލީ މަސައްކަތް ނުފެށި ވަނީ ލަސްވެފައެވެ.


Premier League Ge Molhu kulhunTheriyaage Magaamah SaLaah\nޕްރިމިއާ ލީގުގެ މޮޅު ކުޅުންތެރިޔާގެ މަގާމަށް ...\nގެއްލުނު އިރު އަލީފަހުމީ ލައިގެން ހުރި ...\nޕްރިމިއާ ލީގުގެ މޮޅު ކުޅުންތެރިޔާގެ މަގާމަށް ލިވަޕޫލްގެ ސަލާހު\nއިނގިރޭސި ޕްރިމިއާ ލީގުގެ އެންމެ މޮޅު ކުޅުންތެރިޔާގެ މަގާމް، ލިވަޕޫލްގައި ހުނަރުވެރި މޮޅު ކުޅުމެއް ދައްކަމުން އަންނަ މިސްރުގެ ފޯވާޑް ސަލާހަށް ލިބިއްޖެއެވެ.\nޕްރިމިއާ ލީގުގެ މޮޅު ކުޅުންތެރިޔާގެ މަގާމަށް ސަލާހު މި ހޮވުނީ، ޓޮޓެންހަމްގެ ހެރީ ކޭން އާއި މެންޗެސްޓާ ސިޓީގެ ކެވިން ޑި ބްރޭނާ އާއި ވާދަކޮށްގެންނެވެ. ވޯޓްގައި ބްރޭނާއަށް ދެ ވަނަ ލިބުނުއިރު ކޭން ހޮވުނީ3ވަނަ އަށެވެ.\nމި ދިޔަ އަހަރުގެ ޖޫން މަހުގައި 36.9 މިލިޔަން ޕައުންޑަށް ރޯމާ އިން ލިވަޕޫލްއަށް ބަދަލުވި ސަލާހް މި ސީޒަންގެ މިހާތަނަށް ލިވަޕޫލަށް 41 ލަނޑު ޖަހައިދީފައިވާއިރު، އޭނާ އަންނަނީ ލިވަޕޫލްގައި މޮޅު ކުޅުމެއް ދައްކަމުންނެވެ.\nރޭ ސެންޓްރަލް ލަންޑަންގައި އޮތް 45 ވަނަ ޕީއެފްއޭ އެވޯޑްސްގައި ސަލާހް މޮޅު ކުޅުންތެރިޔާގެ އެވޯޑް އުފުލާލިއިރު، މި ސީޒަންގައި ޕްރިމިއާ ލީގުގެ އެންމެ ގިނަ ލަނޑު ޖެހި ކުޅުންތެރިޔާއަކީ ވެސް މި ވަގުތު ސަލާހްއެވެ.\nރޭގެ އެވޯޑް ނައިޓްގައި ޕްރިމިއާ ލީގުގެ އެންމެ މޮޅު ޒުވާން ކުޅުންތެރިޔާގެ މަގާމް ހޯދީ މެންޗެސްޓާ ސިޓީގެ ލޯރީ ސާނޭއެވެ.\nގިނަ ފިލުމަތެއްގައި މޮޅު އެކްޓިންއެއް ދެއްކި ބޮލީވުޑްގެ ބަތަލާ ރާނީ މުކަރުޖީގެ އެނބުރި އައުން ވަރަށް އަވަސް ކަމަށާއި، ...


SunOnline: TTM Maldives 2021 fashaifi\nއައިޝަތު ނުޒުހާ 28 Nov 2021, 21:51\nޓީޓީއެމް ޓްރަވެލް ސަމިޓުގެ ތެރެއިން--\nރާއްޖޭގެ އެންމެ ބޮޑު ޓްރެވަލް ފެއާ، ޓްރެވަލް ޓްރޭޑް މޯލްޑިވްސްގެ މި އަހަރުގެ ފެއާ ފަށައިފިއެވެ.\nމިއަހަރުގެ ފެއާ ކުރިއަށްދާނީ މިއަދުން ފެށިގެން މި މަހުގެ 30 ވަނަ ދުވަހުގެ ނިޔަލަށެވެ.\nމިއަހަރުގެ ފެއާ ޝަރަފުވެރިކޮށްދެއްވައި ފައްޓަވައިދެއްވައިފައިވަނީ އިންޑިއާއިން ރާއްޖެއަށް ކަނޑައަޅައިފައި ހުންނަ ސަފީރު މުނޫ މަހާވަރުއެވެ.\nޓީޓީއެމް މޯލްޑިވްސްގެ ތެރެއިން ކުރިއަށްދާ ޓީޓީއެމް ޓްރެވަލް ސަމިޓް ވަނީ މިއަދު ހެނދުނު ބާއްވާފައެވެ. މި ސަމިޓުގައި އެމްއެމްޕީއާރްސީގެ މެނޭޖިން ޑިރެކްޓަރު ތޮއްޔިބު މުހައްމަދާއި ކްރޮސް މޯލްޑިވްސްގެ މެނޭޖިން ޑިރެކްޓަރު ތޮލްގާ އުނާން އާއި އިތުރު ބައެއް ސްޕީކަރުން ވަނީ ބައިވެރިވެވަޑައިގެންފައެވެ.\nޓީޓީއެމް ޓްރެވަލް ސަމިޓަކީ ރާއްޖޭގައި ޕްރޮފެޝަނަލްކޮށް ދާއިރާއާއެކު މަސައްކަތް ކުރާ ހީވާގި ލީޑަރުންނާއި އިންޑަސްޓްރީ ޝޭޓަރުންނާއި ސީނިއާ ޑިސިޝަން މޭކަރުން އެއްތަނަކުން ބައްދަލުވެ، މަޝްވަރާކުރާ ސަމިޓެކެވެ. މިފަހަރުގެ ސަމިޓްގައި މައިގަނޑު ގޮތެއްގައި އަލިއަޅުވާލާފައިވަނީ "މުސްތަޤްބަލުގައި ހުރި ފުރުސަތުތަކާއި، ނިއު ނޯމަލްޕްރޮސީޖާސްއާއި، ރާއްޖޭގެ ހޮސްޕިޓާލިޓީ އިންޑަސްޓްރީއަށް ދެން އަންނަން އޮތް ކަންތައްތަކުގެ މައްޗަށެވެ."\nފެއާއާއެކު ބާއްވާ ޕްރީ-ޝެޑިއުލްޑް މީޓިންތައް ނޮވެމްބަރު 29އާއި 30ވަނަ ދުވަހު ބާއްވަން ނިންމައިފައިވާއިރު، ޓީޓީއެމް އެވޯޑްސްއާއި ގާލާ ބޭއްވުމަށް ހަމަޖެހިފައިވަނީ ނޮވެމްބަރު 30ގައެވެ.\nމި އަހަރުގެ ފެއާ ބާއްވަނީ ކްރޮސްރޯޑްސް މޯލްޑިވްސްގައެވެ.\nމިއަހަރުގެ ޓީޓީއެމްގައި 300އަށްވުރެ ގިނަ ހޮޓެލިއަރުންނާއި ސަޕްލަޔަރުންނާއި ޓްރެވަލް އަދި ގުޅޭ އެހެން ދާއިރާތަކުގެ ތަޖުރިބާކާރުން ބައިވެރިވެއެވެ.\nޓީޓީއެމް މޯލްޑިވްސް 2021 ގެ ޕާޓްނަރުންގެ ތެރޭގައި މޯލްޑިވްސް މާކެޓިން އެންޑް ޕީއާރު ކޯޕަރޭޝަން، އުރީދޫ މޯލްޑިވްސް، މެޑްޓެކް މޯލްޑިވްސް، އެމްޓީސީސީ، ފިއުލް ސަޕްލައިސް މޯލްޑިވްސް، އެޗްއާރުއެސް އިންޓަނޭޝަނަލް، ސްރީލަންކަން އެއާލައިންސް، ޓްރާންސް މޯލްޑިވިއަން އެއާވޭސް، މޯލްޑިވިއަން، ޕްރިންޓްލެބް، ކެއިރެޓްސޫ، އަލްޝާލީ މެރިން، ކްރޮސްރޯޑްސް މޯލްޑިވްސް، ލޮޓަސް ބައިކްޝޮޕް އަދި އެމްޑަބްލިއުއެސްސީ ހިމެނެއެވެ.\nޓީޓީއެމްއަކީ ރާއްޖޭގެ ފަތުރުވެރިކަމުގައި ހަރަކާތްތެރިވާ ފަރާތްތަކާއި ދުނިޔޭގެ ބޮޑެތި ޓްރެވެލް އޭޖެންޓުންނާއި ގުޅުވާލުމަށް ރާއްޖޭގައި މިހާތަނަށް ކުރިއަށްގެންދާ އެންމެ ބޮޑު ޓްރެވެލް ޓްރޭޑް ހަރަކާތެވެ. މިއީ މި ފެއާ ބާއްވާ ފަސްވަނަ އަހަރެވެ.


Mirey "bithufangi" nagaairu Director Tedry bunanee keekey?\nމިރޭ "ބިތުފަންގި" ނަގާއިރު ޑައިރެކްޓަރު ޓެޑްރީ ބުނަނީ ކީކޭ؟\nޓެޑްރީ މުހައްމަދު ނިޔާޒު: އޭނާގެ ބޮޑު މަސައްކަތެއް ބެލުންތެރިންނާ ހަމަ އަށް މި އަންނަނީ އަހަރުތަކެއްގެ މެދުކެނޑުމަކަށްފަހު.\nޑައިރެކްޓަރު ޓެޑްރީ މުހައްމަދު ނިޔާޒުގެ މަސައްކަތަށް ގައުމުގެ މުނިފޫހިފިލުވުމުގެ ދާއިރާ ކެތްމަދުވެފައި އޮތްވައި އޭނާ މިރޭ އެނބުރި އަންނައިރު ގައުމު މި އޮތީ އޭނާގެ ޑްރާމާގައި ކިޔައިދޭން އުޅޭ މައްސަލަތަކާ އެކު ބޮއްސުންލައިފަ އެވެ. އެންޓި ކޮރަޕްޝަން ކޮމިޝަންގެ ޓީވީ ޑްރާމާ "ބިތުފަންގި" ޓެޑްރީގެ ބެލުމުގެ ދަށުގައި މި އަންނަނީ ކޮރަޕްޝަންގެ މައްސަލަ ރާއްޖޭގެ ތާރީޚުގައި ވެސް ބޮޑުނުވާ މިންވަރަކަށް ބޮޑުވެފައި އޮތްވަ އެވެ.\nއެހެންވީމަ މި ޑްރާމާއެއް މިރޭ އޮލިމްޕަހުގައި އަދި ރާއްޖޭގެ ގިނަ ޓީވީ ޗެނަލްތަކަކުން އެއްފަރާ ޕްރިމިއާކުރާއިރު ވަރަށް ގިނަ ބަޔަކު އެތިބީ ޓެޑްރީ ލިޔެ ޑައިރެކްޓްކޮށްފައިވާ މި ޑްރާމާގައި ވާނެ ގޮތެއް ބަލައިލުމަށް ކެތްމަދުވެފަ އެވެ.\nފާހަގަކޮށްލަން ޖެހެނީ ޓެޑްރީގެ މިފަދަ ބޮޑު މަސައްކަތެއް ބެލުންތެރިންނާ ހަމަ އަށް މި އަންނަނީ ވިއްސަކަށް އަހަރު ފަހުންކަމެވެ. ފިލްމު "ދެރިޔާ" އަށް ފަހު މި ދާއިރާގައި ފިލްމެއް އަދި ޑްރާމާއެއް ގެނެސްދީފައި ނުވާއިރު އަނެއްކާވެސް އެނބުރި މި އަންނަނީ ޓެޑްރީގެ މި އާދަޔާހިލާފު ކެރިއަރު ފެށި މައިދާނުންނެވެ. އެއީ ޓީވީ އެވެ.\n"ސަޅިބައިސާ" ގެ ހަނދާންތައް އާވެގެން ދަނީ އެހެންވެގެންނެވެ. ޓެޑްރީ އަލުން ޓީވީ ޑްރާމާއެއް ގެނެސްދޭތީ އެކަމާ ބަޔަކު އުފާ ފާޅުކޮށް އަތްޖަހަމުން ދަނީ ވެސް މި ސަބަބާ ހެދި އެވެ.\nއެހެންވީމަ މިނިވަން މުއައްސަސާއެއްގެ ގޮތުގައި އޮތް އޭސީސީ އިން އެކި ފަހަރުމަތިން ބިޑަށް ލައިގެން ޓެޑްރީ އާއި އޭނާގެ އެޓާނަލް ޕިކްޗާސް ކާމިޔާބުކޮށްފައިވާ މި ޕޮރޮޖެކްޓާ މެދު އޭނާ ބުނަނީ ކީކޭތޯ ބަލައިލަމާ ހިނގާށެވެ.\nމިއީ ވަރަށް ޗެލެންޖިން މަސައްކަތެއް!\nކުރުކޮށް އަދި ފޮނިކޮށް ވެސް މި ޑްރާމާއާ ބެހޭ ގޮތުން ޓެޑްރީ އަށް ބުނެވެން އޮތީ މިހެންނެވެ. އޭނާ ބުނީ މި މަސައްކަތް އޭނާގެ އެނބުރި އައުމެއްގެ ގޮތުގައި ސިފަކުރަން ބޭނުންނުވިޔަސް މަސައްކަތް ސިފަކުރާނީ ވަރަށް ވެސް ޗެލެންޖިން މަސައްކަތެއްގެ ގޮތުގައި ކަމަށެވެ.\n"ބިތުފަންގި" އަކީ 13 އެޕިސޯޑްގެ ޑްރާމާއެކެވެ. ކޮންމެ އެޕިސޯޑަކީ 30 މިނެޓެވެ. މި ޑްރާމާގައި ޓެޑްރީ ވަނީ ގާތްގަނޑަކަށް 70 އަށް ވުރެ އެކްޓަރުން މެނޭޖުކޮށްފަ އެވެ. ޑްރާމާގެ ހުރިހާ އެޕިސޯޑްތަކަށް ދިރާސާކޮށް ލިޔެފައި ވަނީ ޓެޑްރީ އެވެ.\nނަމަވެސް އަދި މިއަށް ވުރެ ބޮޑު ޗެލެންޖަކަަށް އޭނާ ސިފަކުރަނީ އެހެން ކަމެކެވެ.\n"ދިމާވި އެންމެ ބޮޑު ޗެލެންޖަކީ މިހާ ދުވަސްކޮށްފައި މިފަދަ މަސައްކަތެއް ކުރަން ނުކުތީމަ ތަޖުރިބާކުރަން ޖެހުނު ކަންތައް. ކުރިން ވެއްޖެއްޔާމު އަޅުގަނޑުމެން މީހެއް ގާތު މާދަން ޝޫޓިން އަށް ދާން ހިނގާށޭ ބުނެލީމަ ވެސް އެމީހަކަށް ދެވޭނެ. އެކަމަކު މިއަދު އެގޮތަކަށް މަސައްކަތެއް ނުކުރެވޭ. މިއަދު މި މަސައްކަތްކުރާ ގޮތް ރިއަލައިޒްވެފައި ނެތުން އެންމެ ބޮޑު ޗެލެންޖަކަށްވީ،" ޓެޑްރީ ބުންނެވެ.\n"މިހާރު މީހުންނަށް ވަގުތެއް ނުދެވޭ ކުރިން ޝޫތިންނަކަށް ވަގުތު ދޭގޮތަކަށް."\nއޭނާ ބުނީ މިހާރުގެ އެކްޓަރުންނާ އެކު މަސައްކަތްކުރަން ޖެހުމުންނާއި މިފަދަ ބޮޑު މަސައްކަތެއް މިހާރު ކުރަން ޖެހުމުން ކުރިއަށް ގެންދާނެ ގޮތުގައި އުނދަގޫތަކެއް ދިމާވިޔަސް ޒަމާނީ އިކްއިޕްމަންޓަކަށް އޭނާ އަލެއް ނޫން ކަމަށެވެ.\n"މަސައްކަތް ނުކޮށް ދުވަސްވެގެން އިކްއިޕްމަންޓްތަކަށް އަލެއް ނޫން. އެކަމު މަސައްކަތް ކުރަން ޖެހޭ ސްޓައިލް އަށް ބަދަލު ވަރަށް ބޮޑު. އެ ޗެލެންޖު ވަރަށް ބޮޑު،" ޓެޑްރީ ބުންޏެވެ.\nކޮރަޕްޝަން ހިންގަން ފަސްޖެހޭވަރުވާނެ!\nމި ޑްރާމާއާ ބެހޭ ގޮތުން ވާހަކަ ދައްކަމުން ޓެޑްރީ ބުނީ މިހެންނެވެ. އޭނާ އަދި ބުނީ ވަކި ފިކުރެެއްގެ މީހެއްގެ ގޮތުގައި އޭނާ މަޝްހޫރުވެފައިވިޔަސް އޭނާގެ މި މަސައްކަތް ޕްރޮފެޝަނަލްވާނެ ކަމަށާއި މިއީ ވަކި ފިކުރެއްގައި ކޮށްފައިވާ މަސައްކަތެއް ނޫން ކަމަށެވެ. އަދި އޭގެ ނަތީޖާ ފެންނާނެ ކަމަށާއި މީގެ ސަބަބުން މުޖުތަމަށް ވަރަށް ބޮޑަށް އެދެވޭ އަސަރުތަކެއް ކުރާނެ ކަމަށް ބުންޏެވެ.\n"އަޅުގަނޑުގެ ސިޔާސީ ފިކުރު ތަފާތުވެދާނެ. އެކަމަކު މިއީ ޕްރޮފެޝަނަލް މަސައްކަތެއް. އެހެންވީމަ ސިޔާސީ ފިކުރުގެ ސަބަބުން ތަފާތެއް ނުފެންނާނެ. މިއީ މި ވަގުތަށް އަޅުގަނޑަށް ދެވެން އޮތް އެންމެ މެކްސިމަމް ދީފައިވާ މަސައްކަތެއް،" ޓެޑްރީ ބުންޏެވެ.\n"އަޅުގަނޑު ދަންނަވާނީ މީހުން ފަސްޖެހޭނެއޭ 13 އެޕިސޯޑް ނިމިގެންދާއިރު. ފަސްޖެހޭނެއޭ ކޮރަޕްޝަނަށް އަރައިގަތުމުގެ ކުރިން. ކޮރަޕްޝަން ހުއްޓުވެނެއެކޭ ނޫން. އެކަމަކު ކޮންމެވެސް ކަހަލަ ޕޮޒިޓިވް ނަތީޖާއެއް ނުކުންނާނެ ކަމަށް ގަބޫލުކުރަނީ މިއިން."\nއޭނާ ބުނީ މި ޑްރާމާއެއްގައި މަސައްކަތްކުރަން ލިބުމަކީ ކޮރަޕްޝަނާ ބެހޭ ގޮތުން ނޭނގޭ އެތައް ކަމަކާއި ވާހަކައެއް ޚުދު އޭނާ އަށް ވެސް އެނގި ދަސްވެގެން ދިޔަ ތަޖުރިބާއެއް ކަމަށެވެ.\n"ކޮރަޕްޝަނަކީ ދުނިޔޭގެ ހުރިހާ ގައުމެއްގައި ހިނގަމުންދާ ކަމެެއް. ކޮރަޕްޝަން އިންޑެކްސްގައި ރާއްޖެ މި އޮތީ އެންމެ ނުބައި ކޮޅުގައި. މީތި ފެށިއިރު ކޮރަޕްޝަން އެނގޭ ކަމަށް އަޅުގަނޑު ހީކުރީ އަޅުގަނޑަށް ވެސް. އެކަމަކު އަޅުގަނޑަށް ނޭނގޭ ބައިވަރު ކަންތަކެއް ކޮރަޕްޝަން ފެތުރިފައި އޮތް މިންވަރު ދަސްކުރަން ލިބުނު ފުރުސަތެއް މިއީ. ކޮރަޕްޝަން އެބަވެވޭ ވަރަށް ސިމްޕަލް ލެވެލްއެއްގައި. އަދި މަތިން ވެސް،" ޓެޑްރީ ބުންޏެވެ.\nމި ދުވަސްކޮޅުގެ ކޮރަޕްޝަންގެ ރޯގާގައި ޝޯ ބަލިވެސް ވެދާނެ!\n"ބިތުފަންގި" ކަހަލަ ޑްރާމާއަކަށް ރާއްޖޭގައި މި އޮތީ ނިކަން ފައްކާ ސްޓޭޖެއް މި ދުވަސްކޮޅު ތައްޔާރުކޮށްފަ އެވެ. މި ޑްރާމާއެއް މި އަންނަނީ ކޮރަޕްޝަންގެ ވާހަކަ މީގެ ކުރިން ބޮޑުނުވާ މިންވަރަކަށް ރާއްޖޭގައި މި މައްސަލަ ބޮޑުވެ އެ ވާހަކަ ސިޓިންރޫމާއި ކޮފީ މޭޒުގެ އާންމު ވާހަކައަކަށް ބަދަލުވެފައި އޮތްވަ އެވެ.\nއެހެންވީމަ ދުވަސްކޮޅުގެ ގޮތުން މި ޑްރާމާ ވަގުތުން ހިޓަކަށް ވުމުގެ ފުރުސަތު ވެސް އެބައޮތެވެ. އެކަމަކު ޓެޑްރީގެ ވިސްނުން ތަފާތެވެ.\n"މިހާރު މި ދާ އޮން ގޮއިން ކްރައިސިސް އިން ފައިދާ ވެސް ވެދާނެ ޝޯ އަށް. ގެއްލުން ވެސް ވެދާނެ ޝޯ އަށް. އެކަމަކު އޭސީސީ އިން މި އަށް ދެމުން އަންނަ އެއްބާރުލުން، މީގެ ކޮލިޓީ ކޮމްޕްރިމައިޒް ނުކުރަން ނިންމައިގެން އެ ތިބީ. މި ފުރުސަތު މީގެ ކުރިން ނުލިބޭ. ކޮލިޓީ މަސައްކަތެއް މިގޮތަށް ނެރުމުގެ ފުރުަތެއް ނެތް ކުރިން ލިބިފައި،" ޑްރާމާ އަށް ވެދާނެ ގޮތެއް ލަފާކުރަން ނޭނގިފައި ހުރި ޓެޑްރީ ބުންޏެވެ.\nއޭނާ ބުނީ ޑްރާމާ ދެއްކުން މަނާކޮށްފާނެ ކަމަކަށް އޭނާ ގަބޫލުނުކުރާ ކަމަށެވެ.\n"ޝޯ ހުއްޓުވަފާނެ ކަމަކަށް ގަބޫލެއް ނުކުރަން. އެކަމަކު ވަރަށް ގިނަ މީހުން ބުނާ ވާހަކައެއް އެއީ،" ޓެޑްރީ ބުންޏެވެ.


miaharun feshigen club thah audit kuraany FAM ge auditorun - Bassam miaharun feshigen club thah audit kuraany FAM ge auditorun - Bassam\nމިއަހަރުން ފެށިގެން ކުލަބްތަށް އޯޑިޓް ކުރާނީ އެފްއޭއެމްގެ އޯޑިޓަރުން - ބައްސާމް\nމިއަހަރުން ފެށިގެން ކުލަބްތަށް އޯޑިޓް ކުރާނީ އެފްއޭއެމްގެ އޯޑިޓަރުންކަމަށް އެފްއޭއެމްއިން ބުނެފިއެވެ.\nދިވެހި ފުޓްބޯލް ޕްރޮގްރާމްގައި ވާހަކަދައްކަމުން އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވީ ކުލަބްތަށް ހިންގުން ހަރުދަނާ ކުރުމަށް ނިމިގެންދިޔަ އަހަރު ގިނަ މަސައްކަތްތަކެއް ކުރެވުނުކަމަށެވެ. ކުލަބް ލައިސަންސް ތަޢާރަފްކޮށް، އެސްއޯއީގެ ދަށުން ގިނަ އަދަދެއްގެ ފައިސާ ކުލަބްތަކާއި އެފްއޭއެމް މެދުވެރިވެގެންވަނީ ހަވާލްކޮށްފައެވެ.\nއެސްއޯއީގެ ދަށުން ކުލަބްތަކަށް މިދިޔަ ދެ އަހަރު ގިނަ އަދަދެއްގެ ފައިސާ ހަވާލް ކުރެވުނު ކަމުގައިވީނަމަވެސް ކޮންމެ އަހަރެއް ނިމޭއިރު ކުލަބްއަށް އޮންނަނީ ދަރަނިވެރިވެފަ، އަދި ގިނަ ކުޅުންތެރިންނަށް މުސާރަ ނުދެވިފައެވެ. މިއަހަރުވެސް މާޒިޔާ ފިޔަވާ އެހެން އެއްވެސް ކުލަބްއަކަށް ސީޒަން ނިންމާލެވުނުއިރު ކުޅުންތެރިންނަށް މުސާރަ ދެވިފައެއް ނުވެއެވެ.\nބައްސާމް ވިދާޅުވީ އެފްއޭއެމްއިން ކުލަބްތަށް ހަރުދަނާ ކުރުމަށް ކުރެވުނު ގިނަ މަސައްކަތްތަށްވަނީ މިހާރު ފެއިލްވެފައި ކަމަށެވެ. އެސްއޯއީގެ ދަށުން ކުލަބްތަކަށް ދީފައިވާ ފައިސާ، އޭގެ އެންމެ ބޭނުންތެރި ގޮތުގައި ހިފިފައިނުވާއިރު، ކުލަބްތަކުގެ އިދާރީ ކަންތަށްތަށްވެސް ހުރީ ބޮއްސުންލާފައެވެ.\nމިހާރު ފުޓްބޯޅަ ވެއްޓިފައިވާ ވަޅުގަނޑުން ސަލާމަތް ކުރުމަށް ކުލަބްތަކުގެ މެނޭޖްމަންޓްވެސް ހަރުދަނާ ވާންޖެހޭކަމަށާއި ކުޅުންތެރިން ކުލަބްތަކަށް ސޮއިކުރާއިރު، އެކުލަބްއަކަށް މުސާރަ ދެވޭވަރަށް ކުޅުންތެރިންގެ މުސާރަތަށް ބެހެއްޓުންވެސް ރަގަނޅުކަމަށް ބައްސާމް ވިދާޅުވިއެވެ.\n"އަޅުގަނޑުމެންގެ އޮޓިޑް ކުރާއިރު އިދާރީ ގޮތުންވެސް އޮޑިޓް ކުރާނެނ ކުލަބްތަށް، ހަމައެކަނި މާލީ އޮޑިޓްއެއް ނޫން ކުރާނީ. ކޮންމެ އަހަރަކުވެސް ނިންމާފަ މީގެ ފަހުން ކުލަބްތަށް އޮޑިޓް ކުރާނެ. މިއީ މިހާރު ކުރަން ވަރަށް މުހިންމުކަމެއް. މިހާރު އަޅުގަނޑުމެން މިދަނީ އެފްއޭއެމްގެ އޮޑިޓަރުންނާއި އެކު މިކަންތަށްތަށް ކުރުމަށް މަޝްވަރާ ކުރަމުން. އަދި ކުރިއަށް މިއޮތް ދުވަސްވަރު ކުލަބްތަކާއިއެކުވެސް މިކަމާއި ބެހޭގޮތުން މަޝްވަރާ ކުރުމަށްވަނީ ހަމަޖެހިފަ. މިހާރު ކުލަބްތަށް ހިންގާގޮތް ބަދަލްކޮށް ޕްރޮފެޝަނަލްކޮށް ހިންގަން އަޅުގަނޑުމެން އެބަޖެހޭ ދަސްކުރަން" ބައްސާމް ވިދާޅުވިއެވެ.\nމިހާރު ކުލަބްތަށް މިހިންގަނީ ދެތިން މީހެއްގެ އުފަލަށްކަމަށާއި ފުޓްބޯޅަ ދެކެވާ ލޯތްބެއްގެ ބޮޑުކަމުން ކުލަބްތަށް ހިންގަނީކަމަށް ބައްސާމް ވިދާޅުވިއެވެ. އަދި ގިނަ ފަހަރު ކުލަބްތަކުގެ ޗެއާރމަން އަކަށް ހުންނަމީހާގެ ޖީބުން ހަރަދުކޮށްގެންވެސް ކުލަބްތަށް ހިންގާކަމަށް ބައްސާމް ވިދާޅުވިއެވެ. އަދި ކުލަބްތަށް ކުރިއަށްއޮތްތާގައި ހަރުދަނާ ކުރުމަށްވެސް ގިނަ މަސައްކަތްތަކެއް ކުރެވިގެންދާނެކަމަށް ބައްސާމް ވިދާޅުވިއެވެ.


ރިޟްވާނަށް ވީނުވީއެއް ނޭގެނީސް ބޯހިމެނުމުގއި ބައިވެރިނުވުމަށް އެމްޑީޕީން މަޝްވަރާކުރަނީ | Help Find Ahmed Rilwan (@moyameehaa)\nރިޟްވާނަށް ވީނުވީއެއް ނޭގެނީސް ބޯހިމެނުމުގއި ބައިވެރިނުވުމަށް އެމްޑީޕީން މަޝްވަރާކުރަނީ\nމިނިވަން ނޫހުގެ ނޫސްވެރިއާ އަހުމަދު ރިޟްވާނަށް ވީނުވީއެއް ސަރުކާރުން އޮޅުން ފިލުވައި ނުދެނީސް ބޯހިމެނުގައި ބައިވެރިނުވާ މަޝްވަރާކުރަމުން އަންނަކަމަށް އެމްޑީޕީން ހާމަކޮށްފިއެވެ.\nއެމްޑީޕީގެ ނައިބުރައީ މުހައްމަދު ޝީފާޒް މިއަދު ވިދާޅުވީ، ބޯހިމެނުމަކީ މުހިންމުކަމެއް ކަމަށް އެމްޑީޕީން ދެކޭކަމަށެވެ. އެހެން ނަމަވެސް ދިވެހި ރައްޔިތަކަށް ވީނުވީއެއް ނޭގި ގެއްލިފައިވަނިކޮށް އޭނާއާއި ނުލައި ބޯހިމެނުމަކީ ގަބޫލުކުރަން ދަތިކަމެއްކަމަށެވެ. މިހެން ކަމުން އެ މައްސަލައިގައި މަޝްވަރާކޮށް ގޮތެއް ނިންމުމަށް އެމްޑީޕީގެ ގައުމީ މަޖިލީހަށް ހުށަހެޅުމަށް ނިންމާފައިވާކަމަށެވެ.\n“ބޯހިމެނުމަކީ ވަރަށް މުހިންމުކަމެއް ކަމަށް އަޅުގަނޑުމެން ގަބޫލުކުރަން. އެހްން ނަމަވެސް ދިވެހި ރައްޔިތަކު ގެއްލިފައިވަނިކޮށް. އޭނާއަށް ވީނުވީއެއް ނޭގި އޮއްވާ ބޯހިމަނައިގެން ނުވާނެކަމަށް އަޅުގަނޑުމެންގެ ބައެއް މެމްބަރުން ދެކޭ،” ޝިފާޒު ވިދާޅުވިއެވެ.\nއެމްޑީޕީ ގައުމީ މަޖިލީހުގެ ޖަލްސާއެއް ވަރަށް އަވަހަށް ބާއްވާނެކަމަށް ވެސް އޭނާ ވިދާޅުވިއެވެ. މިހާރުވެސް ބައްދަލުވުމެއް ނުބޭއްވިގެން އުޅެނީ ބައްދަލުވުން ބޭއްވުމަށް ސަރުކާރުން ތަނެއް ނުދީގެންކަމަށް ވެސް އޭނާވިދާޅުވިއެވެ.\nއުމުރު 28 އަހަރުގެ އަހުމަދު ރިޟްވާން އެންމެ ފަހުން ފެނިފައިވަނީ އޮގަސްޓު ހަތް ވަނަ ދުވަހުގެ ރޭގައެވެ. އެރޭ އޭނާވަނީ ހުޅުމާލެ އަށް ދިއުމަށްޓަކައި ފެރީ ޓާމިނަލަށް ވަދެފައެވެ. އޭނާއެތަނަށް ވަދެފައިވާ މަންޒަރުވަނީ ސީސީޓީވީ ކެމެރާތަކަށް އަރައިފިއެވެ. އެރޭ އޭނާ ލައިގެންހުރީ ކަޅުކުލައިގެ ފަޓުލޫނަކާއި ގަމީހެކެވެ.ރިޟްވާނާ ބެހޭ އެއްވެސް މައުލޫމާތެއް ލިބިއްޖެނަމަ 7791120 އާއި 7773250 މި ދެނަންބަރަށް ގުޅައި މައުލޫމާތު ހިއްސާ ކުރުމަށް އާއިލާއިންވަނީ އެދިފައެވެ.\nބޭހިމެނުން ބޭއްވުމަށް ނިންމައިފައިވަނީ މިމަހު 20 ވަނަ ދުވަހުއެވެ. ރާއްޖޭގައި އެންމެ ފަހުން ބޯހިމަނާފައިވަނީ 2006 ވަނަ އަހަރުއެވެ.


Accountability Court ah Mariyam Nawaz haaziru kuranee | Mihaaru\nނަވާޒް ޝަރީފުގެ ދަރިކަނބަލުން މަރިޔަމް ނަވާޒް.\nއެކައުންޓެބިލިޓީ ކޯޓަށް މަރިޔަމް ނަވާޒް ހާޒިރު ކުރަނީ\n10 ޖުލައި 2019 - 13:58 1 comment\nއިސްލާމްއާބާދު (ޖުލައި 10) - ނޭޝަނަލް އެކައުންޓެބިލިޓީ ބިއުރޯ (އެންއޭބީ) އިން ހުށަހެޅި މައްސަލައަކާ ގުޅިގެން، ކުރީގެ ބޮޑު ވަޒީރު ނަވާޒް ޝަރީފުގެ ދަރިކަނބަލުން މަރިޔަމް ނަވާޒް އެކައުންޓެބިލިޓީ ކޯޓަށް ހާޒިރު ކުރަން އަމުރު ނެރެފި އެވެ.\nއެންއޭބީ އިން ހުށަހަޅާފައިވާ މައްސަލާގައި ބުނެފައި ވަނީ ލަންޑަނުގެ އެޕާޓްމަންޓްތައް ގަތް މައްސަލާގައި މަރިޔަމް ދޮގު މައުލޫމާތު ދީފައިވާ ކަމަށެވެ. އެކައުންޓެބިލިޓީ ކޯޓު ނުވަތަ އެންޓި-ކޮރަޕްޝަން ކޯޓަށް މަރިޔަމް ހާޒިރު ކުރަނީ މި މަހު 19 ވަނަ ދުވަހު އެވެ.\nކޮރަޕްޝަނުގެ ކުށް ސާބިތުވެ ނަވާޒް ޝަރީފާއި މަރިޔަމް ނަވާޒް އަދި އޭނާގެ ފިރިކަލުން ކެޕްޓަން ސަފްދާރުގެ މައްޗަށް އެކައުންޓެބިލިޓީ ކޯޓުން ކުރިން ވަނީ ޖަލު ހުކުމެއް އިއްވައިފަ އެވެ. ނަމަވެސް އެ ތިން މީހުންގެ ހުކުމް އިސްލާމްއާބާދު ހައި ކޯޓުން މިދިޔަ އަހަރު ވަނީ ބާތިލްކޮށްފަ އެވެ. އެކަމަކު އަލް އަޒީޒިއާ ސްޓީލް މިލްސްގެ މައްސަލައިގައި ނަވާޒް ޝަރީފުގެ މައްޗަށް ކުށް ސާބިތުވެ ޑިސެމްބަރު 24، 2018 އިން ފެށިގެން ގެންދަވަނީ ހަތް އަހަރުގެ ޖަލު ހުކުމެއް ތަންފީޒް ކުރަމުންނެވެ.\nމަރިޔަމް ދާދި ފަހުން ވިދާޅުވެފައި ވަނީ ބައްޕާފުޅު ނަވާޒް ޝަރީފަށް ހުކުމްކުރި އެކައުންޓެބިލިޓީ ކޯޓުގެ ފަނޑިޔާރަށް ވަނީ ކޮންމެވެސް ފަރާތަކުން ބިރުދައްކާފައި ކަމަށެވެ. އޭނާ ވަނީ ފަނޑިޔާރުގެ އޯޑިއޯއެއް ވެސް ނޫސްވެރިންގެ ބައްދަލުވުމެއްގައި އާއްމުކޮށްފަ އެވެ.\nމަރިޔަމް ވިދާޅުވީ ނޫސްވެރިންގެ ބައްދަލުވުމުގައި ސަރުކާރުގެ ހުރިހާ ރޭވުމެއް ފަޅާއަރުވާލުމުން، އޭނާ ދެކެ ބިރުން އަނެއްކާ ވެސް އެހެން މައްސަލައެއް ޖެއްސީ ކަމަށެވެ.\nއިތުރު ލިޔުންތައް ޕާކިސްތާން ނަވާޒް ޝަރީފް


HAMAS ge leader Haniyya Israel aaeku vaahaka dhekkumah Misrah\nހަމާސްގެ ލީޑަރު ހަނިއްޔާ އިސްރާއީލާއެކު ވާހަކަދެއްކެވުމަށް މިސްރަށް\nބައްދަލުވުމަށް ދައުވަތުދީފައިވަނީ މިސްރުން\nކ. މާލެ3ފެބުރުއަރީ 2019 | އާދީއްތަ 22:50 1,709\nރަފާ ބޯޑަރ ހުޅުވުމަށްވެސް މަޝްވަރާ ކުރެވޭނެކަމަށް ރިޕޯޓްތައް ބުނޭ - ރޮއިޓަރސް\nހަމާސްގެ ސިޔާސީ އެންމެ އިސް ލީޑަރު އިސްމާއިލް ހަނިއްޔާ މިސްރުގެ ލީޑަރުންނާއެކު ފަލަސްތީނުގެ ތަރައްގީއާ ބެހޭގޮތުން މަޝްވަރާކުރެއްވުމަށް އާދީއްތަ ދުވަހު މިސްރަށް ވަޑައިގެންފިކަމަށް ހަމާސް ޖަމާއަތުން ނެރުނު ބަޔާނެއްގައި ބުނެފިއެވެ.\nފަލަސްތީނުގެ މީޑިއާތަކުން ބުނާގޮތުގައި ހަނިއްޔާގެ ވަފްދުގައި އިސްލާމިކް ޖިހާދުގެ ޕޮލިޓިކަލް އޮފީހާއި، ފަލަސްތީނުގެ އިތުރު ޖަމާއަތެއްގެ މަންދޫބުންވެސް ބައިވެރިވެ ވަޑައިގަންނަވައެވެ.\nމި ދައުވަތު އެ ޖަމާއަތްތަކަށް ދީފައިވަނީ ފަލަސްތީނާއި އިސްރާއީލާދެމެދު އެންމެ ފަހުންވެސް ސުލްހައިގެ ވާހަކަތަކުގައި މެދުވެރިއެއްގެ ދައުރު އަދާކުރި މިސްރުންނެވެ.\nހަމާސްގެ ތަރުޖަމާނު ޚަލީލް އަލް ހައްޔާ ވިދާޅުވީ، މަޝްވަރާތަކުގައި މުހިއްމު އެތައް މަސައްލަތަކަކާމެދު މިސްރާއެކު މަޝްވަރާކުރެވޭނެ ކަމަށެވެ.\nއައްސޭރިފަށުގެ ސިޓީއެއްކަމަށްވާ ޣައްޒާގައި ވެރިކަން ކުރަމުންދަނީ ހަމާސް ޖަމާއަތުންނެވެ. އިސްރާއީލާއި މިސްރުންސްވެސް ޣައްޒާގެ ސަރަހައްދީ ރޮނގު ހިއްސާކުރާއިރު 2007 ވަނަ އަަހަރުން ފެށިގެން ޣައްޒާ އޮންނަނީ ހިސާރު ކުރެވިފައެވެ.\nމީޑިއާ ރިޕޯޓްތައް ބުނާގޮތުގައި މަޝްވަރާކުރެވޭ ކަންކަމުގެ ތެރޭގައި އިސްރާއީލާދެމެދު ހަމަލާ ބަދަލުކުުރުން ހުއްޓާލުމުގެ ބަދަލެއްގެ ގޮތުން މިސްރުން ރަފާ ބޯޑަރު ހުޅުވާ ދިނުން ހިމެނެއެވެ. ޣައްޒާގެ ދެ މިލިއަނެއްހާ މީހުންގެ އާބީދީއަށް ސިޓީއަށް ވަދެނުކުމެވޭނެ މައިގަނޑު ދޮރަކީ އެއީއެވެ.\nއިސްރާއީލުގައި ތިބި ފަލަސްތީނުގެ ރެފިއުޖީން އަނބުރާ އެމީހުންގެ ވަޒަނަށް ދިއުމުގެ ހައްގުދިނުމަށް ގޮވާލައި މިދިޔަ އަހަރުގެ މާޗު މަހުގެ 30 ވަނަ ދުވަހު "ގްރޭޓް މާޗް އޮފް ރިޓަރން" ގެ ނަމުގައި ފަލަސްތީނުންފެށި މުޒާހަރާ މިހާރުވެސް ކޮންމެ ހަފްތާބަންދަކު ކުރިއަށް ގެންދެއެވެ.


Mahloof arihun edhunee gavaidhaa ehgothah kankurevvun: Azim\nމަހްލޫފު އަދި އާޒިމް\nމަހްލޫފުގެ އަރިހުން އެދުނުހާވެސް ކަމަކީ ގާނޫނުތަކާއި އެއްގޮތަށް ކަންކުރައްވާށޭ: އާޒިމް\n26 ޖުލައި 2020 - 13:44:23\nކުޅިވަރު ވަޒީރު އަހްމަދު މަހްލޫފުގެ އަރިހުން އެދިވަޑައިގެންނެވި ހަމައެކަނި ކަމަކީ ދައުލަތް ހިންގަންވާނީ ލިޔެފައިވާ ގާނޫނު އަސާސީ އާއި ގާނޫނުތަކާ އަދި ހަދާފައިވާ ގަވާއިދުތަކާ އެއްގޮތަށް ކަމަށް މެދުހެންވޭރު ދާއިރާގެ މެންބަރު އަދި ރައްޔިތުންގެ މަޖިލީހުގެ މެޖޯރިޓީ ލީޑަރު އަލީ އާޒިމް ވިދާޅުވެއްޖެއެވެ. އާޒިމް މިހެން ވިދާޅުވީ މިއަދު ކުރެއްވި ޓްވީޓެއްގައެވެ.\nރައްޔިތުންގެ މަޖިލީހުގެ ތަޅުމުގައި މެންބަރަކު ކުރެއްވި ސުވާލަކަށް ޖަވާބު ދެއްވަމުން މަހްލޫފު ހުސްވި ހަފުތާ ތެރޭ ވިދާޅުވެފައިވަނީ އެމްޑީޕީގެ ޕީޖީ ލީޑަރު އާޒިމް، މަހްލޫފު ލައްވާ "ހަޑި ކަންތައް" ކުރުއްވަން އުޅުއްވި ކަމަށެވެ.\nއެކަމަށް ރައްދު ދެއްވައި އާޒިމް މިއަދުވަނީ މަހްލޫފަށް ހުސްވި ޖޫން މަހުގެ ތެރޭގައި ފޮނުއްވި ސިޓީއެއް އާއްމު ކުރައްވާފައެވެ. މި ސިޓީގައި އާޒިމްވަނީ ކުޅިވަރު ޤާނޫނާއި އެ ގާނޫނުގެ ދަށުން ހަދާފައިވާ ގަވާއިދުތަކާއި ހަވާލާދެއްވާ ބައެއް ކަންކަން މަހްލޫފުގެ ސަމާލުކަމަށް ގެންނަވާފައެވެ.\nއަޅުގަނޑު ހިންގަންބުނިއްޔާ ބުނި ހުތުރު ކަމަކީ , ނުފޫޒެއް ފޯރުވިއްޔާ ފޯރުވި ނުފޫޒަކީ މި ފެންނަ ސިޓީ. މިސިޓީގައި އެދިފައިވާނީ ދައުލަތް ހިންގަން ވަނީ ލިޔެފައިވާ ގާނޫނު އަސާސީ އާއި ގާނޫނުތަކާ އަދި ހަދާފައިވާ ގަވާއިދުތަކާ އެއްގޮތަށޭ. ކުޅިވަރު ވަޒީރު ބުނަނީ ގާނޫނަކަށް ބަލާނެ ކަމެއްނެތޭ\nހުސްވި ހަފުތާތެރޭ މަހްލޫފުވަނީ ކުޅިވަރު ޤާނޫނުގެ ދަށުން ހަދާފައިވާ ގަވައިދުގެ ބައެއް މާއްދާތަކަކީ "މިސްޓޭކެއް" ކަމަށާއި އެއަށް އަމަލު ކުރަން ފުޓްބޯޅަ އެސޯސިއޭޝަން އޮފް މޯލްޑިވްސްއަށް ނުޖެހޭނެ ކަމަށްވެސް ވިދާޅުވެފައެވެ. ކުޅިވަރު ގާނޫނުގެ ދަށުން ހަދާފައިވާ ގަވާއިދަށް އެފްއޭއެމުން އަމަލު ކުރަން ނުޖެހޭނެ ކަމަށް ވިދާޅުވުމުގެ އިތުރުން މަހްލޫފު ގެންދަވަނީ އެފްއޭއެމުން އެ އިދާރާގެ ހިންގާ ގަވާއިދާ ޚިލާފަށް އެކުލަވާލާފައިބާ އެކްސްކޯ ދިފާޢު ކުރައްވަމުންނެވެ.\nމިނިސްޓަރު މަހްލޫފު މެންބަރު އަލީ އާޒިމް


CSC aa hedhi masahkaiy lasvey, islaahu kuran jehey: Ministerun\nމިނިސްޓަރުން ކޮމިޓީގައި: ސީއެސްސީއާމެދު ކަންބޮޑުވުން ފާޅު ކުރެއްވި\nސިވިލް ސާވިސް ކޮމިޝަން (ސީއެސްސީ) ގެ އަމަލުތައް ހުންނަ ގޮތުން މިނިސްޓްރީތަކުގެ ހިންގުން ދަތިވެ ލަސްތަކާ ކުރިމަތިވާ ކަމަށް މިނިސްޓަރުން މިއަދު ވިދާޅުވެއްޖެ އެވެ.\nސީއެސްސީއާ ގުޅޭ ގޮތުން މަޝްވަރާ ކުރުމަށް ސަރުކާރުގެ ހުރިހާ މިނިސްޓަރުން މިއަދު ވަނީ މިނިވަން މުއައްސަސާތަކާ ބެހޭ ކޮމިޓީއަށް ހާޒިރުވެ ވަޑައިގެންފަ އެވެ. އަދި ހުރިހާ މިނިސްޓަރުން ވެސް ވަނީ ސީއެސްސީގެ މަސައްކަތުގައި ލަސްތަކެއް ހުރިކަން ފާހަގަ ކުރައްވާފަ އެވެ.\nފިނޭންސް މިނިސްޓަރު އިބްރާހިމް އަމީރު ވިދާޅުވީ މައްސަލައަކީ ވިސްނުމުގެ މައްސަލައެއް ކަމަށެވެ. ސަރުކާރު ހިންގެނީ ސިވިލް ސާވިސް އޮނިގަނޑުގެ ތެރެއިން ސިވިލް ސާވިސް މުވައްޒަފުންގެ އެހީތެރިކަމާ އެކީގައި ކަމަށާއި ނަމަވެސް ސިވިލް ސާވިސް ކޮމިޝަންގެ ތެރެއިން، އެއީ ސިޔާސީ ފިކުރުތަކުގެ ތެރެއިން އެކި ގޮތްގޮތަށް މަސްހުނި ވެގެން އައިސްފައި އޮތް ސިވިލް ސާވިސް ކޮމިޝަނެއް ކަމަށެވެ.\n"ސިވިލް ސާވިސް ކޮމިޝަންގައި އެ ތިއްބެވި ބޭފުޅުން ވަނީ ސިޔާސީ އެކި ޕޯޑިއަމްތަކުގައި މަސައްކަތް ކުރައްވާފައި، އެ ގޮތަށް އޮތްއިރު، އަޅުގަނޑުމެން ވަކި މެނިފެސްޓޯއެއް ރައްޔިތުންނަށް ޑެލިވާ ކޮށްދޭން ސަރުކާރަށް އައިއިރު، އެކުގައި މަސައްކަތް ކުރަން އެބަ ހުރި ދަތިތަކެއް، ދަތިތައް ފިލުވޭނީ، ކޮމިޝަންގެ މެންބަރުންގެ ޒާތީ ކަންކަން އެއްކިބާ ވެގެން،" މިނިސްޓަރު އަމީރު ވިދާޅުވި އެވެ.\nހަޔާ އެޑިއުކޭޝަން މިނިސްޓަރު ޑރ. އިބްރާހިމް ހަސަން ވިދާޅުވީ ހަޔާ އެޑިއުކޭޝަން މިނިސްޓްރީގެ އޮނިގަނޑު އެކުލާވައިލަން ސީއެސްސީގައި އެދިގެން އެތައް ފަހަރު މުއާމަލާތް ކޮށްގެން އެ ކަން ވެސް ކުރެވުނީ ދެތިން މަސް ތެރޭގައި ކަމަށެވެ.\n"ގަބޫލެއް ނުކުރަން ރައީސް އާ މިނިސްޓްރީއެއް އެކުލަވާލަން ނިންމީމައި އެ މިނިސްޓްރީގެ އާންމު އޮނިގަނޑު އެކުލަވާލަން އެހާ ގިނަ ދުވަހުގެ މުއްދަތެއް ނަގަން ޖެހޭނެ ކަމަކަށް،" މިނިސްޓަރު ވިދާޅުވި އެވެ.\nޓްރާންސްޕޯޓް މިނިސްޓަރު އައިޝަތު ނަހުލާ ވެސް ވަނީ އެކަން ފާހަގަ ކުރައްވާފަ އެވެ. އެ މިނިސްޓްރީގެ މުވައްޒަފުންތަކެއް ފަރުވާ ކުޑަވެ ފިޔަވަޅު އަޅަން ފޮނުވުމުން އެކަމަށް ވެސް ފަސް މަސް ނަގަން ޖެހޭނެ ކަމަށް ގަބޫލު ނުކުރައްވާ ކަމަށް މިނިސްޓަރު ނަހުލާ ވިދާޅުވެ، އަދި ސީއެސްސީއާމެދު ނުރުހުން ފާޅު ކުރެއްވި އެވެ.\nހޯމް މިނިސްޓަރު އިމްރާން އަބްދުﷲ ވިދާޅުވީ ކުރިން އޮތް އެ މިނިސްޓްރީގެ އޮނިގަނޑާ، އެ މިނިސްޓްރީގެ ޒިންމާތަކާ ދިމާނުވާ ކަމަށެވެ. ރައީސް ސޯލިހުގެ ވައުދުތައް ފުއްދުމަށްޓަކައި އާ އޮނިގަނޑެއް އެކުލަވައިލުމުގެ މަސައްކަތް ސީއެސްސީއާއެކު ގިނަ ބައްދަލުވުންތަކެއް ބާއްވައި ކުރިއަށް ދިޔަ ކަމަށާއި ނަމަވެސް އިދާރީ އޮނިގަނޑާމެދު އެއްބަސް ނުވެވި ލަސްވެގެން ދިޔަ ކަމަށެވެ.\n"ސީއެސްސީގެ ބޭފުޅުންގެ ވިސްނުމާއި އަޅުގަނޑުމެން ކުރަން ޖެހޭ ކަންކަމާ ދިމާނުވެގެން ހިނގައިގަންނާނެ ގޮތެއް ނޭނގިގެން އެތައް ދުވަހަކު ތިބެން ޖެހުނު،" މިނިސްޓަރު އިމްރާން ވިދާޅުވި އެވެ.\nއިމްރާން ވިދާޅުވީ ސިވިސް ސާވިސް މުވައްޒަފުންގެ މައްސަލައެއް ނެތް ކަމަށާއި އެ މުވައްޒަފުންގެ މަސައްކަތަށް ހިތްވަރު ދެއްވާ ކަމަށެވެ. ނަމަވެސް މައްސަލައަކީ ކޮމިޝަންގެ ބޭފުޅުންނާއި ނިންމުންތައް ކަމަށެވެ.\nހައުސިން މިނިސްޓަރު އާއިމިނަތު އާތިފާ ފާހަގަ ކުރެއްވީ ފަންނީ މުވައްޒަފުންގެ މުސާރަ ކުޑަވުމުގެ މައްސަލަ އެވެ. އެކަމާ ހުރެ ފަންނީ މުވައްޒަފުން މިނިސްޓްރީތައް ދޫކޮށް ކުންފުނިތަކާ ގުޅެމުންދާ ކަމަށާއި އެއީ ދިމާވާ ވަރަށް ބޮޑު ދައްޗެއް ކަމަށް މިނިސްޓަރު ވިދާޅުވި އެވެ. އިސްލާމިކް މިނިސްޓަރު ޑރ. އަހުމަދު ޒާހިރު ވެސް އެ ކަންބޮޑުވުން ފާޅު ކުރެއްވި އެވެ.\nޒާހިރު އިތުރަށް ވިދާޅުވީ ސިއްރު ޖަހާފައި ފޮނުވާ ސިޓީތަކުގެ މައުލޫމާތުތައް ވެސް އެ ސިޓީ ރައްދުވާ މީހާއަށް ސިޓީ ފޮނުވާތާ ކުޑަ އިރުކޮޅެއްގެ ތެރޭގައި ލިބިގެންދާ ކަމަށެވެ. އެ ކޮމިޝަންގައި ރަނގަޅު ކުރަން ޖެހޭ އެތައް ކަމެއް އެބަހުރި ކަމަށް މިނިސްޓަރު ވިދާޅުވި އެވެ.\nސައިންސް މިނިސްޓަރު މުހައްމަދު މަލީހު ވިދާޅުވީ ސީއެސްސީގެ ރައީސް ޑރ. އަލީ ޝަމީމަކީ މީގެ ކުރިން ސިޔާސީ ހަރަކާތްތަކުގައި ބައިވެރިވެފައިވާ ބޭފުޅެއް ކަމަށާއި އެފަދަ ކަންކަން ހުއްޓުވައި މިނިވަން މުއައްސަސާތަކާމެދު އިތުބާރު ދަމަހައްޓަން ޖެހޭ ކަމަށެވެ.\nރައީސް އަބްދުﷲ ޔާމީންގެ ވެރިކަމުގައި ސިޔާސީ ނުފޫޒުގައި ސީއެސްސީގެ މެންބަރުން މަސައްކަތް ކުރެއްވި ކަމުގެ ތުހުމަތު ކުރެވޭއިރު އެ މައްސަލަ ކޮމިޓީއިން ބަލަން ވެސް ބެލި އެވެ. ނަމަވެސް މިހާތަނަށް ފިޔަވަޅެއް އަޅާފައެއް ނުވެ އެވެ.\nސީއެސްސީގެ މައްސަލަ: ހުރިހާ މިނިސްޓަރުން ކޮމިޓީއަށް


Lava Kiuntheriyaa Whitney Houston Maruvee Eh Noon, Maraalee?! - Vaguthu\nލަވަކިއުންތެރިޔާ ވިޓްނީ ހިއުސްޓަން މަރުވީއެއް ނޫން، މަރާލީ؟!\n"އައި ވިލް އޯލްވޭސް ލަވްޔޫ" މި ލަވަޔަކީ އެތައް ބަޔަކަށް ރީތިވި، މުޅި ދުނިޔެއަށް މަޝްހޫރުވެގެން ދިޔަ ލަވައެކެވެ. އެމެރިކާގެ މަޝްހޫރު ލަވަކިއުންތެރިޔާ ވިޓްނީ ހިއުސްޓަން އަޑުން އިވިގެން ދިޔަ އެ ލަވަ އެތައް ބަޔަކަށް ކަމުދިޔަ، އޭނާގެ ހަނދާންތައް ކުރަމުންދާ އެތައް ބަޔަކު އެބަތިއްބެވެ.\nއުމުުރުން 48 އަހަރުގައި އޭނާ މި ދުނިޔެއާ ވަކިވީ މަސްތުވާތަކެތީގެ ސަބަބުން ކަމަށް ގިނަ ބަޔަކު ގަބޫލުކުރިނަމަވެސް، އޭނާގެ ދިރިއުޅުމުގެ މައްޗަށް ތައްޔާރުކުރަމުން އަންނަ ޑޮކިއުމެންޓްރީގައި އެއްބަޔަކު ބުނަމުން ދަނީ އޭނާ މަރާލީ ކަމަށެވެ. 2012 ވަނަ އަހަރުގެ ފެބްރުއަރީ މަހުގެ 11 ވަނަ ދުވަހުގެ ހަވީރު ވިޓްނީ މަރުވެފައި އޮއްވާ ފެނުނުއިރު، އެއިރު ބުނަމުން ދަޔައީ އޭނާ މަރުވީ ކޮކެއިން ބޭނުންކޮށްގެން ހިތައް ގެއްލުންތަކެއް ލިބި ގެނބިގެން ކަމަށެވެ.\nއެ ދުވަސްވަރަކީ ގްރެމީ އެވޯޑް ހަފްލައަށް ގިނަ ބަޔަކު ތައްޔާރުވަމުން ދިޔަ ދުވަސްވަރެވެ. އެހެން ނަމަވެސް ކުއްލިއަކަށް އިވުނު ހިތާމަވެރި އެ ހަބަރުން މިޔުޒިކީ ދާއިރާގެ އެތައް ބަޔަކަށް ސިހުން ގެނުވިއެވެ. އެ ބޮޑު ޙަފްލާގެ ކުރިންވެސް އެތައް ޕާޓީއެއް ބާއްވަމުންދިޔައިރު، ކްލިވް ޑެވިސްގެ ޕާޓީއަކަށް ވިޓްނީ އަށް ދައުވަތު ފޮނުވިކަމަށް ވެއެވެ.\nމަޝްހޫރު ފިލްމް މޭކާ ކެވިން މެކްޑޮނަލްޑް "ވިޓްނީ"ގެ ނަމުގައި ނެރޭ އެ ޑޮކިއުމެންޓްރީގައި، ވިޓްނީ އެ ހަފްލާއަށް ދިޔުމަށާއި، ޕާޓިއަށް ދިޔުމަށް ވަރަށް ބޮޑަށް ތައްޔާރަށް ހުރިކަމަށް އޭނާގެ ގާތް ރަހުމަތްތެރިއެއްގެ ގާތުގައި ބުނިކަމަށް ވެއެވެ. ވިޓްނީގެ ކަންކަން އާއްމުންނާއި ހަމައަށް ގެނެސްދިނުމުގައި އެންމެ އިސް ދައުރެއް އަދާ ކުރާ ލީން ވޮލްކްމޭން ވަނީ އެ ދުވަހުގެ ހަނދާންތައް ހިއްސާކޮށްފައެވެ.\n"އަހަރެން އެވަގުތު އުޅުނީ ފެންވަރަން ވަންނަންވެގެން. އެވަގުތު އަހަންނަ ހަތަރުވަނަ ފަންގިފިލާއިން އައީ ފޯން ކޯލެއް. އަހަރެން ވަގުތުން ލިފްޓަށް އަރަން ދާން ދިޔަ މަގުމަތީ އެހިން ސެކިޔުރިޓީ ކައިރިން ވިޓްނީ ކިހިނެއްތޯ. އޭނާ ބުނީ މަރުވެއްޖެ ކަމަށް،" ލީން ބުންޏެވެ.\nއެ ދުވަހުގެ 16:00 ހާއިރު ވިޓްނީ ފެނިފައި ވަނީ ފާހަނަ ތެރޭގައި ހުރި ޓަބެއްގެ ތެރޭގައި މޫނު ވަތަށް އޮއްވައެވެ. އެއިރު މުޅި ފާހަނަ ހުރީ ފެނުން ފުރިފައެވެ. ވިޓްނީ މަރުވީ ގެނބިގެންކަމަށް އެ ވަގުތު ބަޔަކު ބުނިއިރު، އެކަން އެހެންވީ، ކޮކެއިން ބޭނުންކޮށްގެން ހުރުމުން ކުއްލިއަކަށް ހިތަށް ދިމާވި މައްސަލައެއްގެ ސަބަބުން ކަމަށް ވަނީ އަޑު ފެތުރިފައެވެ. އެހެން ނަމަވެސް އެ މަރާއި މެދު ސުވާލު އުފެއްދޭ ބައެއް ކަންތައްތަކެއް ހުރި ކަމަށް މޭކާ ކެވިން މެކްޑޮނަލްޑްގެ ޑޮކިިއުމެންޓްރީގައި ވަނީ ފާހަގަކޮށްފައެވެ. އެގޮތުން އެންމެ ބޮޑު ސުވާލަކަށް އުފެދުނު ސުވާލަކީ އޭނާއަށް ޑްރަގް ދިން މީހާއަކީ ކާކުކަމެވެ.\nއެ ޑޮކިއުމެންޓްގައި އެތައް ބައެއްގެ އިންޓަވިއު ވަނީ ހިމަނާފައެވެ. ވިޓްނީގެ އެސިސްޓެންޓް މެރީ ޖޯންސް ޑޮކިޔުމެންޓްރީގެ ޑައިރެކްޓަރުއަށް މައުލޫމާތުދިން ގޮތުގައި، މެރީ މަރުވެފައި އޮއްވާ ފެނުނު ފާހަނަތެރރޭގައި އޮތީ އެއްކޮށް ފެންބޮޑުވެފައެވެ.\n"ވިޓްނީއާއެކު އިތުރު މީހަކު އެ ފާހަނަތެރޭގައި ހުރި. އެ މީހަކު ވިޓްނީއަށް ޑްރަގްދިނީ. އަދި އޭނާއަށް ފެނުނީ ވިޓްނީ ފާހަނަ ތެރޭގައި ގެނބިފައި އޮއްވާ. އެހެންވެ ފާހަނައިގެ ދޫކޮށްފައިވާ އިސްކުރު ނިއްވާލުމަށްފަހު އޭނާ ދިޔައީ،" މެރީ ބުންޏެވެ. މެރީ ބުނީ، އެއީ ކާކުކަން އޭނާއަށް ނޭގޭ ކަމަށެވެ.\nއެ ޑޮކިއުމެންޓްރީގެ ވިޓްނީގެ ދިރިއުޅުމުގެ އިތުރު ސިއްރުތަކެއްގެ ވާހަކަވެސް ވަނީ ހިއްސާކޮށްފައެވެ. މި ޑޮކިއުމެންޓްރީ ނެރުމަށް ހަމަޖެހިފައި ވަނީ އަންނަ މަހުގައެވެ.


Column 7: Fasaa neiy anhen candidate egge vaahaka eh! | Mihaaru\nކޮލަމް 7: ފައިސާ ނެތް އަންހެން ކެންޑިޑޭޓެއްގެ ވާހަކައެއް!\nމީހަކު ފައިސާތަކެއް ގުނަނީ: ކެމްޕޭނުން ދައްކައިދެނީ ފައިސާ ބަހަންޖެހޭކަން\n04 މާޗް 2019 - 08:16\nސަރުކާރުގައި 30 އަހަރު ހިދުމަތްކޮށް، އަދި ދެ ދާއިރާއަކުން މާސްޓާސް ހަދައި، މިހާރު ޔުނިވާސިޓީތަކާއި ކޮލެޖްތަކުގައި ލެކްޗަރާއެއްގެ ގޮތުގައި މަސައްކަތް ކުރާތީ މި އަންހެން މީހާގެ ލޯ ވަނީ އިޖުތިމާއީ މައްސަލަތަކުގެ ތެރެއަށް ވަރަށް ބޮޑަށް ހުޅުވިފަ އެވެ. އޭނާ ބުނާ ގޮތުން، ގައުމު އޮތީ، ފަސާދަ އާއި ކޮރަޕްޝަނުން ސަލާމަތް ކުރަން ޖެހިފަ އެވެ. ހާއްސަކޮށް ނަޒާހަތްތެރި މަޖިލީހަކަށް ބޭނުންވެފައިވާ ވަރު އޭނާ އަށް ވަރަށް ރަނގަޅަށް ވިސްނެ އެވެ. އަޅުގަނޑާ އެކު ފޯނުން ވާހަކަ ދެއްކި ގާތްގަނޑަކަށް ގަޑިއެއްހާ އިރުގެ ތެރޭގައި އަޅުގަނޑަށް ވެސް ފެނުނީ އޭނާގެ ހިތްވަރާއި ގޮތްދޫނުކުރާ ކަމެވެ. ކުރިން ވެސް ދެކެފަރިތަ ރަހުމަތްތެރިޔަކަށް ވާތީ އޭނާގެ އަޒުމާ ދޭތެރޭ އަޅުގަނޑުގެ ހިތުގައި ސުވާލެއް ނެތެވެ. (އޭނާގެ ނަމާއި ދާއިރާ މި ކޮލަމްގައި ނުޖެހީ ވަރަށް ގިނަ ސަބަބުތަކަކާ ހެދި އެވެ.)\n"ހުރިހާ ދެކޮޅުހެދުންތަކާ އެކު ވެސް އަޅުގަނޑު މި ހުރީ މަޖިލީހަށް ވާދަކުރަން ކުރިމަތިލައިގެން،" ދެ ކުދިންގެ މަންމަ ބުންޏެވެ.\nއެކަމަކު އޭނާ ކުރަމުން އެ ދާ ތަޖުރިބާއަކީ އެހެން ކެންޑިޑޭޓަކު ކޮށްފާނެ ތަޖުރިބާއެއް ނޫނެވެ. އޭނާ އަށް ކުރިމަތިވި، އަދި ކުރިމަތިވަމުންދާ ކަންތައްތައް އެއީ އާދައިގެ ގޮތަކަށް ނަގައިގެންވާނެ ކަންކަމެއް ވެސް ނޫނެވެ. އޭނާ ކުރިއަށް އަޅާ ކޮންމެ ފިޔަވަޅަކުން ދައްކައިދެނީ ގައުމުގައި އޮތް މައްސަލަތަކެވެ. އިސްލާހު ކުރަން އުޅުނަސް، އިސްލާހު ވެދާނެ ކަމުގެ އަލާމާތެއް ފެންނަން ނެތް މައްސަލަތަކެކެވެ.\n"އެންމެ ފުރަތަމަ ނިންމީ ޕާޓީގެ ޕްރައިމަރީގައި ވާދަކުރަން. އެހެންވެ ޕާޓީގެ ރައީސްގެ އެޕޮއިންޓްމަންޓަކަށް އެދުނިން. އެކަމަކު އަދިއަދަށް ދާންދެން ވެސް ހަބަރެއް ނުވޭ،" އޭނާ ބުންޏެވެ.\nޕްރައިމަރީގައި ވާދަނުކޮށް އޭނާ އަމިއްލަ ގޮތުން، އުފަން ދާއިރާ އަށް ވާދަކުރި އެވެ. އޭގެ ކުރިން އެ ދާއިރާ އޮބްޒާވްކުރަން ދާއިރާ އަށް ދިޔަ އެވެ.\n"އެކި މީސްމީހުންނާ އަޅުގަނޑު ވާހަކަ ދައްކާލީމަ ގިނަ މީހުން މި ބުނަނީ އަންނާށޭ 10 މިލިއަން ރުފިޔާ ހިފައިގެން،" އޭނާ ބުންޏެވެ. "ސިއްސައިގެން ދިޔައީ އެވަރުގެ އަދަދެއް ބުނީމަ ވެސް. އެކަމަކު ކަން ހިނގާ ގޮތް ފެނިފައި މިހާރު އެބަ ގަބޫލުކުރެވޭ އެއީ ހަމަ އަސްލު އަދަދެއްކަން ވެސް."\nއަތުގައި އެއްވެސް ފައިސާއެއް ނެތި އޭނާ "ސުމެއްގެ" ބަޖެޓަކުން ކެމްޕޭން ފެށި އެވެ. ފޭސްބުކުން އެކަން އިއުލާން ކުރުމާ އެކު އެކިއެކި ފޯންކޯލްތައް އަންނަން ފެށި އެވެ.\n"އެއް ދުވަހަކު މީހަކު އަޅުގަނޑު ކައިރިއަށް އައިސް ބުނެފި ތިމަންނަ ދީފާނަމޭ އަށް މިލިއަން ރުފިޔާ. އޭގެ ބަދަލުގައި ކޮށްދޭން ޖެހޭނެ ކަމަކީ ވީއައިޕީގެ ދަރަޖަ ލިބުނީމަ މިވެނި އެވެނި ކަންކަމެކޭ ކުރަން ޖެހޭނީ،" އޭނާ ބުންޏެވެ. "އަޅުގަނޑު ބުނެފިން އަޅުގަނޑު ފައިސާއެއް ބޭނުމެއް ނެތޭ. އަދި ތިއީ ގާނޫނު ހުއްދަ ކުރާނެ ކަންކަމެއް ވެސް ނޫނޭ."\nއޭގެ ފަހުން އެހެން ހަތަރު މީހަކު އެކި ފަހަރުމަތިން އޭނާއާ ބައްދަލުކުރި އެވެ. ހުށަހެޅީ ހަތަރު މިލިއަން ރުފިޔާގެ އޮފާއެކެވެ. ޝަރުތަކީ މިހާރު ހުރި ކެންޑިޑޭޓްގެ ފަހަތަށް އެރުމެވެ. އެއާ އެކު އޮފާތަކުގެ އެހެން ޕެކޭޖެއް ވެސް އޭނާ އަށް ހުށަހެޅި އެވެ. އަދި ހަމަ އޭގެ ފަހުން، ދާދި ފަހުން އުފެދުނު (ނަން ކަނޑާލާފައި) ސިޔާސީ ޕާޓީއަކުން ވެސް އޮފާތަކެއް ލިބުނެވެ. އެކަމަކު އޭނާ ބުނީ ބައެއްގެ ޖީބަށް ނުވެއްޓި އެކަން ކުރަން ބޭނުންވާތީ އެ ހުރިހާ އެއްޗަކަށް ފުރަގަސް ދިނީ ކަމަށެވެ.\n"ކުރިމަތިލާތީ ވަރަށް ބޮޑެތި ދަތިތައް ކުރިމަތި ކުރުވި. އަޅުގަނޑު ކުރިމަތި ލިޔަ ނުދޭން ވެސް، ނަން ނަގާތޯ ވެސް އެތަކެއް މަސައްކަތެއް ކުރި. ނުކުރަނީ ކޮން ކަމެއްތޯ؟ ސެކްޝުއަލީ ހެރޭސް ކުރުމާ ހަމައަށް ދިޔަ،" އޭނާ ބުންޏެވެ.\nލިބުނު މުސާރައިން ކުޑަ ލާރިކޮޅެއް ހިފައިގެން މިދިޔަ ނޮވެމްބަރުގައި އޭނާ ނައްޓާލީ ރަށަށެވެ. އެކަނިމާއެކަނި މަސައްކަތް ފެށި އެވެ. ރަށްރަށުގައި އޭނާގެ ޖަގަހައެއް ނެތެވެ. ތާއީދުކުރާ ޓީމުތަކެއް ނެތެވެ. ރަށަށް ފައިބާއިރު މަރުހަބާ ކިޔާކަށް މީހުންނެއް ނުތިބެ އެވެ. ޕޯސްޓަރެއްހާ ހިސާބު ވެސް އަދި ނެތެވެ. ސަބަބަކީ ފައިސާ އެވެ!\n"މީހުން މަލާމާތް ވެސް ކުރޭ. އެކަކު ބުނި ކަލޭ ތިއުޅެނީ މޮޔަވެގެންހޭ. ފިރިޔަކު ނުހުންނަކަން އެނގުނީމަ އެކަކު ބުނި ތިއުޅެނީ ފިރިއަކު ނެތިގެން ލާރި ހޯދާނެ ގޮތެއް ނެތިގެން ނޫންހޭ ވެސް. ބައެއް ގޭގެ އަށް ވަންނަން ނުކެރިފައި ދޮރުމަތީގައި ހުރެފައި އެބަ ނައްޓާލަން،" އޭނާ ބުންޏެވެ.\nއޭނާގެ އަތުގައި ފައިސާ ނެތްކަމާއި، ފައިސާ ހުއްޓަސް ފައިސާ ނުބަހާނެ ކަން އެންމެންނަށް ވެސް އެނގެ އެވެ. އެހެންވެ، ނަތީޖާ އަކީ އެންމެ ފުރަތަމަކޮޅު "ބާކީ"ވުމެވެ.\n"އަޅުގަނޑު ރަށްރަށަށް މި ދަނީ ރަހުމަތްތެރިއެއްގެ ޑިންގީއެއްގައި. އެއަށް ޖެހެނީ ހަމައެކަނި 200ރ. ގެ ތެޔޮ އަޅައިދޭން. އަޅުގަނޑު ދަނީ ވެސް އެކަނި. އެނބުރި އަންނަނީ ވެސް އެކަނި. ދެން ދަތުރުކުރަނީ ފެރީގައި. ފުރައިގެން ދާނެ ފެރީ ނެތިއްޔާ ފެރީ އޮންނަ ދުވަސް އަންނަންދެން އެ ރަށެއްގައި މަޑުކޮށްގެން ހުންނަނީ،" އޭނާ ބުންޏެވެ. "މީހުން ބުނޭ ތިހެނެއް ތިކަމެއް ނުވާނެއޭ. ފައިސާ ނެތި ހިތަށް ވެސް ނާރުވާށޭ. އަޅުގަނޑު އެ މީހުން ގާތު ބުނަން ފަސް އަހަރުން މަޖިލީހުގެ މުސާރަ އަށް ލިބެނީ 4.5 މިލިއަން ރުފިޔާއޭ. ކިހިނެއްހޭ އަށް މިލިއަން، 10 މިލިއަން ބަހާނީ."\nކެމްޕޭނަށް ބަރާބަރު ތިން މަސް ދުވަސް ވީ އިރު އޭނާ ހަރަދުކުރީ ވިއްސަކަށް ހާސް ރުފިޔާ އެވެ. އޭނާ ބުނީ މިކަން ކުރާކަން އެނގިގެން ވަރަށް ގާތް މީހުން އެކި ފަހަރުމަތިން "ތިކަން ކުރާތީ ބައިވެރިވެލީއޭ" ކިޔާފައި 40،000ރ. ދިން ކަމަށެވެ.\n"އެއިން ޕޯސްޓަރުކޮޅެއް ހަދާލައިފައި، މިހެން ހުންނަ ވަރަށް ކުދިކުދި ހަރަދު މި ކޮށްލަނީ،" އޭނާ ބުންޏެވެ.\nއެކަމަކު ފައިސާ ނެތި މަޖިލީހުގެ ގޮނޑިއެއް ކާމިޔާބު ކުރުމަކީ، އޭނާ ވެސް ގަބޫލުކުރާ ގޮތުގައި، ނާދިރު ކަމެކެވެ. އޭނާ ބުނާ ގޮތުން، މުޅި ގައުމު މި އޮތީ ފައިސާގައި ޖެހުމުގެ ނުބައި އާދަތަކުގެ ތެރޭގައި ޣަރަގުވެ ނިމިފަ އެވެ.\n"ބައެއް ގޭގެއިން އެބަ ކަރަންޓް ބިލް ދޭ. ޓިނު ޖަހައިދޭން، ބޭސް ފަރުވާ އަށް މިހެން ގޮސް ކިތަންމެ ކަމެއް އެބަ ބުނެލާ ހަމަ ޑައިރެކްޓްކޮށް،" އޭނާ ބުންޏެވެ. "މިވެނި އެވެނި ކަމެއް ނުކޮށްދީފިއްޔާ ވޯޓެއް ނުލާނަމޭ އައި ތަނަކަށް ދާށޭ ސީދާ ދިމާލަށް އެބަ ބުނެލާ."\nމަޖިލީހުގައި އޭނާ ވާދަކުރަނީ މުއްސަންޖަކާ އެވެ. އެ މަހުޖަނު ޚަރަދުކުރާ ތަން ފެނިފައި ކޮންމެ މީހަކުހެން ދުއްވައިގަންނަނީ އޭނާއާ ދިމާއަށެވެ. އޭނާ އަށް ގަބޫލުކުރެވެނީ، ނަޒާހަތްތެރި ފިކުރެއް، އުމުރުގެ ބޮޑު ބައި ހޭދަކޮށްގެން ހޯދި ތައުލީމު މިއީ އެއްވެސް އެއްޗެއް ނޫން ކަމެވެ. ހުރިހާ ވެސް އެއްޗަކީ ފައިސާ އެވެ.\n"މިއީ މުޅި ރާއްޖޭގެ ވެސް ހާލަތު. އެކަމަކު އެ ސަގާފަތް ހުއްޓުވަން ކޮންމެވެސް ބަޔަކު އެބަ ޖެހޭ ނުކުންނަން. އެކަމަށް އަޅުގަނޑު މި ނުކުތީ ވެސް.-- ތެދެއް، އަޅުގަނޑަށް އެކަނި ކާމިޔާބު ނުވެ ހިނގައިދާނެ. އެކަމަކު ކޮންމެވެސް ބަޔަކު މިހާރު ނުކުމެގެންތާ ފައިސާގެ ދަލުގައި ރައްޔިތުން ނުޖެހި ސަލާމަތްވާނީ."\nސުވާލަކީ މި އެވެ؛ ފައިސާގެ ފުނިވަރަށް ވޯޓު ވިއްކުމުގެ ވަރަށް ބޮޑު ތާރީހެއް އޮތް މި ގައުމުން އެ ވަބާ ހުއްޓުވިދާނެ ހެއްޔެވެ؟ އާޚިރުގައި މި ކެންޑިޑޭޓުގެ މަސައްކަތް ނިމިގެން ދާނީ ކިހިނެއް ހެއްޔެވެ؟\n"ނުހޮވިދާނެ. އެކަމަކު އެކަމަކާ އަޅުގަނޑު ލަދެއް ނުގަނޭ. ސުމަކުން ބަލިވިޔަސް ހެޔޮ. އަޅުގަނޑު ހުންނާނީ މިގޮތުގައި."\nކޮލަމް ރައްޔިތުންގެ މަޖިލިސް ކޮލަމް7ރައްޔިތުންގެ މަޖިލީހުގެ އިންތިޚާބު 2019\n117 ކޮމެންޓް, 548 ރިއެކްޝަންސް\nޙޮވުނީމާ އުޅޭ ހަޑި ގޮތް ލިޔެބަލަ..\nރާމްބޯ ޑީ މޫނިމާ / ޖަރުމަން\nމީނަ ދައްކާ ވާހަކަ ދެކޮޅު ނުޖެހޭ. ތި މިލިއަނުން އޮފާ ލިބުނު ވާހަކަ ސިކުނޑީ ސަލާމަތުން ހުރި އެކަކުވެސް ގަބޫލު ނުކުރާނެ ހާއްސަކޮށް ސިޔާސީ ދާއިރާގަ އުޅޭ މީހުން. ފުރަތަމަ ކަމަކީ ތިހާ ބޮޑު ނަޒާހަތްތެރި އެއް ނަމަ ކީއްވެ ގާނޫނާ އެއްގޮތައް އެކަން ރިޕޯޓް ނުކުރީ؟ ދެވަނަޔައް އޭނަ އަމިއްލަޔައްވެސް ނުހޮވޭނެ ކަން ޔަގީން ވާއިރު ކާކު ނުހޮވޭނެ މީހަކައް ތީގެއިން އެއްވެސް އޮފާ އެއް ދޭނީ. ނޫނޭ އަހަރުމެނަކީ ގަމާރުން.\nރައްޔިތުން ތިބީ ވިކިފައޭ ކިޔާފަ ރައްޔިތުންނައް ނުބަވާނެ ސިޔާސީ ގޮތުން ތަސައްރަފު ފުދިފަ ހުރި މީހަކު. އެހެންވެ އާއްމު ރައްޔިތުން މީނަޔަކީ މޮޔައެކޭ އެބުނަނީ. ލިޔުންތެރިޔާވެސް އޭނަގެ ނެރެޓިވް އައް ސަޕޯޓު ކުރާތީ މިކޮމެންޓް ނުޖަހާނެ ކަން އިނގޭ، އެކަމް އަޅެ ބަލާބަލަ އެމެރިކާ ފަދަ ހަރުދަނާ ސިޔާސީ ކެރިއަރ ފްރޭމްވޯކު ފައްކާވެފަ އޮތް އެއްވެސް ގައުމެއްގައި މިގޮތައް ހައި ޖަމްޕު ކުރެވޭނެތޯ.\nމިރާއްޖޭގަވެސް ވަރައް ފުރިހަމަ ޕާޓީ ސިސްޓަމަކާ ޕޮލިޓިކަލް ކެރިއަރ ފްރޭމްވޯކެއް ފައްކާވެފަ އެބައޮތް މިހާރު. ރަނގަޅު ގޮތަކީ ރަނގަޅު ޕާޓީ އެއްގެ ތެރެއިން ސިޔާސީ ކެރިއަރު ފެށުން. ފަށާއިގެން ހަރުފަތަކައް ފަހު ހަރުފަތެއް ގިރާކުރަމުން ގޮއްސަ ޕާޓީ ޓިކެޓް ހޯދުން. ކުއްލިޔަކައް ހައި ޖަމްޕެއް ނުކުރެވޭނެ ހަރުދަނާ ސިޔާސީ ކެރިއަރ ފްރޭމްވޯކެއް ފައްކާވެފައިވާ އެއްވެސް ގައުމެއްގައި. މިލިއުމުން ދޭހަވާ ގޮތުގައި މީނާ މިއުޅޭނީ ހައި ޖަމްޕެއް ކުރެވޭތޯ.\nމިގައުމުގެ އެންމެ ޑިމޮކްރަޓިކް ޕާޓީގެ ޕްރައިމަރީގަވެސް ފައިސާ ބަހާލި ވާހަކަ އަޑުއިވެނީ. ފައިސާ ނުބަހާ ބައެއް ނެތްކަންނޭގެ އަދި އެ ދިނީމަ ނުހިފާ ބައެއް ނެތްއިރުގައި ފައިސާނެތް މީހަކަށް ކާމިޔާބުވުން ދުރު. ފައިސާ ނެތިއްޔާ ޒަމާނާ ނުގުޅެނީ. ވަރަށް ދެރަ. އެކަމު ކާމިޔާބަށް އެދެން ތިކުރާ ހިތްވަރަށް.\nތިޔަ މީހަކީ އަހަރުމެންގެ ދާއިރާނަމަ މަގޭ ވޯޓް ޔަޤީން.\nއަހރެން ތާއިދު ކުރަން ލާރިއަށް ވޯޓް ވިއްކުން ހުއްޓުވުމައް މަސައކަތް ކުރަން ޖެހޭ. ހިތްމަތާ އެކު މަސައކަތް ކުރޭ އިރާދަކުރެއްވިއްޔާ މާތްﷲ ކާމިޔާބު ދެއްވާނެ\nމަގޭ ދާއިރާގަވެސް އެބައުޅޭ ތިކަހަލަ ލާރި ނެތް ސޮރަކު! މެންބަރުކަމަށް ކުރިމަތި ލައިގެން. އެކަމަކު މަ ތާއީދު ކުރަނީ އެސޮރަށް! އަދި އެބުނާ ކަހަލަ މަހުޖަނުންވެސް މިދާއިރާއަށް ކުރިމަތި ލައިގެން އެބައުޅޭ! މަބުނާނީ ކުރިމަތިލިތީ ޝުކުރިއްޔާއޭ! މަށެއް ނުގަނެވޭނެ!!!!\n"ފިރިއަކު ނެތިގެން ލާރި ހޯދާނެ ގޮތެއް" "ސެކްޝުއަލީ ހެރޭސް ކުރުމާ ހަމައަށް ދިޔަ" މިނޫނީ އަންހެނަކަށް ހުރިހުރަހެއް އާޓިކަލްގަ ބުނެދީފައެއްނެތް. ބޮޑަށް ބުނެދީފަހަ ހުރީފައިސާއާ ކޮރަޕްޝަންގެވާހަކަ. މިހާރަކަށް އައިސް އަންހެނުންގެ ހައްގަށްމަސައްކަތް ކުރާތީވެ އޭގައި ނާޖާއިޒް ފައިދާނެގުންވެސްވަނީ އާއްމުވެފަ\nހައްގުގެ މަގުގައި އެބޭފުޅާ ކުރައްވާ މަސައްކަތުގައި ބަރަކާތް ލިއްވާށި.. އާމީން


Rasoolaamaako hithun – adduLIVE\n1 Nov 09, 2019, 13:08\nއަޅުގަނޑުމެން އިންސާނުން މިހާރު ދިރިއުޅެމުން މިދަނީ ޕޯސްޓް މޮޑްނިސްޓް ދުވަސްވަރުއެވެ. އެހެން އިބާރާތަކުން ބަޔާންކުރާނަމަ މިއީ ދުނިޔެ ޒަމާނީވުމުގެ ފަހުގެ ދައުރެވެ. މިއީ އިންސާނީ ތާރީޚުގައި އޭނާގެ ވިސްނުމާއި ފިކުރަށް އެންމެބޮޑެތި ބަދަލުތައް ގެނުވި ވަގުތެވެ. މިއަދު އިންސާނުންގެ މެދުގައި ފާހަގަކުރެވޭ އެންމެ ޚާއްޞަ ސިފައަކީ ކޮންމެކަމަކަށް ފާޑުކިޔާ ނުވަތަ ކޮންމެ ކަމަކަށް ފާޑުކިއުމުގެ ނަޒަރުން ބެލުމެވެ. އެހެންނޫނީ ކޮންމެކަމަކަށް ޝައްކާއި ވަހުމުގެ ނަޒަރުން ބެލުމެވެ. ޕޯސްޓް މޮޑްނިސްޓް ދައުރުގައި އިންސާނާގެ ފިކުރު ބަދަލުވުމަށް މެދުވެރިވި ކަންކަމުގެތެރޭގައި މީސް މީޑިއާއި އިންޓަނެޓްވެސް ހިމެނެއެވެ. އިންސާނާގެ ވިސްނުމަށްއައި މިބޮޑު ބަދަލުގެ ނޭދެވޭ އަސަރާއި މުސްލިމުންވެސް ކުރިމަތިލާންޖެހިފައިވެއެވެ. ޙައްސާސްކަންބޮޑު މިދަނޑިވަޅުގައި މޮޑްނިޒަމްގެ ކުރިއަށް ޖެހިލަންޖެހެއެވެ. ނުވަތަ ދުނިޔެ ޒަމާނީވުމުގެ ކުރިން އޮތް ހާލަތަށް ބަލާލަންޖެހެއެވެ.\nޒަމާނީ ދައުރު އައުމުގެ ކުރިން (ޕްރީ މޮޑްނިސްޓް ޒަމާނުގައި) ދުނިޔޭގައި ބޮޑެތި ޙަޟާރަތާއި ޘަޤާފަތްތައް އޮތެވެ. އޭގެތެރޭގައި ހިންދުކަރައާއި ސީނު ކަރައާއި ފާރިސް ކަރައާއި ހުޅަނގުގެ ނުވަތަ ވިލާތާއި އެފްރިކާގެ ޙަޟާރަތްތައް ހިމެނެއެވެ. އެ ޙަޟާރަތްތަކުގައި އެމީހުން އިޙުތިރާމްކޮށް ގަދަރުކުރި ކަންކަން ހުއްޓެވެ. އެއީ ދުވަހަކުވެސް އެމީހުން މަލާމާތްކޮށް ހަޖޫޖަހައި މަޖަލަކަށްހަދާފައިނުވާ ކަންކަމެވެ. އެފަދަ ކަންކަމަކީ އެމީހުންގެ ޢިއްޒަތާއި ހައިބަތުގެ ރަމްޒުތަކެވެ. އޭގެތެރޭގައި ހުރުމަތްތެރިވި ދީނީ ފޮތްތަކާއި ޤައުމީ އަބުޠާލުންނާއި ޚާއްޞަ ބިނާތަކާއި ތާރީޚީ ވާހަކަތަކާއި ޤާނޫނު އަސާސީ ހިމެނެއެވެ.\nމިޒަމާނުގައި ފާހަގަކުރެވޭ އެއްކަމަކީ ޒުވާނުންގެ ވިސްނުމާއި ފިކުރު އެއްކޮށް ބަދަލުކޮށްފައިވުމެވެ. ނަތީޖާއެއްގެގޮތުން އެމީހުން އިހުތިރާމްކޮށް ކަމޭހިތާ އެއްވެސްކަމެއްނުވެޔޭ ބުންޏަސް ދޮގަކަށްނުވާނެއެވެ. މައިންބަފައިންނަށް އިހުތިރާމެއްނުކުރެއެވެ. މަގުމަތީގެ އަދަބު ސަދަބެއްނެތެވެ. މުޖުތަމަޢުގެ އާންމު ހަމަތަކާއި އަސާސްތަކަށް ބެލުމެއްނެތެވެ. މިއީ ކޮންމެ ދުވަހަކު އަޅުގަނޑުމެންގެ ލޮލަލަށް ތަކުރާރުކޮށް ފެންނަ މަންޒަރެވެ. ފަހަރުގައި ގަބޫލުކުރަން ބޭނުންނުވިޔަސް މިއީ ހިނގަމުންމިދާ ޒަމާނުގެ ހަގީގަތެވެ. ހުރުމަތާއި ކަރާމަތަކީ އެމީހުންގެ ކުރިމަތީގައި ނުވާއެއްޗެއްފަދައެވެ.\nމިއަދު ފާހަގަކުރެވޭ އެހެން ކަމެއްވެސް އޮވެއެވެ. އެއީ އަނެކުންގެ ސަމާލުކަން ހޯދުމަށްޓަކައި ކުރަން އެންމެމޮޅު ކަމަކީ އެހެން ކަންކަމާއި ތަންތަނާއި މީހުންނަށް ފުރައްސާރަކޮށް ހަޖޫޖެހުންކަމަށް ދުށުމެވެ. މީހުން ހުރުމަތްތެރިކޮށް ހިތާ ކަންކަމުގެ ހުރުމަތް ކަނޑަންއުޅުމެވެ. މީހުން އިހުތިރާމްކުރާ ކަންކަމަށް އިހުތިރާމްކުޑަކުރަން އުޅުމެވެ. ހުރުމަތްތެރިވެގެންވާ ކަންކަމަށް ހަޖޫ ޖަހައި އެއީ ހެއްވާކަމަކަށް ހަދަންއުޅުމެވެ. އެއްޗެއްގެ އަގުވައްޓާލެވުމަކީ ކުރެވޭ އެންމެމޮޅު ކަންތަކަށްވުމެވެ. ބައެއް ނޫސް މަޖައްލާތަކުގައި ހުންނަ ލިޔުމަކީ މިދެންނެވިފަދަ މިސާލެކެވެ. ހަމައެގޮތަށް ނޫސް މަޖައްލާތަކުގައި ހުންނަ ލިޔުންތަކަށް މީހުން ފާޅުކުރާ ބައެއް ޚިޔާލަކީ މިދެންނެވި ބަހުގެ ހެއްކެކެވެ.\nއަޅުގަނޑުމެން ދިރިއުޅެމުންމިދާ ޕޯސްޓް މޮޑްނިސްޓް ދުވަސްވަރު އިންސާނުންގެ އިޙުތިރާމާއި ލޯތްބާއި ގަދަރު އެންމެބޮޑަށް އަމާޒުކުރެވިފައިވަނީ މުނިފޫހިފިލުވުމަށެވެ. ސިނާޢަތަކަށް ބަލައިފިނަމަ މިއީ މިއަދު އެންމެ ނަފާބޮޑު ވިޔަފާރިއެވެ. ޔޫޓިއުބްގައި ހުންނަ ވީޑިއޯތަކާއި ލަވައާއި މިއުޒިކަކީ މިދެންނެވި ބަހުގެ ހެއްކެކެވެ. އަދުގެ އިންސާނާއަށް އެންމެމޮޅު އެއްޗަކީ އޭނާ އެންމެބޮޑަށް ހެއްވާލާ ކަންކަމެވެ. އެއީ މުޅިންވެސް އޭނާގެ ފޫހިފިލުވުމަށް ހުރި ކަންކަމެވެ. ދުނިޔޭގެ ކޮންމެވެސް ހިސާބެއްގައި އަބަދުވެސް ބަންގީގެ އަޑުއިވޭ ފަދައިން ދުނިޔޭގެ ކޮންމެވެސް ތަނެއްގައި އަބަދުވެސް މުނިފޫފިފިލުވުމުގެ ބޮޑު ހާދިޘާއެއް ހިނގައެވެ. އޭގެތެރޭގައި ތަފާތު ކުޅިވަރުތަކާއި މިއުޒިކާއި ކޮންސަޓްހިމެނެއެވެ.\nމީޑިއާގައި މަސައްކަތްކުރާ މީހުންނަށް މިހަގީގަތް ވަރަށް ރަނގަޅަށް އެނގެއެވެ. އެމީހުންނަށް އެނގޭގޮތުގައި މީހުންނަށް އެންމެ ކަމުދަނީ އެމީހުންނަށް އެންމެބޮޑަށް ހެވޭ އެއްޗިއްސެވެ. އެހެންވެ އެފަދަ އުފެއްދުންތައް އުފެއްދުމަކީ އަދުގެ އެންމެ ކާމިޔާބު ވިޔަފާރިއެވެ. މީހުން ހެއްވާލެވޭކަމަށްވާނަމަ އެލިބެނީ ފައިސާއެވެ. ފަހެ މިއީ ކިހާ މޮޅު ކަމެއް ހެއްޔެވެ! މިކަމުގެ ސަބަބުން އަދުގެ މިދުނިޔޭގައި ޢިލްމުވެރިންނާއި ފަންނުވެރިންނާއި ހިންގުންތެރިން އެމީހުންގެ މަސައްކަތް ކޮޅެއްގައި ޖެއްސުމަށްޓަކައި ބޮޑު ޚަރަދުކޮށްގެން ފިލްމުއުފައްދައެވެ. ޔުނިވަސިޓީ ތަޢުލީމުގައި ފިލްމަކީ މިއަދު މުހިންމު އެހީއެކެވެ.\nމިއަދުގެ އެންމެބޮޑު ގޮންޖެހުމަކީ އަދި އެންމެ އޮޅުންބޮޅުން ބޮޑު އެއްކަމަކީ އިންސާނާ އިޙުތިރާމްކުރާ އެއްވެސް ކަމެއްނެތުމެވެ. އަމްދުން ކަމޭހިތާ އެއްވެސް ޝަޚުސިއްޔަތެއްނުވުމެވެ. އޭނާ މަޖަލަކަށް ޖޯކަކަށް ނުހަދާ އެއްވެސްކަމެއްނެތުމެވެ. އޭނާގެ ފުރައްސާރައާއި މަލާމާތް އަމާޒުނުވާ ހަމައެންމެކަމެއްވެސް ނެތުމެވެ. މިސާލަކަށް ޓީވީ ސިލްސިލާ ސެސަމް ސްޓްރީޓަށް ބަލާލަމާތޯއެވެ؟ އެމީހުން ތާރީޚީ މުހިންމު ޝަޚުސިއްޔަތު ކާޓޫނަށް ބަދަލުކޮށް މަޖާއެއްޗަކަށް ހަދާފައިވެއެވެ. އެގޮތުން އެމެރިކާގެ ފުރަތަމަ ރައީސް ޖޯޖް ވޮޝިންޓަންފަދަ ބޭފުޅުން ހިމެނެއެވެ. މިކަމުގެ ބޭނުމަކީ ކޮންމެ ކަމެއް މަޖަލަކަށް ހެދުމެވެ. އެހެންވެ އަދުގެ އެންމެބޮޑު ހަގީގަތަކީ އިންސާނާ ހަޖުލަކަށް ނުވަތަ މަޖަލަކަށް ނުހަދާނެ އެއްވެސްކަމެއް ދުނިޔޭގައިނުވާކަމެވެ.\nމުނިފޫހި ފިލުވާދޭ ސިނާޢަތް އެންމެ ވަރުގަދަ އެއް ގައުމަކީ އެމެރިކާއެވެ. އެމީހުންގެ ޓީވީ ސިލްސިލާ ސިމްސަންސްއަށް ބަލާލަމާތޯއެވެ؟ މިސިލްސިލާގައި ކަލާނގެއަށް ހަޖޫޖަހައި ކަލާނގެ ބޮޑު ޖޯކެއްގެގޮތުގައި ސިފަކޮށްދީފައިވެއެވެ. މީގެއިތުރަށް ރަސޫލުންނާއި ނަބިއްޔުންގެ މައްޗަށް ފިލްމުހަދައި އެބޭކަލުންގެ ޢިއްޒަތާއި ހުރުމަތް ވެއްޔާއި މޮޑެފައިވެއެވެ. އެބޭކަލުން ގެންނެވި މުޢުޖިޒާތްތަކާމެދު ވެސް މީޑިއާގައި މީހުން ފުރައްސާރަކުރެއެވެ. މިއީ އަޅުގަނޑުމެން ދިރިއުޅެމުންދާ ޒަމާނީ ދައުރުގެ ހާލަތެވެ. ހަމަ ކޮންމެ ކަމެއް ޖޯކަކަށް ހަދާ ޒަމާނެވެ. މާތްކޮށްހިތުމަކީ މިހާރު އެކަމަށް ފުރައްސާރަކުރެވޭ ކަމެކެވެ. އެހެންވެ މާތްކޮށްހިތަން މީހުން ފަސްޖެހި ބިރުގަނެއެވެ.\nމިދަނޑިވަޅުގައި ހިތާމަޔާއެކު ފާހަގަކުރަންޖެހޭ އެއްކަމަކީ ޚުދު ބައެއް މުސްލިމުން އެމީހުންގެ ދީނަށާއި ކީރިތި ޤުރްއާނަށާއި ރަސޫލުﷲ ﷺ އަށް ނިސްބަތްކޮށް ދައްކަންނުވާ ޒާތުގެ ވާހަކަދެއްކުމެވެ. ނުވަތަ ފާޑުކިއުމުގެ ނަޒަރަކުން ކީރިތި ޤުރްއާނާއި ކީރިތި ރަސޫލާ ﷺ އާމެދު ބަސްބުނުމެވެ. އަދި އެފަދަ ވާހަކައަކީ ހެޔޮނިޔަތުގައި އިޚުލާސްތެރިކަމާއެކު ދައްކާ ވާހަކަކަމަށް އެފަދަ މީހުންނަށް ހީވުމެވެ. ހަގީގަތުގައި އެމީހުންނަށް ކީރިތި ޤުރްއާނާއި ކީރިތި ނަބިއްޔާ ﷺ ނޭގޭކަން ޚުދު އެމީހުންނަށްވެސް ނޭގެއެވެ.\nކަންއޮތީ މިހެން ކަމުގައިވިޔަސް އެއްވެސް ރަސޫލަކަށް ނުވަތަ ނަބިއްޔަކަށް ފުރައްސާރަކޮށް ހަޖޫ ޖެހުމަކީ މުސްލިމުން ގަބޫލުކޮށް ބަލައިގަންނަކަމެއް ނޫނެވެ. އެއީ މުސްލިމުން ރުޅިއަރާނެ ކަމެކެވެ. ވަކިން ޚާއްޞަކޮށް އަޅުގަނޑުމެންގެ މާތް ނަބިއްޔާ މުޙައްމަދު ﷺ އަށް ފުރައްސާރަކޮށް ބަދުބަސް ބުނުމުން މުސްލިމުން އެކަމާދެކޮޅަށް ތެދުވުމަކީ ޠަބީޢީކަމެކެވެ. އެހެނީ އެއީ މުސްލިމުންނަށާއި އެމީހުންގެ ދީނަށް ފުރައްސާރަކޮށް މަލާމާތްކުރުންކަމުގައިވާތީއެވެ. އެކަމަކުވެސް ދުނިޔޭގެ އެކިކަންކޮޅުގައި ދޭތެރެދޭތެރެއިން މިފަދަ ނޭއްގާނީ އަމަލުތައް ހިންގައެވެ. އެފަދަ ކޮންމެ ވަގުތަކު އިސްލާމީ އުއްމަތް އެކަމަށް ކޮންމެވެސް ސިފައެއްގައި ރައްދުދެއެވެ.\nވިސްނާލުން ހުއްޓެވެ. އިސްލާމް ދީނަށް ނުވަތަ ރަސޫލުﷲ ﷺ އަށް ފުރައްސާރަކުރާ މީހުން އެކަންކުރުމުގެ އެއްބޭނުމަކީ މުސްލިމުން ރުޅިއަރުވައި އެމީހުން ކެއްކުވުމެވެ. މުސްލިމުން ލައްވައި އަތުންފައިން ގޯސްހެއްދުމެވެ. މިއީ މުސްލިމުން ހޭލަންޖެހޭ ނުކުތާއެކެވެ. ދީނުގެ ޢަދުއްވުން ޖަހާ ކޮންމެ މަޅިއެއްގައި މުސްލިމުން ޖެހިގެން ނުވާނެއެވެ. މުސްލިމުން ޢިލްމާއި ޙިކުމަތުޢަމަލީ ބޭނުންކޮށްގެން އެފަދަ މަޅިތަކުން ސަލާމަތްވާންޖެހެއެވެ. އަދި ދީނަށާއި ނަބިއްޔުންނާއި ރަސޫލުންނަށް އެމީހުން ކުރާ ފުރައްސާރައާއި ކުރިމަތިލާންޖެހެނީ ވިސްނުންތެރިކަމާއެކު ފިސާރިމޮޅަށެވެ. މިނޫންގޮތަކަށް ރައްދުދެވޭ ކޮންމެ ފަހަރަކު ހަގީގަތުގައި އެކިލަނބުކޮށްލެވެނީ އަޅުގަނޑުމެންގެ ދީނާއި އުއްމަތުގެ ތަސައްވުރެވެ.\nމުސްލިމުން ދަންނަންޖެހޭ އެއްކަމަކީ ދުޝްމަނުންގެ ފޮރުވިފައިވާ މަގުސަދަކީ ފައިސާކަން ދަތުމެވެ.\nއެމީހުން ހަގީގަތުގައި އަޅުކަންކުރަނީ ފައިސާއަށްކަން ދަތުމެވެ. އަދި އެމީހުންގެ ބޭނުމަކީ ދީނާއި ނަބިއްޔުންނާއި ރަސޫލުންނަކީ ނުވާ އެއްޗެއްކަމަށް މީހުންނަށް ވިސްނައިދިނުމެވެ. މުސްލިމުންނަކީ ބޯދާ އަދި ބާޠިލު ޢަޤީދާއެއްގައި ތިބި ބައެއްކަން މީހުންނަށް އާންމުކޮށް ވިސްނައިދިނުމެވެ. އެމީހުން ޖަހާ ކޮންމެ މަޅިއެއްގައި މުސްލިމުން ޖެހުމާއެކު އެމަޅި ޖެހި މީހުންނަށް ބިލިއަނުން ފައިސާލިބެއެވެ. ހަމައެގޮތަށް އެމަޅީގައި މުސްލިމުން ޖެހުމާއެކު މުސްލިމުން ދުނިޔޭގައި ބަދުނާމުވެ ފަޟީހަތްވެއެވެ. މިއީ ދީނުގެ ޢަދުއްވުންގެ ބޭނުމާއި މަގުސަދެވެ. އެހެންވެ އުއްމަތުގެ ޢަދުއްވުން ހިންގާ އަމަލުތަކަށް އަޅުގަނޑުމެން ރައްދުދޭންޖެހެނީ ޙިކުމަތްތެރިކަމާއެކުއެވެ.\nއަދުގެ މިހާލަތަށް ރިއާޔަތްކުރާއިރު އަޅުގަނޑުމެން މުސްލިމުން ކުރަންޖެހޭ އެންމެބޮޑު ކަމަކީ ރަސޫލުﷲ ﷺ އަށް މާތްކޮށްހިތުމެވެ. އެކަލޭގެފާނަށް ހުރުމަތްތެރިކޮށްހިތައި އެކަލޭގެފާނަށް އިޙުތިރާމްކުރުމެވެ. އެކަލޭގެފާނަށް އެންމެފުރިހަމަ މާނައިގައި ތަބާވެ އެކަލޭގެފާނަށް ލޯބިކުރުމެވެ. ހަމައެފަދައިން އެކަލޭގެފާނުގެ ސުއްނަތުގައި އެންމެފުރިހަމަގޮތުގައި ހިފުމެވެ. ނަތީޖާއަކަށްވާނީ ހުރިހާ މާނައެއްގައި އެންމެ ފުރިހަމަ ނަމޫނާ މުޖުތަމަޢުއަކަށް އަޅުގަނޑުމެންވުމެވެ. ސުލްހަވެރިކަމާއި އަމާންކަމާއި ފާގަތިކަމުގައި މިސާލަކަށްވުމެވެ. ދުނިޔޭގެ ކުރިމަތީގައި އިސްލާމް ދީނާއި އުއްމަތުގެ ބުރުސޫރަ ރީތިކުރުމެވެ. މިކަންކުރުމަށްޓަކައި ފުރަތަމަ ޖެހެނީ ރަސޫލުﷲ ﷺ އަށް މާތްކޮށްހިތުމަކީ ކޮބައިކަން ދެނެގަންނާށެވެ.\nމިލިޔުން ލިޔުމުގެ ބޭނުމަކީ ރަސޫލުﷲ ﷺ އަކީ ކޮބައިކަމާއި އެކަލޭގެފާނަށް ކަމޭހިތުމަކީ ކޮބައިކަން ބަޔާންކުރުމެވެ. މިލިޔުމުގައި ފުރަތަމަ މިބަލަނީ އަޅުގަނޑުމެންގެ ރައްބު ﷲ ތަޢާލާ އެކަލާނގެ ނަބިއްޔާ މުޙައްމަދު ﷺ އަށް ދެއްވި ޢިއްޒަތާއި މަގާމާއި ދަރަޖައާއި މަތިވެރިކަމަށެވެ. ﷲ އެކަލާނގެ ނަބިއްޔާ ﷺ އަށް ދެއްވި ލޯތްބާއި އިޙުތިރާމާއި ޝަރަފަށެވެ. މިލިޔުމުގައި ދެން މިބަލަނީ އަޅުގަނޑުމެންނަށް އެކަލޭގެފާނު މުހިންމުވާ މައިގަނޑު ސަބަބަށެވެ. އެއަށްފަހު މިލިޔުމުގައި މިބަލަނީ އެކަލޭގެފާނާމެދު މާތްކޮށް ހިތުމުގެގޮތުން އަޅުގަނޑުމެން ކަންކުރަންވީގޮތަށެވެ. ޢިލްމާނީ ނުވަތަ ސެކިއުލަރ ފިކުރަށް ގައުމު ގެނބިގެންދާ ވަގުތު މިމައުޟޫއުއަށް އިންސާފުކުރުމަކީ ކޮންމެ ދިވެއްސަކު ކުރަންޖެހޭ ކަމެއްކަމުގައި ދެކެމެވެ.\nﷲ، އެކަލާނގެ ނަބިއްޔުންނާއި ރަސޫލުންގެގޮތުގައި އިޚުތިޔާރުކުރެއްވި އެންމެހައި ބޭކަލުންނަށް ޢިއްޒަތާއި މަތިވެރިކަން ދެއްވިއެވެ. އެހުރިހައި ބޭކަލުންނަށް ދުނިޔެއާއި އާޚިރަތުގައި މަގާމާއި ދަރަޖަ ދެއްވިއެވެ. އެކަމަކު އެހުރިހައި ބޭކަލުންނާއި ނުބައްދަލު މިންވަރަށް ﷲ، ރަސޫލު ﷲ ﷺ އަށް ޢިއްޒަތާއި ދަރަޖައާއި ޝަރަފްދެއްވިއެވެ. އޮޅިގެން މީސްތަކުންނަށް އެކަލޭގެފާނަށް އަޅުކަންކުރެވިދާނެ މިންވަރަށް ﷲ، ރަސޫލު ﷲ ﷺ އަށް ލޯތްބާއި މާތްކަން ދެއްވިއެވެ. އެހެންވެ ﷲ ކީރިތި ޤުރްއާނުގައި ތަކުރާރުކޮށް އެކަލޭގެފާނަކީ ﷲ ގެ ރަސޫލާ ﷺ ކަމުގައި އެންގެވިއެވެ. އެކަލޭގެފާނަކީ އިންސާނެއްކަމަށް ތަކުރާރުކޮށް ﷲ ހަނދާންކޮށްދެއްވިއެވެ. އެކަލޭގެފާނަކީ ހަމައެކަނި ﷲ ގެ އެންމެފަހުގެ ރަސޫލާ ﷺ ކަމުގައި ވިދާޅުވުމަށް އެކަލޭގެފާނަށް އަމުރުކުރެއްވިއެވެ. މިކަމުގެ ޙިކުމަތަކީ އެކަލޭގެފާނަށް ތަބާވި މީހުން ޝިރުކުގެތެރެއަށް ވަނުމަށް ފުރުސަތުނުދެއްވުމެވެ.


Aslu Bappa Akee Mamma Beli Doctor - Mivee Kihineh? - Vaguthu\nއަސްލު ބައްޕައަކީ މަންމަ ބެލި ޑޮކްޓަރު - މިވީ ކިހިނެއް؟\nބައެއް މީހުންނަކީ، އުފެދުމުގައި ނުވަތަ ސަބަބުތަކާއި ގުޅިގެން ދަރިމައިވުމުގެ ނިޒާމަށް ކުރިމަތިވާ މައްސަލަތަކެއްގައި ދަރިން ލިބުމަށް ހުރަސްއެޅިފައިވާ ބައެކެވެ. ދުނިޔެ ކުރިއަރައިދާ ދިއުމާއިއެކު މި ހާލަތު ބަދަލުކޮށްލާފަދަ ހޯދުންތައް ހޯދައި ޑޮކްޓަރީ ފަރުވާ ނުވަތަ ޙައްލު މިކަމަށްވެސް ވަނީ ހޯދާފައެވެ. އެހެނަސް ބައެއް ފަރާތްތަކުން މި ޙައްލު ހޯދަން ބޭނުން ނުވާއިރު، އެފަރާތްތަކުން މި ފަރުވާއަށް އިތުބާރު ނުކުރެއެވެ.\nއެމެރިކާއަށް ނިސްބަތްވާ ކެލީ ރޯލެޓް ބުނާގޮތުގައި، އޭނާގެ އަސްލު ބައްޕައަކީ މީގެ އެތައް އަހަރެއް ކުރިން މަންމަގެ ބަލި ޙާލަތު ބަލަމުންދިޔަ ޑޮކްޓަރުކަން ދާދިފަހުން އޭނާ ހެދި ޑީއެންއޭ ޓެސްޓަކުން ހާމަވެފައިވާ ކަމަށެވެ. އަދި އޭނާގެ މަންމަ ވިއްސީވެސް އެ ޑޮކްޓަރު ކަމަށް ރޯލެޓް ބުނެއެވެ.\nރޯލެޓް ބުނިގޮތުގައި އޭނާ ޑީއެންއޭ ޓެސްޓް ހެދީ، ޝައްކުވާ ބައެއް ކަންކަން ހުރުމުން އެކަން ހޯދުމަށްޓަކައެވެ. ނަމަވެސް ޓެސްޓުތަކުން ހާމަވީ ކުރިން ހީވެސް ނުކުރާފަދަ ކަންކަން ކަމަށް ރޯލެޓް ބުނެފައިވެއެވެ.\nއޭނާ ބުނެފައިވަނީ އޭނާގެ މަންމައަކީ ދަރިމައިވާ ނިޒާމަށް ދިމާވި މައްސަލައެއްގެ ސަބަބުން ދަރިން ނުލިބި 20 އަހަރު ދުވަސް ހޭދަކުރަން ޖެހުނު މީހެއްކަމަށެވެ. އެހެންކަމުން 1980 ގައި ޑޮކްޓަރަށް ދެއްކުމުން، އޭގެ އެއް އަހަރު ފަހުން އެކަމަށް ޙައްލެއް ލިބި މަންމަ އޭނާއަށް ބަނޑުބޮޑުވި ކަމަށް ރޯލެޓް ބުންޏެވެ.\n"ޑީއެންއޭ ޓެސްޓް ލިބުމާއި ހަމައަށް އަހަންނަކަށް ނޭނގޭ އަހަން ދުނިޔެއަށް އައީ ސިނާޢީ ގޮތުން މަންމައަށް ދިން ފަރުވާއަކުން ކަމެއް. އަދި އަހަރެންގެ ބައްޕައަކީ އެހެން މީހެއް ކަމަށް ވެދާނެކަމަކަށްވެސް ހިއެއް ނުކުރަން. އަހަރެން އަދިވެސް ޤަބޫލުކުރަނީ މަންމައާއި މަންމަގެ ފިރިމީހާއަކީ އަހަރެންގެ މައިންބަފައިން ކަމަށް،" ރޯލެޓް ބުންޏެވެ.\nރޯލެޓް ތުހުމަތުކުރާ ގޮތުގައި، އޭނާގެ މަންމަގެ ދަރިމައިވާ ނިޒާމުގައި، މަންމަގެ ފިރިމީހާގެ ދަރިފަނި އިންދުމުގެ ބަދަލުގައި ޑޮކްޓަރު ވަނީ އޭނާގެ އަމިއްލަ ދަރިފަނި އިންދާފައެވެ. ރޯލެޓް ބުނެފައިވަނީ، މި ހާދިސާއަކީ އޮޅުވާލުމެއްގެ ތެރެއިން ހިނގާދިޔަ ކަމެއް ކަމަށާއި، އެކަމުގެ ސަބަބުން އާއިލާއަށް ވަރަށް ބޮޑު "ޝޮކެއް" ލިބިފައިވާ ކަމަށެވެ. އަދި މިފަދަ ހާލަތުތައް މެދުވެރިވެފައިވާ އެތައް ބަޔަކު އޭނާ ނޫނަސް ތިބެދާނެ ކަމަށް ރޯލެޓް ބުނެއެވެ.\nރޯލެޓް އަށް އޭނާގެ އަސްލު ބައްޕައަކީ އެހެން މީހެއްކަން އެނގި އެކަން މީޑިއާގެ ސަމާލުކަމަށް ގެނައި ނަމަވެސް، އެ މައްސަލަ ކަމާއި ބެހޭ އިދާރާތަކަށް ހުށަހަޅާފައިވާ ކަމެއް އޭނާ ހާމައެއް ނުކުރެއެވެ.\nއޭޕްރީލް 10, 2018 21:47\n.އެހެންވެގެންނޭ އިސްލާމްދީން ތިކަހަލަކަންތަށް މަނާކުރަނީ\nއޭޕްރީލް 11, 2018 00:33\nކުޅަދާނަ ޑަކްޓަރެއް ގެ ދަރިއަކަށް ވުމުން މުހިއްމު ހުނަރުތަކެއް ވެސް ލިބިފަހުރެދާނެ،އެހެންވީމަ މުޅިން ގޯހެއް ނޫނެއްނު!


މައި ނޭމް އިޒް ޚާން (ތޭރަވަނަ ބައި) – Esfiya\nދިއްދޫއަކީ މިކަހަލަ އެތަކެއް ހިތި ހަނދާންތަކެއް ވަޅުލެވިފައިވާ ރަށެކެވެ. އަހަރެން އެރަށު ފަސްގަނޑުގައި ފައިޖެހުމާއެކު އެއިން ކޮންމެ ހަނދާނެއް އާވާނެކަން ޔަޤީނެވެ. އެހަނދާންތަކާ ގުޅުންހުރި އެތަކެއް ތަންތަނެއް ފެންނާނެއެވެ. އެމާޒީގެ މަންޒަރުތައް ލޯކުރިމައްޗަށް ސިފަވާނެއެވެ. އެހެންވިޔަސް އަހަރެންގެ ދުޢާއަކީ މާޒީގައި އަހަރެންގެ އިތުބާރު ވެއްޔާ މޮޑެލި އެކެއްގެ ސޫރަވެސް ނުދެއްކެވުމެވެ. އަހަރެން ދިއްދޫ ފަސްގަނޑުގައި ފައި ޖައްސާލީވެސް އެއުންމީދާއެކުއެވެ. ނަމަވެސް ތަޤުދީރުގައި އެއިން މީހަކާ ބައްދަލުވުމަށް ލިޔެވިފައިވާނަމަ އެކަން އެގޮތަށް ހިނގާނެކަން ކަށަވަރެވެ.\nއަހަރެން ރަށަށް ފޭބި ގޮތަށް ފުރަތަމަވެސް ދިޔައީ ހޮސްޕިޓަލާ ދިމާއަށެވެ. އަވަހަށް ނަންބަރެއް ނަގައި ޑޮކްޓަރަށް ދައްކާލުމުގެ ބޭނުމުގައެވެ. މަންމަ ޑޮކްޓަރަށް ދައްކާ ހަދަންޖެހުނު ޓެސްޓްތައް ހަދައި އެކަމުން މުޅިން ސަލާމަތްވެވޭވަރުވީ މެންދުރުވާން ކައިރިވެފައި ވަނިކޮށެވެ.\n“..ދަރިފުޅާ ހިނގާބަލަ ޝާކިރާމެން ގެޔަށް..” މަންމަ ހޮސްޕިޓަލުން ނުކުތްގޮތަށް ބޭނުންވީ ޝާންޓޭމެން ގެޔަށްދާށެވެ. އަހަރެން ހައިރާނެއް ނުވެއެވެ. މަންމަ އެގެޔަށް ދާން ބޭނުންވާނެކަން މާކުރިންވެސް އެނގެއެވެ. އެހެންކަމުން އަހަރެންހުރީ އެކަމަށް ރެޑީވެގެންނެވެ.\n“..މަންމަ އެގެޔަށްލައިފަ އަޅުގަނޑު އެއްޗެހި ތަކެއް ގަނެލަންދާނީ.. އެންމެ ރަނގަޅު ދޯ..”\n“..އެންމެ ރަނގަޅު..” މަންމަ ހިނިތުންވެލިއެވެ.\nއަހަރެން ޝާންޓޭގެ ސޫރަވެސް ދެކޭކަށް ބޭނުމެއް ނޫނެވެ. އެކަހަލަ މީހަކަށް އިތުބާރުކޮށް ކައިރިކޮށްގެން ގެންގުޅެވުނީތީ މިއަދު އަހަރެން ދެރަވަމެވެ. ނޭގިނަމަވެސް އަހަރެންނަށްވަނީ އޭނާއާއެކު ގުޅުމެއް ހިންގިފައެވެ. ފާފައަކަށް އަރާގަނެވިފައެވެ. އެކަމާ އަހަރެން ލަދުގަނެއެވެ. ޝާންޓޭ ލޯބީގެ ނަޒަރުން ބެލީތީ ރުޅި އާދެއެވެ. އަހަރެން ދެކޭ ގޮތުގައި ޝާންޓޭއެކޭ އަހަރެން ބައްޕައެކޭ ހަމަހަމައެވެ. ދެމީހުންވެސް ހިނގީ އެއްމަގަކުންނެވެ. އަހަރެން ކުޑައިރު ތެޅެންޖެހުނު ހާލު އަދިވެސް ހިތުން ފޮހެވިގެން ނުދެއެވެ. އެހާލުގައި އުޅެންޖެހުނީވެސް އެކަހަލަ މީހެއްގެ ސަބަބުންނެވެ. އެކަހަލަ ފިރިހެން ކުޅިއެއްގެ ސަބަބުންނެވެ. އަހަރެން އެކަހަލަ މީހުންނަށް އަހަރެން ނަފުރަތު ކުރަމެވެ.\n“..މަންމަ ދެން ދޭ..” އަހަރެން ޝާންޓޭމެން ގެޔާ މާދުރުނޫން ހިސާބަކަށް މަޑުކޮށްލީމެވެ. “..އަދި އަޅުގަނޑު އެބަޖެހޭ ކައުންސިލް އިދާރާއަށްވެސް ވަދެލަން.. ވަގުތެއް ވެއްޖެޔާ ބަލާނަން މަންމަ ބަލާ އާދެވޭތޯ.. ނާދެވެންޏާވެސް ގުޅާނަން..”\n“..ދަރިފުޅު ނަޔަސް ރަނގަޅުވާނެ.. މަންމަ ފެރީ ފުރާގަޑިއަށް ބަނދަރަށް ނުކުންނާނަން.. މާދުރެއްވެސް ނޫނެއްނުން..” މަންމަ ހިނގައި ގަތެވެ.\nއަހަރެން ބޮޑުމަގުމަތިން ހިނގަމުން ދިޔައީ ކައުންސިލް އިދާރާއާ ދިމާއަށެވެ. އަހަރެން ހަމަޖެހިފައި ހުއްޓެއްކަމަކު މިއަދު މީ ރީމްގެ ހަނދާންތައް އާވާ ދުވަހެކެވެ. އެހަނދާންތައް އުނދަގޫކުރާ ދުވަހެކެވެ. އޭނާއާ ގުޅުންހުރި އެތަކެއް މަންޒަރުތަކެއް މި މަގުމަތިންވެސް ފެންނަމުން އެބަދެޔެވެ. އޭނާއާ އެކީ އުފަލުގައި އުޅުނު 01 އަހަރު ދުވަސް އެއީ ދުވަހަކުވެސް ހިތުން ފޮހެވިގެން ނުދާނޭ ދުވަސްތަކެކެވެ. އަހަރެންގެ އުމުރުން މިވީ 23 އަހަރުތެރޭގައި އުފަލުގައި އުޅެވުނީ އެ 01 އަހަރު ދުވަހު ތެރޭގައޭ ބުންޏަސް ދޮގަކަށް ނުވާނެއެވެ. ރީމްވަނީ އެ ލިބުނު އުފާވެރިކަންވެސް ފޭރިގަނެފައެވެ. އޭގެފަހުން އެފަދަ އުފާވެރިކަމެއް އަދި މިވަނީ ނުލިބިފައެވެ. ކުރިޔަށް އޮތްތާގައި ލިބޭނެ ހެނެއްވެސް ހިޔެއް ނުވެއެވެ.\nއަހަރެން ރީމްގެ ހިޔާލުގައި ހިނގަމުން ދަނިކޮށް ސިހިގެންދިޔައީ ބަރުގޮނު އަޅާލިއަޑަށެވެ. މަގުގެ އަނެއް ފަރާތަށް ބަލާލިއިރު ސައިކަލެއް މަތީ މީހަކު އިނެވެ. އެމީހާ ހިނިތުންވެލިއެވެ. ސައިކަލު ދުއްވާލައިފައި އައިސް މަޑުކޮށްލިއެވެ. އަހަރެންނަށް އެމީހަކު ދަންނަ މީހަކާ ވައްތަރުވިއެވެ.\n“..ޚާން.. ކޮބާ ކޮންހާލެއް..” އެމީހާ ސަލާންކޮށްލަން އަތްދިކޮށްލިއެވެ. އަހަރެންނަށް ކާކުކަމެއް ނޭގުނެވެ.\n“..ނޭގުންތަ؟ މީ ޒާލްއޭ..” އެމީހާ ބުނެލަދިނެވެ.\n“..އޯ މައި ގޯޑް..” އަހަރެންނަށް އެއީ ޒާލްކަން ޤަބޫލްކުރަންވެސް އުނދަގުލެވެ. ކުރީގައި ހިކިކޮށް ހުރި މީހަކު މިހާރު އެހުރީ އޭރުގެ ހަތަރު ގުނައަށް ފަލަވެފައެވެ.\n“..އަސްލުވެސް ނޭގިފަ މިހުރީ.. މަ ހަމަ ބަރާބަރޭ..” އަހަރެން ސަލާންކޮށްލީމެވެ.\n“..އެހެންވެދާނެ..” ޒާލް ހިނިތުންވެލިއެވެ. “..ކޮބާ ކޮންދަތުރެއް.. ރަށުގަތަ އުޅެނީ.. ކިޔަވާނިމުންފަހުން ލޮލަށްވެސް ފެނިނުލާ ވިއްޔާ ކިހިނެއް އެނގޭނީވެސް.. ޚާންއަކަށް ނާދޭނުން މާ ބޮޑުބަދަލެއް..”\n“..ރަށު ކައުންސިލުން ޖޮބް ލިބުނީމަ މިކޮޅަށް ޗޭންޖްވީ މިއަހަރު ކުރީކޮޅު.. އެހެންވީމަ ނުފެންނާނެނުން.. މިހުރިހާ ދުވަހު އުޅުނީ މާލޭ ކޮޅުގަ.. މިހާރު މިއުޅެނީ ހޮސްޕިޓަލަށް އައިސްގެން..”\n“..ކޮންތާކަށް ތިދަނީ.. ވަގުތު އެބައޮތްތަ؟..ހިނގާބަލަ އަނގަތަޅާލަން ކޮފީއަކަށް އަރަން..” ޒާލް ބުނެލިއެވެ. “..އަރާ ފަހަތަށް..”\n“…އޯކޭ ހިނގާ…” އަހަރެން ޒާލްގެ ސައިކަލު ފަހަތަށް އަރާ ހަމަޖެހިލީމެވެ. “..އިހަށް ހިނގާބަލަ ކައުންސިލަށް އެތަނުން އެބަޖެހޭ އެއްޗެހިތަކެއް ނަގަން..”\nއަހަރުމެން ދެމީހުން އެދުވަހު ކޮފީގައި ތިބެގެން އެތަކެއް ވާހަކަތަކެއް ދެއްކީމެވެ. ދިރިއުޅުމުގެ ވާހަކަތަކާއި ސުކޫލް ދައުރުގެ ވާހަކަތަކެވެ. އެކީ ކިޔަވަން އުޅުން ކުދިންކޮޅުގެ ވާހަކަތަކެވެ. އެހެން ވާހަކަ ދެއްކުމުގެ ތެރޭގައި ޝާންޓޭގެ ވާހަކަވެސް ދެކެވެން ފެށުނެވެ.\n“..ޝާންޓޭއާ ގުޅުން އޮވޭތަ މިހާރުވެސް..” ޒާލް ސުވާލްކޮށްލިއެވެ. “..މިބުނީ އޭނަގެ އެއްވެސް ހަބަރެއް ވޭހޭ..”\nއަހަރެން އެއްވެސް ޖަވާބެއް ނުދީ ކުޑަ އިރުކޮޅަކު މަޑުކޮށްލީމެވެ. ޝާންޓޭގެ ވާހަކަ ދައްކަން ބޭނުންނުވި ކަމުގައިވިޔަސް އޭނަގެ ވާހަކަތަކައިގެން ކުރިޔަށް ދިޔައީމެވެ.\n“..ނޫން.. ކިޔަވާ ނިމުންފަހުން އެއްވެސް ހަބަރެއް ނުވެ.. އޭނަ އެބައުޅޭތަ ރަށުގަ..” އަހަރެން ބޭނުންވީ އޭނާ ރަށުގައި އުޅޭތޯ ބަލާލާށެވެ. ނޫޅޭނަމަ ޝާކިރާއްތަ މެންގެޔަށްވެސް ދެވިދާނެތާއެވެ.\n“..ނޫން.. ނޫޅޭ.. ޚާންއަކަށް ނޭގޭދޯ އެހެންވީމާ އެއްކަމެއްވެސް..” ކޮފީތަށި ތުނބުގައި ޖައްސާލަމުން ޒާލް ބުނެލިއެވެ.\n“..ކޮންކަމެއްތަ؟..” އަހަރެންނަށް ވަގުތުން އެހުނެވެ.\n“..ޝާންޓޭ އެއީ ކުޅީގެ މީހެއްނުން..” އަހަރެން ބަސް ހުއްޓުނެވެ. އެއީ އަހަރެންނަށް އެނގޭ ކަމެކެވެ. ޝާންޓޭގެ އެ އަނދިރި ފަރާތް މީގެ އަހަރުތަކެއް ކުރިން އަހަރެންނަށް ވަނީ އެނގިފައެވެ. އެކަން ޒާލްއަށް އެނގުނީ ކިހިނެއްބާއެވެ؟\n“..ކިޔަވާ ނިމުންތާ ދުވަސްކޮޅެއްފަހުން ކުލާހުގަ އުޅުނެއްނުން ފާތިކް އޭނައާ އެކު ކުޅެން އޮއްވާ ބަސްޓްވީ..”\n“..ވަޓް ފާތިކްވެސްތަ؟..” އަހަރެންނަށް ކޮންމެސް ވަރެއްގެ ހައިރާންކަމެއް ލިބުނެވެ. އެވަގުތު އަހަރެން ހިތަށްއެރިއެވެ. ފާތިކްއާ ފަހުން ގުޅާލައިގެން މިއުޅުނީ މިކުޅި ކުޅެންތާއެވެ.\n“..ކޮބާ މިހާރު ޖަލުގަތަ؟..”\n“..ނޫން ޖަލަކުނޫން ވީ..” ޒާލް އިތުރަށް އޮޅުންފިލުވައި ދިނެވެ. “..ޝާންޓޭމެން ގޭ ކޮންމެވެސް މީހަކަށް ބަސްޓްވީ.. ރަށުތެރޭ ވަރަށް އަޑު ހަރުކޮށް ދެކެވުނު އެވާހަކަތައް.. ބަސްޓްވީމަ މިރަށުން ނައްޓާލައިގެން ދިޔައީ އައްޑޫއަށް އެކޮޅުން ކަންނޭގެ އޭލެވެލް ކިޔެވީވެސް.. މިރަށުން ދިޔަ ފަހަކުން މިރަށަކަށް ނާދޭ.. މިހާރު އުޅެނީ ޔޫރަޕް ކޮންމެސް ޤަޢުމެއްގަ.. ރަށުތެރޭ ކިޔާ އަޑުއިވޭ އެތަނުން ފިރިހެނަކާ ހިތާވެގެން އެމީހާއާ އިނދެގެން އުޅޭ ވާހަކަވެސް..”\nއަހަރެންނަށް ޒާލްދެއްކި ހުރިހާ ވާހަކަތަކެއް ޤަބޫލްކުރެވުނެވެ. ޝާންޓޭ އެއީ ފިރިހެނުންނާ ލޯބީގެ ގޮތުން ގުޅެން ބޭނުންވާ މީހެއްކަން މާކުރިންވަނީ އެނގިފައެވެ. އެދުވަހު ޝާންޓޭ އާ ގުޅުން ކަނޑާލެވުންކަން އެއީ އަހަރެންގެ ނަސީބެވެ. އޭނާ އަހަރެން ވައްޓާލަން އުޅުން ވަޅުގަނޑަށް ނުވެއްޓި ސަލާމަތް ވީތީ މާތްﷲ ޙަމްދުކުރަމެވެ. އަހަރެންނަށް ދާންވީ ތެދު މަގު ދެއްކެވި ކަމަށްޓަކައި އެކަލާންގެއަށް ޝުކުރުވެރިވަމެވެ.\nޝާންޓޭ ރަށުގައި ނެތްކަން އެނގުމުން އަހަރެން އެގެޔަށް ދާން ބޭނުންވިއެވެ. ޝާކިރާއްތަ އާއި ޝައިނާ އެގޭ ކުދިންކޮޅާ ބައްދަލުކޮށްލުމުގެ ބޭނުމުގައެވެ. އެހެންކަމުން ޒާލްކައިރީ ބުނެގެން އެގެޔަށް ދިޔައީމެވެ.\n“..ތޭންކްސް ބުރޯ.. ދެން ނޭގެ ދިމާވާނެކަމެއް މިއަދަކު.. މިކޮޅަށް އާދެވިއްޖެޔާ ގުޅާނަން.. އޯކޭ..” އަހަރެން ޒާލްއަށް ޝުކުރުއަދާ ކުރުމަށްފަހު ގެޔާ ދިމާއަށް ހިނގައިގަތީމެވެ.\nއަހަރެން ހިތުގައި އެއްވެސް ނުތަނަވަސްކަމެއް ރުޅިވެރިކަމެއް ހާސްވުމެއްވެސް ނެތެވެ. އަހަރެން ހުރީ ޝާންޓޭ ރަށުގައި ނެތްކަން އެނގުމުން ހަމަޖެހިފައެވެ. ގޭ އިންފާރު ތެރެއަށް ވަދެވުމާއެކު މަންމަ ވާހަކަ ދައްކާ އަޑުއިވުނެވެ. އެހެންކަމުން ސަލާމް ގޮވައިނުލައި ގޮސް ދޮރު މައްޗަށް އެރީމެވެ. ހިނިތުންވެލަމުން ސިޓިންގ ރޫމް ތެރެއަށް ނަޒަރު ހިންގާލީމެވެ. އެޔާއެކު އަހަރެންގެ މެޔަށް ފިނިފެން އެއްޗެއް އޮއްސާލި ކަހަލަ އިޙްސާސެއް ކުރެވިގެން ދިޔައެވެ. ވަގުތުން މީހާ ގަނޑުވެ ހިނިތުންވުން ފިލާ ހިގައްޖެއެވެ. އެތެރެއަށް ލީ ނޭވާ ބޭރަށް ލާންވެސް ހަނދާން ނެތުންކަހަލައެވެ. އަހަރެން ވަށައިގެންވާ މަންޒަރުތައްވެސް ހުއްޓުން ކަހަލައެވެ. މިފެންނަނީ ހަމަ އޭނާ ހެއްޔެވެ؟ ޤަބޫލްކުރަންވެސް އުނދަގުލެވެ. އެހެނަސް އެއީ ހަމަ އޭނާއެވެ. އަހަރެންނަކަށް އެސޫރައެއް ނޯޅޭނެއެވެ. ސިޓިންގ ރޫމް ސޯފާގައި އިށީދެލައިގެން އެއިނީ ރީމް ނޫން ދެވަނަ ދެމީހެއް ނޫނެވެ. އަހަރެންގެ ހިތުގެ ހިނގުން މަޑުމަޑުން ލަސްވަމުން ދިޔަކަހަލަ އިޙްސާސެއް ކުރެވެމުން ދިޔައެވެ. (ނުނިމޭ)\n“..ކަލޭގެ ހަޤީޤަތް އެންމެނަށްވެސް އިނގޭ.. ދިއްދޫގެ މުޅި ރައްޔިތުންނަށްވެސް އިނގޭ.. މަށަށްވެސް އިނގޭ.. ކަލޭ ފިރިހެނުންނާ ގުޅުންތައް ހިންގަމުން ދުވިކަން އެންމެނަށްވެސް އިނގޭ.. އިތުރަށް ބުނެދޭންޖެހޭވަރުގެ ހަޤީޤަތެއް ނެތް..”\n“..ތީ ހުސްދޮގު..” ރީމް އަޑަށް ބާރުލަމުން ބުނެލިއެވެ.\n“..އެއީ ހަމަ ތެދު..” އަހަރެން އެޔަށްވުރެ ބާރަށް ބުނީމެވެ. “..ކަލެޔަށް ލިބުނުދަރި އެއީ އެކަމުގެ ހެތްކެއް..”\nAvahah upkohdheebala plxxxxxx\nwednesday or thursday ga up kohdheynan.. in shaa allah\nhmm good boy.. love u nishan.. <3\nhey boys deke boys lobivanytha?????????//ppppppppppppp\nnice avaha ehen vaahaka eh fatavaaaaaaaaa\nthankx… new story eh liyan visnamun midhanee..\nBest story ever.. Hama kiyaalaa hithunn enekkaa vx mikiyaali..ehaa dhuhah fahu???


އާލިއާއާއި ރަންބީރް ކައިވެނި ކައިވެންޏާއި ދިމާލަށް އާލިއާއާއި ރަންބީރް ކައިވެނި ކައިވެންޏާއި ދިމާލަށް\nއާލިއާއާއި ރަންބީރް ކައިވެނި ކައިވެންޏާއި ދިމާލަށް\nމަޝްހޫރު ބޮލީވުޑް ޖޯޑު އާލިއާ ބަޓްއާއި ރަންބީރް ކަޕޫރު\nމަޝްހޫރު ބޮލީވުޑް ޖޯޑު އާލިއާ ބަޓްއާއި ރަންބީރް ކަޕޫރު ކައިވެނިކުރަން ތައްޔާރުވަމުންދާކަން ހާމަކޮށްފިއެވެ.\nއާލިއާއާއި ރަންބީރާއި ލޯބީގެ ގޮތުން ގުޅިގެން އުޅޭކަން އެކި އެވޯޑް ޝޯތަކުގެ ތެރެއިން ދީފައިވާ އިންޓަވިއުތަކުގައި ވަނީ ހާމަކޮށްފައެވެ. އަދި މި މަސްތެރޭ ކައިވެނިކުރަން އުޅޭކަމަށްވެސް އިންޑިއާގެ ނޫސްތަކުން ދަނީ ބުނަމުންނެވެ.\nމިކަމާއި ގުޅޭގޮތުން އިންޑިއާގެ ނޫހަކާއި ވާހަކަދައްކަމުން، ރަންބީރް ކަޕޫރް ވަނީ ދެ ތަރިންގެ ކައިވެންޏަށް ތައްޔާރުވަމުންދާކަން ކަށަވަރުކޮށްދީފައެވެ. އެގޮތުން މިއަހަރު ފެށުނުއިރު ޑިސެމްބަރުމަހު ކައިވެނިކުރުމަށް ތައްޔާރުވަމުންދިޔަކަމަށް ރަންބީރް ބުންޏެވެ. އެހެންނަމަވެސް، ކޯވިޑްގެ ސަބަބުން ފުރަބަންދުވުމާއި ރަންބީރްގެ ބައްޕަ ކެންސަރު ބަލީގައި މަރުވުމުން ކައިވެނި ލަސްކުރަން ޖެހުނީކަމަށް އޭނާ ބުންޏެވެ. ބައްޕަ މަރުވުމުން ލިބުނު ހިތާމަ ބޮޑުކަން ފާހަގަކޮށް ރަންބީރް ވަނީ ކައިވެނިކުރާނެ ވަކި ތާރީޚެއް ފައިނަލް ނުކުރާކަމަށް ބުނެފައެވެ. އެހެންނަމަވެސް، އޭނާއާއި އާލިއާގެ ފޭނުންނަށް އެދުވަސް ވަރަށް އަވަހަށް ހާމަކުރާނެކަމަށް އޭނާ ބުންޏެވެ.\nއާލިއާ އާއި ރަންބީރު ދަނީ ދެ ތަރިން އެކުގައި ފުރަތަމަ ފަހަރަށް ފެނިގެންދާ ބްރަންމަސްތްރަ ރިލީޒްކުރުމަށް ތައްޔާރުވަމުންނެވެ. އާލިއާ އާއި ރަންބީރްގެ އިތުރުން މަޝްހޫރު ތަރި އަމީތާބްވެސް މި ފިލްމްގެ ލީޑު ރޯލުން ފެނިގެންދާނެއެވެ. އަދި ސުޕަ ސްޓާ ޝާރުކްވެސް މި ފިލްމްގެ ކެމޯ ރޯލަކުން ފެނިގެންދާނެއެވެ. އެގޮތުން މި ފިލްމްގެ ރިލީޒްއަށް ފަހު ދެ ތަރިން ކައިވެނީގެ ގުޅުމުން ގުޅޭނެކަމަށް ދެ ތަރިންގެ ގާތް ފަރާތްތަކުން ދަނީ ބުނަމުންނެވެ.


Christian kaivenyakun Priyanka aai Nick Kaivenikohfi | Fashui Online\nކްރިސްޓިއަން ކައިވެންޏަކުން ޕްރިޔާންކާ އާއި ނިކް ކައިވެނި ކޮށްފި\nމިދުވަސްކޮޅަކީ ބޮލީވުޑަށް ކައިވެނީގެ މޫސުން ފެށިފައިވާ ދުވަސްކޮޅެކެވެ. މީގެ ދެ ހަފްތާވަރު ކުރިން ސުޕާރސްޓާ ދިޕިކާ ޕަދުކޯން އާއި ރަންވީރް ސިންގްގެ ކައިވެނީގެ އުފާވެރި ޚަބަރު ލިބި އެދެތަރިންގެ ފޮޓޯތައް އަދިވެސް ސޯޝަލް މީޑިއާގައި ދައުރުވަމުން ދާއިރު، އިއްޔެ އަނެއްކާވެސް ބޮލީވުޑްގެ އެންމެ މަގުބޫލް އެއް ތަރި މިވަނީ ކައިވެނި ކޮށްފައެވެ.\nބޮލީވުޑް އާއި ހޮލީވުޑްގައި ވެސް އެތަރިއެއްގެ ނަން ކުލަގަދަކޮށް ފަވާލެވިފައިވާ ޕްރިޔާންކާ ޗޯޕްރާ އާއި އޭނާގެ ބައިވެރިޔާ ނިކް ޖޯނަސް، ކްރިސްޓިއަން ކައިވެންޏަކުން އިއްޔެ ކައިވެނި ކުރީ އިންޑިއާގެ ޖޯދްޕޫރްގައި ހުންނަ އުމޭދް ބަވަން ޕެލެސް ގައެވެ.\nއިންޑިއާގެ ބައެއް ރިޕޯޓުތަކުން ހާމަވާ ގޮތުގައި ޕްރިޔާންކާއާއި ނިކްގެ ކައިވެނި ކޮށްދިނީ، ނިކް ގެ ބައްޕަ ޕޯލް ކެވިން ޖޯނަސް އެވެ.\nކައިވެނީގެ ޚަފްލާއަށް އެދެމަފިރިންގެ އިތުރުން ހާޒިރުވީ އެހެން މީހުންވެސް ލައިގެން ހުރީ އެމެރިކާގެ މަޝްހޫރު ޑިޒައިނަރު ރަލްފް ލޯރަންގެ ޑިޒައިންތަކުގެ ހެދުން ކަމަށް އެކުންފުނިން ވަނީ ބުނެފައެވެ.\nކްރިސްޓިއަން ކައިވެންޏަކުން މިދެތަރިން މިއަދު ކައިވެނި ކޮށްފައިވައިރު، ހިންދޫއިން ކައިވެނި ކުރާ ގޮތަށް މިރޭގެ ވަގުތެއްގައި ކައިވެނި ކުރުމަށް ހަމަޖެހިފައިވާ ކަމަށް ވެސް ރިޕޯޓު ތަކުން ހާމަވެފައިވެއެވެ.\nއިންޑިއާގައި ޕްރިޔާންކާ އާއި ނިކް ކައިވެނި ކޮށްފައިވާއިރު، އެދެތަރިންގެ ކައިވެންޏަށް ނިކްގެ އާއިލާގެ އިތުރުން ހޮލީވުޑްގެ ބައެއް ތަރިން ވެސް ގޮސްފައިވެއެވެ. އޭގެ ތެރޭގައި ޑްވޭން ޖޯންސަން (ދަ ރޮކް) ވެސް ހިމެނެއެވެ.\nބޮލީވުޑް ފިލްމުތަކުގެ ތެރެއިން ޕްރިޔާންކާ ވަނީ "ޑޯން"، "ބާޖީރާއޯ މަސްތާނީ"، "މޭރީ ކޮމް"، "ކްރިޝް" އަދި "ބަރްފީ" ފަދަ ސުޕާރހިޓް ފިލްމުތަކުގައި ވަރަށް ތަފާތު ރޯލެއް ކުޅެފައެވެ. ހޮލީވުޑް ފިލްމުތަކުގެ ތެރެއިން، ގިނަ ބައެއްގެ މަގްބޫލްކަން ލިބުނު ސުޕާރހިޓް ސީރީޒް ކަމަށްވާ "ކުއަންޓިކޯ" އާއި "ބޭވޮޗް" އަދި "ވެންޓިލޭޓާރ" ގައި ވެސް އޭނާ ވަނީ ކުޅަދާނަ މޮޅު އެކްޓީންގެއް ދައްކުވައިދީފައެވެ.\nނިކް ޖޯނަސް އުޅުނީ އޭނާގެ ދެ ބޭބެއިން ކަމަށްވާ ޖޯ އާއި ކެވިން އާއިއެކު މިޔުޒިކް ބޭންޑެއްގައެވެ. އެއަށްފަހު އޭނާގެ އެންމެ ފުރަތަމަ ފިލްމު ކަމަށްވާ "ކޭމްޕް ރޮކް" ޑިޒްނީ ޗެނަލް އިން ރިލީޒް ކުރިއެވެ.\nދީޕިކާ އާއި ރަންވީރްގެ ފުރަތަމަ ކައިވެނި ކޮށްފި\nޕްރިޔާންކާ ޗޯޕްރާ ނިކް ޖޯނަސް


ޒަމްޒަމް ފެން އެހެން ފެނަކާ އެއްކުރުމުން އޭގެ ބަރަކާތް ކެނޑޭހެއްޔެވެ؟ – shafiu.mv\nޒަމްޒަމް ފެން އެހެން ފެނަކާ އެއްކުރުމުން އޭގެ ބަރަކާތް ކެނޑޭހެއްޔެވެ؟\nApril 12, 2020 މުޙައްމަދު ޝާފިޢު\nޒަމްޒަމްފެން އެހެން ފެނަކާ އެއްކޮށްފިނަމަ، އެ ފެނުގައި ޒަމްޒަމް ފެން އެ ހުރި ނިސްބަތަކަށް (އެ މިންގަނޑަކަށް) އެ އެއްކުރެވުނު ފެނުގައި ބަރަކާތް ހުންނާނެއެވެ. އެއީ އެ އެއްކުރެވުނުފެން ބޯމީހާ އެ ފެން ބުއިމުގެ ތެރޭގައި ކޮންމެވެސް ވަރަކަށް ޒަމްޒަމް ފެން އޭނާއަށް ބޮވޭނެއެވެ. އެހެންކަމުން އޭނާ ޒަމްޒަމް ފެން ބުއިކަމަށް ބުނުން، އެފަދަ ޙާލަތެއްގައި ދޮގަކަށް ނުވާނެއެވެ.\nއަލްކަސާނީ ރަޙިމަހުﷲ ވިދާޅުވެފައިވެއެވެ.\n“ޒަމްޒަމް ފެން ނޫނީ ނުބޯން މީހަކު ހުވާކޮށްފައިވަނިކޮށް، ޒަމްޒަމް ފެނުގެ ތެރެއަށް އެހެނިހެން ފެން އަޅައި ޒަމްޒަމްފެނުގެ މަދުމިންވަރެއްނޫނީ އެ އެއްކުރެވުނު ފެނުގައި ނެތިއްޖައުމަށް ދަންދެން އެހެނިހެން ފެން އެޅިނަމަ، އަދި އޭނާ އެއިން ބުއިނަމަ، އޭނާ ހުވާ އުފާލައިފިއެވެ. އަދި އެ ހުވާގެ ކައްފާރާ ދޭން ޖެހޭނެއެވެ.” “بدائع الصنائع” (3/63) .\nޝައިޚް އިބްނު ޖިބްރީން ރަޙިމަހުﷲ އާ ސުވާލުކުރެވުނެވެ.\n“ޒަމްޒަމް ފެނާއި އާދައިގެފެން އެއްކޮށްފިނަމަ އެއަށް އަންނާނީ ޒަމްޒަމް ފެނުގެ ޙުކުމްތޯއެވެ؟”\n“އެންމެ އިތުރުކަން ބޮޑުގޮތަކީ ޒަމްޒަމްފެން އެހެން ފެނަކާ އެއްނުކޮށް ބުއިމެވެ. އެހެން އެއްޗަކާ އެއްކުޅަނަމަ ވެސް އޭގެ މާތްކަން ދެމިހުންނަ ހުއްޓެވެ. އަދި އެއިން ފަރުވާކުރުންވެސް ހުއްދައެވެ. އެކަމަކު އެހެން އެއްޗަކާ އެއްނުކޮށް ހުންނަ ޚާލިޞް ޒަމްޒަމްފެނަށްވުރެ އޭގެ ފައިދާ އުނިވާހުއްޓެވެ.” “موقع الشيخ ابن جبرين”.ޒަމްޒަމް ފެނަކީ\nބިންމަތީގައިވާ އެންމެ މާތް ފެނެވެ.\nބަލިތަކަށް ޝިފާ ލިއްބައިދޭ ފެނެކެވެ.\nކާއެއްޗަކަށް އަދި ބުއިމަކަށް ފުދޭ ފެނެކެވެ.\nއިތުރު ފައިދާތަކެއް ލިއްބައިދޭ ފެނެކެވެ.\nއެބުއި ކޮންމެ ކަމަކަށް ފުދޭ ފެނެކެވެ.